text:
By : 富爸爸銷售狗
本人好耐都無玩forum, 今次上黎見到原來大部份人對保險呢個行業都不甚了解
(意思是agent的生涯,以及agent與客戶 / 保險公司的恩怨情仇)
故希望可以在此做一個少少既分享, 好讓有意入行既朋友在入行前可以三思
(因為係你入行前, 保險公司及recruit你的經理均不會對你講真話, 坊間關於保險行業既書籍多是報喜不報憂)
本人係大學畢業生, 於保險界打滾了兩年的日子, 但呢兩年令我經歷了很多事情, 我入行頭一年已經差唔多月入兩萬 (一個manager一年既quote數係45萬, 我半年已達標) 都叫做算請到下人, 曾經有兩,三個downline跟我
現在我希望可以糾正大家一d錯誤既觀念…..
錯誤觀念一
做保險好風光, 個個都身光頸靚?
答: 呢個要從佣金講起, 有朋友可能以為做保險好好搵, 講兩句就簽單, 張張單都成萬蚊落袋, 如果係咁保險公司既存活率就唔會入十個死九個啦! 以下就等小第大約講解下d佣金點計啦……
一般黎講唔同既單有唔同既佣金比率, 以下我就講一d比較流行d既單啦
人壽基金 – 57% (第一年), 10% (第二年), 2% (第三年及以後)
101月供基金 – 多數係30% (第一年), 5% (第二年), (第三年唔記得)
因為101單都有分前期定後期收費, 多數人瀨野既AA單(Asset Accumulator, 中文意思係我遲d殺你d資產) 係後期收費單, 呢d單既佣係按年期黎計佣金比率
e.g. 一張30年期既AA單 (我感覺上同MPF差唔多長時間) 佣金係54%
但如果係一張5年期既AA單, 佣金係6%, 假設個客係魚腩咩都唔識,你係agent你會賣邊張? 5年期定30年期? 自己諗啦
lump sum既基金單 – 2-3%
傳統人壽儲蓄單 – 20 – 60% (又係一張按年期決定佣金比率既單, 最長年期係三十年有成60%架)
其他類別如危疾,醫療,意外等多數係 30 -40%到啦
講左咁耐大家一定認為d佣金好高, 做保險好發啦, 其實係錯的 !
以我自己為例, 我計過自己d佣其實拉埋都係三成到(未計bonus), 絕對去唔到五成
原因好簡單, 試問大家諗下, 你自己會唔會願意用超過一千蚊去買保險, 而份單仲要供超過三十年先
我自己sell得最多都係基金單, 月供基金多數只係30%到, 如果好似A記咁賣單, 同人地講三年後唔駛供仲可以隨時拎番錢咪有投訴羅, 個agent都做唔長啦 !
咁可能大家又會咁諗簽一張基金單有三成佣, 月供一千既單, 一年既佣即係3600啦 (1000 x 12 x 30%),簽三張咪已經成萬蚊一個月? 又係錯, 因為係月供單既關係, 所以你既佣金係要除12個月出既, 即係每月既收入係 300$ (3600$ /12)
我自己為例, 簽左五十萬數, 每個月既滴滴仔都係8000 – 9000到, 唔知算唔算多呢 ? (苦笑)
咁當然啦, 都仲有bonus俾你吊住條命既, 但bonus有好多種玩法計法勁複雜, 我只可以同大家講,
你入行頭兩年都唔好望有bonus, 因為有太多條件限制你有機會出唔到bonus
e.g. 你好可能俾人斷你一,兩張月供單會令你損失幾萬蚊既bonus !
遲d我會寫埋d客有幾衰幾賤, 此外仲有我會同大家披露令我又愛又恨既保險公司恩怨情仇俾大家知道
我寫呢篇文章既目的係希望大家可以更深入了解呢行, 出面已經有太多美麗的謊言, 所以我會將最真實既一面俾大家知道, 希望衛道之士可以筆下留人, 如果有感觸既行家都歡迎入黎一齊舒發一下當抖抖氣
好多謝大家既支持, 我相信我寫既野主要真係要有d”經歷”既行家先睇得明
我地呢行真係一入豪門深似海, 想走都唔係咁易, 食之無肉棄之可惜
其實激發我想寫出真相既原因係因為我見到有太多人好熱血想入行, 我估通常係俾人洗左腦, (常見既係recruitment既講座, 仲有d保險經理同你講自己過百萬年薪, 入行做左幾多年拎幾多獎等), 但如果你做唔掂既時候, 佢地既真面目就會浮出黎…..
錯誤觀念 二
保險呃人 ?
呢一個錯誤觀念小第想講好耐, 因為有好多網友都係網上話買個時就話咩都ok, 但賠個陣就賠唔到, 俾個agent呃左
其實呢度我都想同大家分析下, 首先大家要明白保險產品既結構係非常複雜的,
只係一張醫療單已經勁有學問, N咁多個item, 賠既內容又唔知佢點計, 有d可以八成包底有d又唔得, 剩係佢手術室醫生費既賠償百分比已經多到嚇死你, 再加上如果個agent係新手, 又點會識呢
不如我又用我自己舉例啦, 我自己以前賣醫療單個陣, 因為唔識既關係, 成人同人講手術室醫生費最高賠$40000, 咁有似個客真係入院喎,點知最後claim出黎claim唔足,爆左, 佢係國內人仕又唔俾買八成包底,又無得買住院現金, 結果個客自己要狽成三千幾蚊,俾個客炮擊左好耐…..
但我真係無呃個客, 唔claim過我都唔知公司會點claim, 公司training又無教, 咪要自己瀨過野先識羅, 仲有我想平反既係, 除非係基金單有提取費會俾agent呃,
如果唔係一般黎講保險好難呃人, 人壽真係死左係有得賠(除非你死到連條鹹魚都搵唔番, 就要等七年), 危疾係醫生決定你係咪有既, 有醫生紙即賠
反而最常見有爭議既係旅遊保同醫療, 何解呢 ? 問心個句丫, 有邊個買旅遊保未呃過錢架, 去旅行係咁易係當地報案話唔見野,返黎入左報案紙同埋d單就有得claim錢, 仲要唔駛自己搞, 買旅遊保成本都係百零蚊, 但係隨時可以claim到幾錢蚊, 你係個客,你claim唔claim丫?
至於醫療, 又係另一呃錢傑作, 因為有三個情況下, 保險公司都係可以claim得足, 就係白車入阮,專科醫生寫紙同埋私家醫院門診轉介入院, 係呢個位我可以同大家講, 其實醫生都係sales黎架, 俾佢知道你有買保險, 就會猛sell你入院照一照
無他既, 佢睇一個症都係收幾百, 但你入一入院, 佢收你八千 ! 你咪計下佢要睇幾多症先等於一個病人入一次阮羅, 所以醫生為左搵多d錢,通常都會幫d病人入阮做 “body check” , 你試諗下你係保險公司, 收你幾百蚊保費一個月, 但賠一劑就幾萬, 仲要一年兩劑,你梗係搵籍口拒賠或者拒絕受保啦
此外, 我仲想平反一下, 真係有咁既客就有咁既保險sales, 其實保險sales為左生存, 無耐要迎合市場需要, 我試過有個客成60歲,仲要係salon仔既老闆, 佢話想買醫療保, 咁ok無問題啦, 點知佢既要求我真係俾佢吹到啤一聲, 佢問我有無d醫療保係只需要供十年就唔駛供,供要之後仲可以拎番晒十年供過既錢, 而又保終身, 你係我你會點答呢 ? 行家都知係無可能架啦, 最後我同佢講釋完之後佢買不特止,仲趕我走……
我想講可能真係有d sales為左簽單而咩都應承個客, 其實作為一個醒目既買家, 你自己可以係d sales leaflet度睇清楚, 仲有可以打去CS度問, 據我所知絕大部份既騙案都係熟人做既, 正所謂唔熟唔食嘛, 我自己做cold call, 發覺真係好難呃d客, 一般黎講佢地介心好強, 就算講真話都未必信呢
今次係咁多先, 仲有多謝版主既支持擺左係頭版
我都係想d人認清多d我地呢行既真面目
稍後我會係文章度同大家計一計條數, 証明保險公司對我地d 前線既sales有幾刻薄
錯誤觀念三
保險係個人事業, 自己生意, 並唔係打工?
話時話, 而家諗返起都好佩服d保險經理, 自己事業,唔係打工簡直係本世紀最大既大話, 不過我都要解釋下點解佢地會咁架
當然啦, 事實上你真係唔係打工, 你係仲衰過打工, 何解呢? 因為保險公司係請你個陣, 根本唔係當你係僱員咁請, 咁即係點呀
即係你唔係打工仔, 並唔受香港既勞工法例保障羅 (賣保險竟然自己無保障?!) 保險公司係當你係自僱人仕咁請, 即係話你完全無打工仔既benefit, 醫療津貼完全唔駛諗, 做到數咪有羅
底薪? 唔好意思, 你係自僱人仕, 無底薪係好正常既, 亦都唔會有有薪假期, 而打工仔返工有既例如文具, 自己自備啦, 影印仲要自己俾錢, 盛惠一毫子一張, 至於電腦喎, 有既, 成層四百人輪唔夠十部電腦, 你話點輪?
講到呢度, 大家可能會諗, 無底薪梗係唔做啦, 你放心, 保險公司為左解決呢個問題, 特別推出左一d好特別既package俾大家
就係借糧喇, 呢個package據我所知都陰左唔少人, 我真係唔明白, 返份工無糧出仲要問公司借錢 ? 大家唔覺得好搞笑咩?
我自己都係請人既經理, 經我睇過晒之後, 我發覺最抵玩既package都係non-finance, 即係一蚊底薪都唔好要, 如果唔係第日實瀨野
無論你揀咩package都好, 只要有finance, 就要對數, 對數多數係你人工既三倍 (仲有basic salary係錯的, 正確應叫finance, allowance或者top-up, 行家會明咩意思)
e.g. 假設你底薪係$8000 (大學生多數$10000), 你每月要對既數係 AFYP24000
(AFYP 全名係 Annualised First Year Premium, 即係你第一年應收既保費, 計法係 e.g. 月供1000既基金單, 一年咪 1000 x 12羅)
一個月要做AFYP 24000, 即係每個月最少要簽2000蚊既月供單, 又可以話係2張既1000蚊月供單, 或者係4張既500蚊月供單
咁點解係要對三倍數呢, 好簡單, 因為正常average係三成佣嘛, 應該原本月供單係要除番12個月出既, 即係話 $8000 / 12
每個月既滴滴仔係666.67蚊度, 而家因為你有拎finance, 公司advance將d佣預先出左俾你先咁解, 咁大家咪以為好筍?
咁又錯勒, 因為佢會將條數係你既bonus度扣減番, 有d package連佣都會扣起住先, 即係話如果你唔係做24000一個月,而係做十萬一個月, 佢都唔會全部佣出晒俾你, 係會hold起左, 因為佢唔知你跟住落黎做唔做到架嘛
至於你個manager, 因為你拎左finance既關係, 佢會特別”照顧”你, 即係日摔夜摔, 無他既, 又係錢作怪,因為如果你出左糧而又做唔到數, 公司會係個manager個戶口度扣番d錢, 如果你係個manager,你會唔會鞭打個downline做多d數呢 ?
講番個美麗的謊言先, 話唔係打工自己做老闆就呃你既, 你有無見過d老闆有得升職架?
升職表如下:
consultant (200,000 quota), senior consultant (300,000 quota),assistant unit manager (450,000 quota加1個downline), unit manger (900,000quota加2個downline), senior unit manager (2,500,000 quota加7個downline),branch manager 或 district manager (好似係 4,000,000 至5,000,000quota加16個downline), senior branch manager 或 senior district manager(8,000,000至10,000,000 quota加32個downline), agency manager 或districtdirector(20,000,000左右quota加64個downline)
睇完呢個表, 大家明白咩叫打工啦, 仲有公司既product你根本無得揀, 做老闆自己都有權入貨丫, 我地只係一個無得揀既保險sales咋….
仲有公司management d決定又係好大鑊, 如果有做過既朋友都知, 你入職個陣, 張工作table真係細到無人有,即係得張chair加個phone, 最近我地公司請多左人, 公司竟然玩豬肉檯, 話唔夠數既agent要坐豬肉檯, 俾個locker你,張檯大家輪住坐, 我心諗, 公司賺咁多錢, 對agent又咁刻薄, 仲要玩d咁既野, 如果你真係覺得d sales搵唔到錢阻住晒既,咪炒晒佢地羅, 又唔捨得炒, 想留佢地係度攝人頭, 但又連位都唔俾佢地, 一個locker仔夠擺d咩? 個感覺好似小學生用locker咁, 勁慘
仲未計個upline成日開口埋口話要terminate你呀, 唔夠數, case或者persistency等公司又出信話terminate你呀個d咁, 我完全feel唔到有自己事業既感覺羅 (苦笑)
總括而言, 自己事業咩唔係打工呀個d, 全部都係一d美麗既方言, 目的只係想昆你入行, 仲要係唔要底薪個隻, 做到佢地有jet so, 做唔到佢地都無咩損失……
下一篇我會講下保險公司同埋upline manager對downline既態度, 解釋一下保險公司同埋upline manager重視人才呢個錯誤觀點
希望大家多多支持啦~
文章出街以來, 引來好多衛道之仕既攻擊, 其實我都預左, 只要係行家都唔會鐘意俾人踢爆
但我係度再重申一次, 我唔係要寫d咩好野, 我唔係要recruit人, 我唔係要將美麗既一面話俾大家聽,
凡事都有兩面, 既然坊間已經有咁多好既一面, 點解大家唔可以接受我寫唔好既一面呢 ?
我自己唔想再回應其他人既意見, 大家如果真係好唔同意我既觀點, 或者質疑我寫既野係失實既話, 我絕對歡迎大家自己都開個post,將你覺得美麗既一面寫出黎, 都好俾新入行或者考慮入行既朋友參考下, 正所謂有人辭官歸故里,有人漏夜趕科場, 有人雄心壯志, 有人心灰意冷,實屬正常
有本書我係書局睇度, 覺得寫得幾正, 大家有興趣可以買番去睇下, 作者叫K.F, 佢本書名好似叫”銀行有罪 – 分行sales無間道” ,將銀行最真實既一面寫晒出黎, 目的都係想提醒大家, 唔好中招, 唔好亂信sales, 或者亂買野, 最緊要自己諗過, 係咪適合自己需要,唔好人云亦云, 我既本意都係一樣
好勒, 澄清完, 我想繼續寫埋落去, 我相信有心做既朋友唔會俾我寫既野嚇到, 考慮入行既朋友亦都可以多一個參考, 就係咁簡單 (不過佢地仲要繼續捍衛佢地自己既信念, 可能我寫一篇生存筆記, 講到做保險搵過百萬年薪, 飛黃騰達佢地先會開心)
錯誤觀念四
保險經理重視人才?
大家可能會覺得經理要靠大家升職搵食, 點會唔重視人才呀? 我自己親眼見過一條team, 四個MDRT都同個manager反左面, 最後兩個unit out, 兩個走左, 講出黎都無人信
我仲親耳聽過有個高級經理同我講, 我而家條team有人有數, 就算走咁一兩個都係下面d manager仔驚者, 邊個唔妥我咪炒邊個羅 (我心諗, 意氣風發果然唔同d)
試過有一次, 有個downline想走, 個upline manager仔梗係好驚啦, 搵個高級經理商量, 點知個經理同佢講, 你唔駛理佢架,由佢玩野啦, 佢唔會走架, 只係大下你之嘛, 就算走左你都有著數, 佢d佣會跌落你度, d 孤兒單會俾晒你跟,於是個manager仔真係好聽話, 結果佢條team一下走左三件, 佢真係求仁得仁咯
我想同大家講, 絕大部份既高級經理, 特別係唔駛做過百萬年薪個d, 佢地根本唔會care你生死, 佢地要既唔係人才, 係聽話既奴才,如果你對條team既system有意見, 佢地會封殺你, 驚你好似傳染病咁傳開去, 我試過有個經理成日疑神疑鬼, 驚有心人攪散佢條team(對佢system有意見的人), 成日拉埋幾個心腹相討對策 (我不幸係其中一個) 睇下點樣可以整佢地, 仲叫我出d陰招去幫佢(無言……)
我心諗, 你做到咁高位, 唔係應該花多d精神諗下點樣攪好條team既咩? 結果由上年開始佢條team數開始仆直, 今年仲衰過上年…..
其實對於一個經理黎講 (我自己都係), 真係可以話係有呼吸都請, 無他既, 你只要唔拎底薪, 入到黎唔駛對數, 我話之你做唔做得掂丫,你做多與少我損失唔大, 你好數既我咪鍚你多d羅, 你無咩數走既, 我都可以執下你d佣同孤兒單, 完全無損失, 最緊要係自己條數夠,保住個manager tiltle, 所以我眼見有d經理請左人番黎之後可以唔係點理d新人, 因為花時間係你身上等於自己少左時間做數, 當然都有d好既, 好既有幾好就費事講, 想知既就問個幾個衛道之仕啦
對於公司黎講, 年年都有人走有人入架啦, 根本係好平常既事, 每年平均入1000個走800個, 所以admin對sales既態度都唔係太好,大家唔好以為一定好似出面d sales咁, 可以係公司大晒或者備受尊重, 反而你留低既孤兒單先係公司真正資產, 因為走既反正都係唔掂,咪將d有質素既孤兒單俾d掂既sales做多d數好過 (公司有個派孤兒單既system)
我亦都見過有人連續五年200,000 quote數都無, 都唔駛炒, 原因好簡單, 佢地聽話唔攪事(係高級經理眼中), 養多個又唔駛自己錢,咪年年出信保你羅, 相反唔聽話既, 咪野野用terminate黎大你羅, 如果你下面有番兩,三個人仲正,terminate走你就可以食埋你下面d人, 因為係保險公司裏面, direct downline 同indirectdownline個override佣可以差好遠, 就係咁簡單, 咁當然梗有好架啦, 想知好既一面我不厭其煩提醒大家可以搵d衛道之仕問下, 佢地一定講到個upline當你係自己親生仔女咁鍚
今日唔寫住, 無咩心機, 真心分享換來人生攻擊, 如果呢個forum係容納唔到真實既一面既話, 我會考慮搬竇, 各位有緣再見喇
我真係好鐘意”一個都不能少”網友既一句”真理係愈辯愈明”, 對於我俾人勁插, 大家有眼睇, 佢地既動機係咩, 大家心裏有數, 我強調我係要寫不為人知既一面,一d保險公司同保險經理都唔會對你講既真話, 但就俾人屈左我寫負面野, 又話負面野應該係如洗黑錢呀,cut單個d……呢d我都知,但唔係我想寫既野嘛, 如果我寫既真相, 會影響行家日後請人 (佢地睇得即係話佢地d準candidate都有機會上黎睇啦), 我萬分抱歉,但唔代表真相會消失 (不過我都中左佢地招, 係佢地問我係咪仲做緊定已經離職, 一回就俾人狂插自己係失敗者,又話想逃避失敗, 我番睇過自己文章幾次, 真係唔覺自己點逃避喎, 我寫真相者, 關逃避咩事 ? 況且我又唔係要大家有咩著數益我,只不過係我睇完K.F.個本銀行書, 覺得寫D事實出黎可以俾大家參考下, 有樣學樣者, 佢地既指控我真係”R”頭, 咁如果我唔走,佢地既指控係咪唔成立呢? 咁我同大家講我唔走羅, 我係呢行瀨死, 哈哈!)
我有諗過, 可能我topic改一改, 叫保險公司同保險經理之 – 不能說的秘密 rather than 保險經紀之 – 死亡筆記, 會好d, 但應該都無用, 因為有心人發覺我寫既野同佢地利益立場有衝突, 所以咪攻擊羅, anyway, 多謝大家既支持, 我水都吹到差唔多, 不如入正題啦~ 頭先見到有網友問cold call好唔好做, 有問call centerd野, 我靈機一觸, 不如就寫呢個啦…..
錯誤觀念五
做保險一定要sell親戚朋友先做到? 以及cold call之謎 ! (自己打cold call與call center之間既分別)
呢個又係勁惹爭議既topic, 不過我已經準備左副棺材俾自己……哈 !
好多人都話做保險係斷六親既行業, 老實講, 睇你用咩角度睇啦, 做warm call, sell既唔係plan, 而係人情,關係, 好簡單, 如果你入行, 連屋企及女朋友 / 老婆都唔撐你, 自己係咪要三思呢 ?
咁當然我見好多同事同我講, 入行前身邊個個都話力撐, 入行後全部都曉火影忍者個招隱身術, 呢d我真係幫你唔到, 你試諗下,你最唔願意收到既係咩電話, 咪就係十九幾年唔搵你一次, 一搵你同你講轉左行做緊保險 / 傳銷個d人羅 (最狗係電話唔講,fake左你出黎見面先講) 仲要好似入左行之後成個人洗心革面左, 話自己同之前唔同晒, 咩個d理解人生的意義呀, 又話自己好想幫人呀個d(平時做善事捐錢又唔見咁踴躍) 大家會覺得點?
人緣好d既, 咪可能十個有四,五個中羅, 返到公司你upline咪會讚你 “真係叻勒, 你又幫到人喇” , 人緣唔係咁好既,佢咪捉你入房再操過你d skills羅, 當然, 我第一張單都係搵我老死買, 我只係同佢講一句, 呢張基金單可以幫你儲錢,我只係想你做我第一個客, 佢就即簽 (當然梗係only佢一個係咁啦)
講番正題, 點解d upline manager成日會叫你sell 親戚朋友呢? 仲要你入職個陣佢地會俾張野你填 (客戶資料),再叫你打星星分類, 最多星個d sell左先, 如此類推, 無他既, 因為初初入行既新仔, 經驗唔夠, 如果做cold call,同送死無分別 (我一年內見超過一百個cold call, 有時有d真係高手黎架, d objection好勁) 做natural咪最易羅,經理又無可能隻隻陪你見, 斷估你阿媽幫你買單唔會逐個item問掛, 你朋友唔會野野挑你機掛 (挑機個d唔係你既朋友, 係敵人)
你有單開, manager個心都定d (特別係有finance個d) 再加上公司個d咩新人獎呀, 新入職bonus同埋新入職獎賞旅行個d多數都係要半年內達標, 如果唔做natural真係好難可以meet到晒d獎或獎金
就係因為公司 (新入職training已經洗腦式暗地裏motivate你做natural 再加上頭先講既獎 / 獎金system) 同經理(驚你做唔掂, 或者太少佢無著數) 係咁迫d新同事sell親戚朋友, 所以先令大家有呢個誤解, 覺得做呢行一定係要斷六親,或sell自己network先搵到食 (佢地d正面野我唔講啦, 咩心魔呀個d, 我以前教training個陣都日日講, 有興趣想知既朋友可以問番個班衛道之仕) 同埋我發覺有好多做warm call既經理都容納唔到其他既方法, 佢地只係盲目咁相信只有warm call先可以做到, 其實係咪佢地唔識做cold call, 或者獨孤一味呢? 大家自己諗下啦
但我可以同大家講, 呢個觀念係錯既, 呢個世界唔係剩係得warm call架嘛, 如果你有決心, 做cold call 一定掂 (補充多句,費事俾人插, 有決心做warm call都掂, 不過要睇下你自己願唔願意俾熟人reject, 我見到有d新仔勁hurt)
咁到底cold call係點做呢?
COLD CALL即係你唔識既人, 多數既方法有打電話約客啦 (但係無NAME LIST俾你),
落街做問卷調查啦 (富X女成日係旺角騎劫電車男個D)
係商場或街擺檔啦 (好聽D叫ROAD SHOW, 但係要自己夾錢, 盛惠三百大元一位, 租場,租車,租BANNER,TABLE,CHAIR等, 仲要自己搬野)
用MPF掃鋪或者寫字樓 (都係做問卷調查, 不過呢次係MPF)
用GROUP MEDICAL掃寫字樓D中小企 (多數都唔采你)
或者有D係教會OR其他會度做生意 (但勁多AGENT已經侵略左, 有晒地盤)
我自己則係用CALL CENTER買CALL既, 盛惠三百大元一隻 (其實都幾貴)
以上既方法無話邊樣特別好, 我只可以話每樣方法都總有人可以成功, 亦都有人會唔適合, 同埋好睇你條team既culture
咁當然, 話得cold call, d客梗係勁cold啦 (佢warm你都驚), 不過全部都係大數法則, 總之量多先有返, 就係咁簡單
咁最後, 我梗係要講下自己打call同買call既分別啦, 呢個係親身經驗 (我預左又有人話我失敗, 但我總無可能昆大家話打coldcall約10隻出10隻, 仲隻隻都好nice當你契仔咁, 咩都唔駛sell就簽單架),因為我係其他post度見到有d人好不負責任咁叫人打cold call (佢應該自己未打過)
一般黎講, 我當你一日打三百個cold call (已經唔算多, 我試過六百個, 如果出面d call center有 autodailing應該可以一千個一日), 因為你無name list, 個list要係excel度自己print (呢d先叫coldcall嘛), 三百個call入面, 成功接通唔會多過五十個, 而一聽你講話做問卷調查 / 保險公司 / 優惠 / 強積金 / 理財分析 或其他方法等, 有一半機會即刻cut線 (未計爆粗個d), 通常可以俾你傾得耐, 而又嘗試約佢出黎既機會, 通常係3至5個度啦(300個call入面), 我自己試過300個call約到3個, 亦都試過打左成1000個都死晒, 呢d野有時好講運,我試過請專人幫我打call, 打左2000幾個先約到一個
不過約到都唔好開心住, 因為呢個世界有樣野叫做放飛機, 通常飛機率都唔低, 10個通常出到一半, 即5隻已經好勁
我自己統計過三個月內約左15隻, 出5隻最後簽3隻 (全部one-time closing), 金融海嘨之下係咁上下 (呢個位預左又俾人插我失敗) 當然搵食梗係唔多夠啦
而call center買call又點計呀? 佢既最大好處係慳左你既time cost, 你可以專心見客 (每日打300 – 600call,打完之後都無咩力見客), 我以前接cold call個陣, 通常一日接4-5隻都係出1-2隻, 拉埋一個月平均見15-20隻度啦,都要成5000-6000成本一個月, 咁當然啦, 值唔值見人見智, 我試過有個客百幾萬lump sum幫我買基金, 起碼我親戚朋友無呢d先丫
我計過理論上, 300蚊一隻, 你見12隻內簽到1隻年供12000既即回本 (當3成佣金), 我自己平均10隻簽3-4隻度啦
最後我要提一提大家, 做cold call千祈唔好當warm call咁做, 你只有一次機會見佢, 簽到攪掂, 簽唔到followup好難再約出黎, 傳統既見3次做法唔係太適用 (我自己習慣sell到個客接近發”難渣”先放佢走, 俾左錢架嘛, 又唔係natural,唔驚佢唱我丫嘛)
仲有, 買call記住小心d, 有d call center好狗, 收左錢就搵唔到人 (因為通常要prepay左先)
今次寫住咁多先, 下次再寫其他野, 希望幫到想知既人了解多d啦 (唔知算唔算負面, 但呢d係事實)
有人問我有無d特別經歷可以講下 (咦, 點解咁似銀行interview既問題既?!)
我入左行兩年, 唔多唔少都見左超過 100 過cold call, 應該有百幾, 未計natural (親戚朋友),之前唔重點提係因為覺得natural真係好易做, 再加上保險公司大把natural既training, 所以唔多提 (如果有朋友真係好想知,就話俾我聽, 我可以寫番篇關於natural點做, 係真係有技巧,唔係昆人個d), 至於關於客人篇, 大家放心, 如果真係要講有好多,但係講客人之前, 大家係咪諗下要理解下d product先呢 (唔理解好易俾人搵笨架嘛), 反正我上一篇都爆到咁盡, 唔爭在啦…..
錯誤觀念七
有儲蓄成份既保險一定唔好 ? / 有儲蓄成份既保險一定好 ?
呢個topic勁複雜, 我以前教training個陣, 都有塊白版俾我畫下圖, 咁d新agent都可以容易d理解, 呢次要純文字去解釋, 確有d難度, 我盡力而為啦…..
我相信呢個爭論大家一定聽過, 阿媽話買保險梗係買純保險 (無儲蓄成份) 啦, 平d嘛, 轉過頭阿爸又話梗係買有儲蓄成份架啦, 當儲多個錢, 有咩事可以拎番d錢……呢d位真係公說公有理, 婆說婆有理, 咁實情係點呢?
其實兩個都岩!!! (即刻俾人噓….) 唔係, 聽埋我解釋先啦, 就好似炒股票咁, 你識炒, 牛熊證可以係你既恩物, 你亂炒, 牛熊證可以令你輸錢, 其實真係在乎你點用, 咁當然啦, 如果你自己唔識, 淨係聽個agent講, 如佢又昆你, 咁你咪上當羅
就又最常見既講起先, 話明保險, 梗係講左人壽保險先啦, 一般黎講我地主力可以分左兩大類先, 分別係人壽基金同埋傳統儲蓄紅利保單(傳統單) , 兩者到底有咩分別呢 ? 如果我同你講個分別係,一個係投資另一個唔係, 我相信會俾人打…..
但好多agent係sell個客個陣, 真係淨係咁講架咋, 唔通同你講真話咩 (係我先咁傻)
人壽基金, 唔知你地發唔發覺佢最唔同傳統單既分別係咩呢 ? 首先, 人壽基金收既保費一般較平 (係咪唔知呢) , 點解呢 ?我以前sell客個陣, 我會同個客講, 唔…..因為張單係投資係基金, 回報係由你自己決定, 唔同傳統單由佢地派紅利take左個投資風險,所以會平好多 (呢個解釋係咪可以好完美咁昆到個客呢, 聽落簡直合情合理, 實情就梗係唔係咁啦 !!!)
好, 黎個真正答案, 真正原因係因為張單要供100年 (或者叫供終身, 總之供到你100歲), 大家唔好嚇親, 因為多數dagent會同你講供10年 or 20年就唔駛供 or 可以停供 (擺明係大話, 事實係佢地都唔知), 何解呢, 因為呢d人壽基金單,佢地份plan既結構係非常複雜, 佢入面有一個hidden cost係張單完全唔會show出黎 (sales leaflet都無),就係人壽成本喇, 佢呢類單個 cost of insurance (簡稱COI), 係行terms既 (即係定期人壽), 你會話咩話 ?!係咪”R”晒頭唔知我講咩呢 ?
其實每一張單, 佢裏面都會有一個人壽成本 (COI), 呢個係唔會show出黎既, 收費表都唔會有, 再醒既人, 只要唔係行家都一定會中招,而正常你買一張定期人壽 (我地叫terms), 佢因為無現金價值係入面, 所以你會發覺佢既cost係跟你年齡計既, 後生個陣超平, 但老個陣(60歲後) 開始超貴, 而呢個terms 既 COI 放左落張人壽基金度, 仲要保費收勁平, 咁會有咩事發生呢 ?
e.g. 一個 25 age, non-smoke, 買 1m 既人壽基金, 佢既保費最平可以500度啦 (超現實價錢, 傳統單起碼千幾),然後我假設agent同佢講供20年唔駛供, 咁有咩事發生呢 ? 當20年後佢停供, 佢既投資由原本既月供變左一舊lump sum(仲要舊錢唔大, 因為之前保費太平), 如果佢唔理, 一個浪埋黎可能會蝕好多, 此外, 就算佢停供左, 唔代表唔駛供,只不過係佢基金戶口度扣, 再加上COI一齊扣, 理論上, 佢張單好快會唔夠扣, 應該會係60 – 70歲左右成張單既現金價值扣到變零,然後自動斷單 (係咪好陰呢)
即係話, 你原本想買張人壽基金, 想有保障兼投資咁, 點之到你老個陣成張單隨時斷埋, 渣到無, 而當年sell你個agent都香左九年啦,你都唔知搵邊個追lu….. (呢個情況只要你張單收既保費勁平, 供既年期唔夠長, 投資回報唔夠理想, 就會發生, 當然如果你話你供一世,咁斷既機會就微好多)
點解呢d單會咁陰呢, 因為連個agent都答唔到你要供幾多年先安全, 佢都係拍機 (出proposal system) 睇到你供左20年之後,如果做9%回報, 可以run到終身現金價值唔變零, 所以咁同你講之嘛, 但你既回報係咪真係做到9%, 邊個包生仔喎,仲有你停供左之後都仲做到9%就仲難 (玩開基金朋友都知點解)
我見到有好多同事, 佢地習慣鐘意將所有保險一plan過賣, 好似賣M記餐咁, 咩都有, 頭先都講過, 人壽基金有機會係你老個陣斷單,如果下面仲加其他riders (附加保障, 如危疾, 醫療, 住院, 意外等等), 好易一鑊熟, 即係話主plan一死,所有riders跟住斷……(不過到時你都成70-80歲人, 都無咩力投訴啦, 仲要咁多年, 多數都死無對証架喇)
我知呢part好難明, 皆因我無圖解釋俾大家知, 再加上砌plan其實真係一件好複雜既事, 好考agent既功力, 有太多組合, 太多玩法, 所以比較難明
咁當然啦, 我仲未拆穿佢地既昆人手法, 通常d 人壽基金plan本身都有收費, 我記得係第一年收100%, 第二年收40%, 第三年至九年收10%, 以後收5% (全部按你供既錢計), 佢地多數會同個客講, 頭先個d收費就係份plan既人壽成本喇,好平架咋, 我當你1m, 頭先個d加埋都係 20,000幾蚊, 你用20,000幾蚊成本換1m既野喎, 係咪好底呢,其餘投資個d全部係你既錢黎架…… 就係咁, 一條水魚落搭, 實情係, 頭先所講既收費只係agent佣金同admin fee,COI係唔計的
最最最狗既AGENT, 恰有D客唔識, 人地想買基金, 佢就屈人買人壽基金 (話呢份係純基金), 梗係啦, 人壽基金57%佣, 101單得30%, 如果個客唔識, 你會SELL咩呢 ? 自己諗下啦~
(當然人壽基金單都有佢既優點, 例如可以隨時停供呀, 隨時拎錢呀, 起初勁平保費等, 唔講太多, 問番你自己agent, 佢一定會將所有好野話晒俾你聽, 仲要勁detail個隻)
至於傳統單, 大家放心, 佢唔會有呢個問題, 佢真係有一個年期俾你既, 只要你供足佢規定既年期, 就真係供完,而份計劃既現金價值有分保證及紅利, 保證就真係保證 (雖然我見過 new x life 有份單佢下面有一條好細既條款,寫住保證現金價值basic on 市場利率, 咁咪即係唔保證羅, shit !!! 邊有人將一樣保證既野basic on一樣唔保證既野度架),紅利就真係公司會派, 大家放心, 最多係零絕對唔會係負 (又係new x life, 03年紅利派1蚊, 你不如唔好派啦), 咁我之前都話過,呢類單保費會貴d, 因為佢 COI 唔係行terms
咁當然, 我提過, 呢類單年期愈長佣金愈勁, 咁d agent會出咩招呢? 佢地通常會同個客講, 份單係30年, 但供10年 or 15年or 20年唔駛供, 因為可以用紅利供單 (世紀謊話, 因為有好多公司紅利派唔足, 例如割胃 同 富x, 佢地既紅利單長期派唔到,割胃只派到預期既三份一, 富x仲衰, 供20年都仲未breakeven), 咁點解佢地要個客買張30年期單呢, 有20年, 15年,10年佢地唔賣 ? 佢地會話30年單保費平d, 你供20年停供, 之後用紅利供, 咪抵過你買張20年期個羅 (事實係唔係咁, 大家自己諗下啦)所以我既結論係傳統單年期短d會好d, 我計過連回報都高d, breakeven既年期都短d, 我都唔明, 係精算師計既,最抵既人壽紅利plan梗係一舊過買斷個d啦, 3-4年回本, 最快 (但最貴)
賣紅利單有樣野好, 包個客唔會輸錢, 就算紅利派唔到又可以賴公司, d佣都唔差過人壽基金, 所以都係agent既另一選擇, 所以你一話儲錢, 佢地就會整d 人壽基金或傳統單你嘆, 年期仲鬼死咁長, 就係咁解
其實如果真係要講, 可以好複雜, 但算了, 費事整混亂大家, 大家消化下先, 唔明再問, 我可以重點再解
之後講番純保險, 呢個易好多, 咪一個固定年期既固定保費羅, 你後生既話保費勁平, 平過有saving成份好多,但有d人覺得d錢好似落左鹹水海咁, 唔claim就無 (claim左你都無架啦, 你返黎拎錢我就驚喇), 或者當年期一完, 無野拎得番,但你保費真係平好多喎 (後生個陣), 老左唔建議你買terms, 勁唔抵
咁大家可能會問, 有無方法可以又平, 又快供完, , 而又有儲蓄成份既呢 ? 唔……kinder出奇蛋, 要我滿足你三個願望?
答案係有的…….就係你一出世就買羅 (都要出世30日後先買得), 公司當你1歲, 供到10歲唔駛供, 又可以保終身, 又有現金價值, 仲要勁平…..(唔好噓我, 我都話我講事實咯, 要怨就怨你阿媽點解細個唔幫你買定, 咁你今日咪唔駛買羅)
因為product既野可以好複雜, 我只係集中火力寫呃人技巧, 大家自己慢慢參詳下啦, 下篇我寫下d “特別”既客啦
上一篇寫左關於人壽基金同埋傳統單既特色 (特色呢個字眼係咪好正面呢?) 其實我唔係大家想像之中咁負面架, 聰明既朋友應該知道點樣利用呢d plan既特色, 好簡單,如果你想買定期人壽, 又想投資基金, 買人壽基金咪勁抵羅, 只要你係60歲前cut單, 你就可以享受到好平既人壽之餘仲可以玩下基金咁(我遇過一d好醒目既客真係咁玩), 至於傳統單, 其實你計過條數, 識買d年期短而又自己負擔到既, 都係好架, 定期人壽適合一D投資高手,慳多d現金自己投資好過, 至於有仔女既朋友, 睇完呢篇識點做啦, 梗係拿拿臨趁佢仲細幫佢買番份啦, 如果唔係佢第日大個怨你唔幫佢買呀~(呢番說話我真係真心話, 我唔會不負責任叫大家唔好買, 總之你要買得精明, 知道自己買緊咩, 要適合自己)
呢行狗係狗在d agent亂sell之嘛, 睇佣賣單個客咪多數會lost羅, 希望大家唔好睇左我之前既post就覺得呢行負面,以後唔想做或唔買保險, 呢個唔係我爆料既目的, 我只係想大家做一個醒目既買家者, 最好緊係可以避開d無良agent啦, 除左監管agent,其實教育客人關於保險既知識都好重要, 希望大家明白我晚晚捱更抵夜既苦心啦
大家真係唔好抱住睇戲既心態黎睇, 我真係寫得好辛苦架, 之前個d有心人不停人身攻擊我係因為佢地驚者, 其實只要你行得正企得正, 唔好千人買單或者昆人入行, 根本咩都唔駛怕, 如果唔講真話, 到最後咪愈黎愈多誤解,我地呢行俾人既形象咪愈黎愈差羅, 真正係有心入行既人先會做得好, 或者係有心買單既客, 先至唔會有投訴 (你當我諗得理想啦,我始終唔覺得講事實會影響到, 反而你收收埋埋話者吹得太大d野, 先至個結果係最差既)
好, 發表完偉論, 又係要寫野既時間, 原本想寫多d關於基金投資既野, 但有網友話想知多d關於sell warm call點做, 咁不如又等我同大家分享下啦
錯誤觀念八
做保險sell warm call 一定要呃客先sell到 ?
我發覺好多人係呢個forum都怨氣沖天, 無他既, 好多agent急功近利, 或者功力未夠, 咪要出狗招羅, 其實sell 保險(product) 只係一個最低既層次, sell野分三個層次 (唔單止保險, sell咩都係咁), 最低層次係sell product,呢個係好多新入行既agent犯既錯誤, 我稱之為解plan員, 即係話佢地剩係識解plan, 完全無諗過你既需要, 呢類sales銀行好多
第二個層次係sell 關係 (relationship), 人係感性既動物, 對件死物對得耐都有感情啦, 何況係人,有好多客係心甘情願幫個agent買, 就好似我老死咁, 佢係我第一個客, 佢同我講, 就算我呃佢, 份基金d錢輸晒都唔會怪我 (我當時超感動)
我見過有好多agent真係有好多朋友係心甘情願幫佢買 (唔係呃呃氹氹個d, 陣間再講), 最高境界係sell concept,即係俾一個買既理由佢, 通常個d叫sales idea或者講故仔, 大家要知道購物係一種衝動, 係一種唔理性既行為, 所以我地呢行有句格言係理性開case, 感性close case就係咁解
希望大家唔好睇到呢度我仲未講衰野你地就好失望, 我而家係同大家分享緊sell野既知識, 係有用既
講番先, 通常呃人既agent絕大部份都係停留係sell product既境界, 因為如果可以進階到sell 關係個d, 已經係高手之中既高手, 即係話我就算同你講個agent呃你, 你都未必信, 就算信, 你都會同我講你係心甘情願既 (問你死未)
至於sell concept既高手, 你更加係有充分既理由相信你買緊既野, 我講咩都好大機會聽唔入耳
所以大家就算覺得呢行昆人都好, 只係個sales道行未夠者 (講笑)
講番正題, sell product大家見唔少, 通常佢地好長氣, 搏命解個plan, 無耐性既買家會覺得個agent好煩, 當然dplan多數都好複雜, 要好扼要咁講重點真係考個sales既功力, 但解plan俾natural聽絕大部份人都識, 呢個唔駛多講(連plan都解唔掂個d, 完全抵打啦)
重點想講係sell關係, 其實我都見過有心地善良既agent, 如果大家有玩過九型人格, 會知道咩叫2號仔同9號仔, 呢度唔多解釋,佢入行前已經好肯幫朋友, 佢d朋友入阮, 佢未做agent個陣已經有探開佢地, 買下果籃既習慣, 同埋佢性格溫和, 好多人都當佢係交心既對象,我見佢一入行, 佢d客自動搵佢買單, 仲話信佢唔會呃朋友, 佢同我講有個朋友真係咩都買晒, 佢都無野好sell, 但佢個朋友同佢講唔緊要,話只係想幫下佢, 買咩都無所謂, agent話買咩就買咩啦 (呢d真係佢做人咁多年積番黎既, 無既行家唔駛恨)
咁我都講番d我sell 關係既經歷先啦, 其實做得warm call, 個客某程度上對你有基本信任, 理論上唔會好似cold call咁挑機(之前講過, 挑機個d唔係你朋友, 而係你既敵人), 通常你會發現, sell 朋友個陣, 你花最多時間唔係sell, 亦唔係解plan,而係陪佢傾計, 你試諗下, 佢地出黎打工點會唔受氣丫, 同事又唔呻得 (好易俾人篤背脊), 屋企人又未必想聽, 身為朋友既你,自然會成為佢地傾心事既對象, 呢個位唔係叫你呃佢, 而係你要用心聆聽(你唔駛俾意見, 不停認同得架喇), 好多人, 其實都只不過想搵人聽佢講野, 呻下之嘛, 你俾佢呻番你三,五,七個鐘(我個次好似有5-6個鐘度), 之後佢順左條氣, 你再簡略重點式解plan (連解連簽半粒鐘度啦), 最緊要唔好sell到好鬼,亦唔好存心呃人 (我唔明點解有d人朋友都呃得落手, 唔驚以後無朋友做咩), 好快可以簽單, 就算佢今次唔簽, 你俾佢呻多你幾次,梗有一次會俾你攪掂
當然, 無良agent都可以聽完之後呃個客, 我諗warm call呃人既方法, 呢度有好多朋友都係已經俾個d老千well train左,我夠膽講如果開多個post, 叫大家一齊貢獻下d sales既呃人方法, 大家隨時都寫到十個八個出黎, 所以我唔駛寫啦(不過我下一篇寫基金我會爆最常見既呃人方法, 大家放心)
至於最高境界sell concept, 呢個係最難, 多數用係個natural出objection或者死拖難拖唔肯買個陣, salesidea真係有好多, 但你要講得中一個可以hit中佢既心就好難, (好似超級巨聲咁, 你唱歌唱到聽眾都好有feel, 陪你喊, 你估咁易架)
講故仔呢家野要講天份, 同埋你個人夠唔夠感性, 太理性係唔得既 (有好多sales剩係識理性分析, 無用架, 愈理性討論愈唔會買)
有行家可能會覺得, 你講個d野係人都知啦, 呢d係基本功, 係大方向既野, 如果連基本野都攪唔掂, 好難進軍d高階野
有兩本書可以俾行家參考下, 有助你sell natural既, 一本係人性的弱點, 另一本係冷讀術, 大家多多鑽研下啦
講完d咁宏觀既野, 梗係要講番d實際既sell skill啦, 通常agent會用既不外乎幾招, 其中一招咪叫RDRC, 即係RELAX,DISTRUB, RELAX, CLOSING, 一開波見面梗係要大家RELAX下先, 多數係RELAX時段, 都係探下個客既口風,例如有無投資呀, 工作穩唔穩定呀咁, 如果係醒既AGENT, 其實係傾計既時候已經摸左個客好多料, 跟住第二步就係DISTRUB,即係話突然間好不經意咁將個話題帶去保險度, 呢個位好重要, 技巧唔好既SALES會俾人覺得反感, 覺得佢終於露出狐狸尾巴,跟住就會勁俾OBJECTION你, 如果俾你好有技巧咁帶到保險話題, 你就要俾一個購買需要佢
例如係女性既話, 梗係FOCUS係安全感啦, 全世界最儲得錢既係咩人? 之唔係女人羅, 女人係好需要安全感既動物,你要同佢講多D靠男人既壞處, 例如某某包二奶, 或者離左婚無人無物, 最緊要係無錢傍身, 生活好徬徨呀個D咁, 佢梗係問你點算啦, 咪買基金/ 傳統單羅 (達成目的), 之後唔好咁急簽單, 反而講下反話, 好言相勸話佢諗多左 (呢個就係下一個RELAX喇), 到最後佢愈黎愈不安,最後簽單 (即臨尾個腳, CLOSING), 當然簽單個陣梗係唔好白痴咁問個客係咪買啦, 你只需要FEEL到佢有衝動個下,好自然咁拎份FORM出黎, 同佢講話好多朋友都好似佢咁架, 跟住猛咁填資料 (呢個位佢講咩都老虎唔好回應), 份FORM填到咁上下,問佢想用咩過數會方便D, 當然, 如果你想條數大D, 你夠薑既話, 係你收左佢張CREDIT CARD之後你可以再SELL多佢一野,試下SELL大D個銀碼 (CARD都係你手上, 仲有得走嗎?), 之後填晒FORM先叫佢一野簽晒所有FORM, 最好簽左之後,同佢講呢D係私己錢, 記住唔好俾老公或屋企人或朋友知, 咁你俾人斷單既機會就細好多 (補充, 大家可能會問, 如果你DISTRUB完佢之後,RELAX期間佢突然間清醒左, 勁俾OBJECTION咁點算呀, 咁你咪再DISTRUB佢羅, 之後又RELAX佢羅, 總之要兇佢,兇完再MO (MOTIVATE) 佢, MO完又兇, 兇完再MO, 不停循環直至佢簽為止)
其實成個過程最重要既技巧就係你控制既節奏, 每一個位都要過得好順, 氣氛要係一個良好既環境底下進行, 成功率就會大好多, 當然頭先講既只係其中一個例子 (COLD CALL唔駛咁煩, 明買明賣, 一野SELL落去就OK)
其實講黎講去, 咪又係人性的弱點本書裏面講既自重感, 只要你俾到自重感你個朋友, 佢就會好自然對你有好感或認同你, 就係咁簡單
咁當然, SELL SKILL既野可以好廣泛, 無一本天書用到老, 有好多方法, 想UPGRADE下自己SELLSKILL既我建議學下九型人格同埋MBTI, 呢D心理學既知識, 係你SELL 客個陣, 即係打緊心理戰個陣, 可以掌握到主動權,企係有利位置, 勝算點都高D
做NATURAL我之所以話易, 係因為你對該朋友已經有一定既認識, 你知佢性格, 自然會判斷到講咩佢先會BUY, COLD CALL難就難在初次見面, 你要係極短時間內掌握個客既性格真係好講經驗
記住, D客買野係需要理由, 睇下你可唔可以刺激到佢個下衝動 (需要), 我頭先講個D方法未必係最好, 但我自己覺得幾有效, 當然,我成個過程都無呃過個客D咩, 根本唔需要用幾多幾多回報, 講到隻基金天下無敵, 或者自己係呢行做左幾耐幾耐, 搵幾多幾多錢等去氹個客買
我自問陪朋友傾計, 俾佢呻下唔算呃丫, 俾個理由佢買, 刺激下佢購買意欲, 講下D感人故事感動下佢, 都唔算昆人者, 我自問每次賣基金單都一定講收費, 賣傳統紅利單都係賣3年或5年居多 (所以D佣咪少羅)
我相信要令個朋友買單, 可以有好多方法, 唔駛下下要昆人先賣到, 我第一個客, 即係我老死, 我同佢講話我第一個客呢個位係留番俾佢,對我黎講佢就係我兄弟, 我想佢支持我, 就係呢句說話, 滿足左佢既自重感 (第一個客佢覺得好有意義), 佢就幫我買, 但我真係無昆佢喎(我今次篇野唔知算唔算正面左, 我無改變立場既意欲, 但SELL SKILL既分享係咁上下, 我教新人TRAINING個陣都係咁講, 當然,REAL CASE既例子會多D)
今期唔知會唔會令大家失望, 只不過有網友話想我分享下, 所以我就寫出黎, 呢D都係真實野, 希望大家唔好覺得悶
下一篇, 我想講下D基金先, 等大家多個認識, 市面上唔係剩係得AA單架, 仲有其他, 包括前期收費, 後期收費, 仲有LUMP SUM, 會同大家拆解點先算抵玩, 點買先精明, 仲有基金最常見昆人既方法係咩
好多謝大家留言既支持, 我相信呢度明白事理既朋友係好多既
我知道呢行有好多成功既故事, 我相信大家耳熟能詳, 所以我唔多講
其實自問做左保險兩年, 對於某些product或者公司既system都唔係太認同 (之前文章已經提過)
自己諗得好清楚, 就算搵到錢, 係咪真係可以繼續呢d生活呢? 自己真係想做得專業, 但佣金既利誘會令自己心底裏好掙扎,可能有好多過來人都會有呢d感觸或者矛盾, 就算明知自己係做一個sales, 都希望唔sell d太陰既product啦(好似accumlator咁, 有個阿婆輸左兩億個單野, 你話個阿婆貪心又好, 個兩個銀行sales賤都好,其實隻product本身已經係好陰濕, 我諗做sales無理由唔知, 都為左錢夾硬sell俾人, 但做人係咪真係要做到咁呢?)
自己好好彩, 本著良心賣單, 所以兩年來都無咩大鑊既投訴發生, 亦都唔想sell左d令人痛苦一生既單, 自己寫文章既時候, 回顧番以前d野, 真係有種點滴在心頭既滋味…..
好, 傷感完喇, 上一篇同大家講過, 會講下d基金咁, 既然係咁不如即刻開始啦….
錯誤觀念九
後期收費既基金單一定唔好?
係講呢樣野之前, 其實基金plan有好多種, 之前提過既人壽基金係其中一種, 另外就係101既基金同埋lump sum既基金
不如講左月供先啦, 大家通常會買呢d嘛, 月供基金有分兩種, 前期收費同埋後期收費, 我估大家通常見得最多既係後期收費既101 plan
咁到底前期收費同後期收費最主要分別係咩呢? 咪一個係前期(通常係頭十年)收晒你d費用, 另一個後期既意思唔係後期先收, 而係佢係一種合約式既plan, 即一個固定年期, 係呢個固定年期內, 如果你拎錢係會有提取費, 而家費用通常都幾甘下
如果你問下邊隻低d, 我可以答你, 如果你唔識玩, 兩隻都唔抵, 如果你識玩, 兩隻都可以好抵, 不如又等我同大家拆解下啦
前期收費101 plan, 呢隻plan同後期收費最主要分別就係彈性問題, 不如我都係舉例會好d
e.g. 25age, 月供1000, non-smoking
一開始, 通常前期plan第一年會收你75% (有d公司係100%), 即係咩呢 ? 佢會按你供既錢去收費, 75%即係話如果你供1000,一年咪12000 羅, 12000 x 75% = 9000, 即係第一年裏面, 你供左12000, 但有9000佢收左黎做費用 (唔駛下住,我知大家一定覺得好貴), 除番開, 即係你每個月供1000, 有750拎左去俾公司, 得250係投資
由第二年開始至第八年 (當然間間公司有唔同, 我知A記係特別貴d), 會收10%既費用, 即係話佢頭八年已經收左你145%費用,如果你月供1000, 頭八年佢收左你 17400 (12000 x 145%), 通常我一sell 呢d plan, 個客既反應就會珍奇到O嘴(俾個收費嚇親), 但佢既最大好處係唔會縳死 (第一年都收左你成本啦, agent 30%, 其餘45%公司既, 仲點會縳你喎)你由一開始供個陣已經可以隨時提取, 亦都可以隨時入錢, 亦都可以隨時停, 彈性係極高 (我之前多數賣呢隻, 但有好多agentovercome唔到第一年既收費, 即係話佢地sell唔到個客接受前期收費, 所以鐘意sell 後期多d)
咁當然啦, 佢收左你錢, 都會有回贈既, 通常係每五年一次回贈, 但都要成廿幾三十年先回贈番晒俾你, 表面上佢收過你既錢係會俾番晒你, 但你已經蝕左時間成本啦 (唔好忘記呢個世界係有通脹的)
我以前sell客個陣, 通常會有零機價手機回贈既例子去說服個客, 但問心個句, 有咩product係要回贈成二,三十年既先(手機都係一,兩年者), 通常賣得前期plan, 回本期比較長, 無4-5年都唔好諗住回到個本 (即你供既錢 = 投資戶口價值),以香港人咁短炒既心態, 最好即買即賺即拎錢走, 所以sell前期plan難度會大增
我仲有一招, 就係同個客計成本, 當佢開個投資戶口玩終身咁sell, 同個客講, 你頭8年俾晒一生人既費用, 之後慢慢回贈番俾你,再假設你有80歲命, 你今年25歲, 距離80歲仲有55年, 將145%除番55, 你拉埋每年都只係2.6%者, 計埋回贈, 其實好抵架(sell呢d plan要帶個客睇遠d, sell終身投資戶口呢個concept)
咁當然啦, 回贈呢家野係要你唔好停供先有, 即係話如果你頭5年已經停左唔供, 回贈亦都無左 (多數agent都唔會提)
即係話你要拎番晒所有佢收過你既錢, 你未來二,三十年都唔好唔供羅
可能大家會覺得, 咁既plan都有既 ? 其實前期收費plan既投訴係比較少, 因為佢大大隻字寫明第一年收費, 你買得都預左俾佢收, 所以好難呃人
咁醒目既買家, 梗係會問我有無d更平既方法啦~ 唔…..答案係有既, 就係加top-up喇 (入錢額外投資), 通常呢d plan,佢有分basic同埋top-up, basic即係話你一開始既基本投資額, top-up就係你增加既額外投資額,好多agent都唔會教個客咁做 (我都唔會), 因為如果張張都係咁, 真係食得屎架, 又要舉例喇…..
e.g. 1000月供, 500 basic, 500 top-up (好多客都唔知其實一開始已經可以加top-up, 以為全部要擺晒係basic)
500 basic佢照收你75%, 但另外個500 top-up, 佢最多只收你5% (係咪差好遠呢)
我地公司最低basic可以做到300零蚊, 即係話另外個600幾蚊可以放晒係top-up, 我計過, 拉埋一年都只係收5% (係咪好筍呢 !)呢個方法係agent最唔想出現既, 但我計過係對客最好既方法 (唉….又一次, 對客好對agent唔好, 兩個只能活一個)
咁當然, 如果有d客好醒咁”提”我可以咁做, 我就會出絕招, 同個客講, 我仲有service俾你, 會每年同你review份單,又就晒你時間地點, 又…….(總之不停炸佢, 令到佢覺得要俾條生路我行) 但我都勸大家唔好做到咁盡, agent完全無佣食,就算簽左都唔理你張單啦 (食咁少佣, 隨時車錢都蝕埋)
講完前期收費, 就到戲肉啦, 就係後期收費喇~ 最主要後期plan, 佢地一開始收你個charges真係好少, 幾個%度,但呢d單就係因為收你個幾個%太少, 所以先至要縳年期嘛 (年期愈長, 提取費愈貴) 要留意通常呢d單有兩個價值, 一個係戶口價值,另一個係提取價值, 就算你戶口價值再大都好, 提取價值先係你拎得既錢, 咁通常呃人既agent咪唔俾提取價值你睇羅, 或者提都唔提,咁我又要同大家拆解下點解通常d agent會同個客講供三年就可以停呢個問題, 好簡單, 因為佢地收得你幾少收費, 如果你頭三年停供,保險公司連成本都cover唔到, 所以你一停供就會俾公司扣晒你所有戶口價值作為費用, 即係話渣都無, 咁當然, 個agent都唔會有咩著數,佢地都會俾公司扣番晒d佣, 如果你供超過兩年或三年停, 佢地就唔駛扣佣, 就係咁簡單 (呢樣野可能好多人都唔知)
咁大家可能會問, 後期plan係咪唔好呢 ? 咁又唔係, 最主要你想儲幾耐啦, 市面上真係有d短期plan, 5年或者8年供完, 呢d plan咪抵d羅, 縳你5年或者8年者, 咁你儲錢都唔會儲2,3年就唔儲掛…..
如果你真係有需要儲長時期既, 你可以考慮5年5年咁儲, 即係話期滿再開多份plan, 好似續期咁, 有咩事都唔駛咁痛苦, 你既彈性都高d (咁當然, 5年plan又係無肉食, 賣呢d plan個agent會好痛苦)
至於lump sum plan, 通常收費唔會太貴, 但同月供一樣, 都係有前期同後期之分, 但個額就大d, 要兩,三萬蚊先開到plan,個收費只係幾個%度, 前期唔會縳, 後期既會縳, 原理同月供101近似, 咁有d好大額既客, 其實可以用lump sum plan黎玩月供既,即係每個月俾張支票個agent幫你加top-up羅, 分開12個月或者幾年慢慢加, 效果同月供近似, 不過要大額好多咁解
通常賣得基金, d sales都會吹到d回報天下無敵, 實情係無人包生仔既, 蝕左唔該唔好賴agent, 成年人喇, 要對自己既投資負責任
今次講住咁多先, 希望幫到大家可以了解多d, 保險係雙面刃, 買得好可以好好, 買錯左可以好痛苦, 大家自己只要學多d, 識多d, 就可以自己做到判斷, 唔駛下下依賴個agent, 要記住只要有利益衝突, 真話往往好難會出現
下次寫咩好呢, 仲諗咁, 大家又咩想知就話俾我聽啦
其實搵客既野我可以分為兩大類 – COLD CALL同WARM CALL
WARM CALL即係親戚朋友啦, 朋友介紹個D叫REFERRAL
COLD CALL即係你唔識既人, 多數既方法有打電話約客啦 (但係無NAME LIST俾你),
落街做問卷調查啦 (富X女成日係旺角騎劫電車男個D)
係商場或街擺檔啦 (好聽D叫ROAD SHOW, 但係要自己夾錢, 盛惠三百大元一位, 租場,租車,租BANNER,TABLE,CHAIR等, 仲要自己搬野)
用MPF掃鋪或者寫字樓 (都係做問卷調查, 不過呢次係MPF)
用GROUP MEDICAL掃寫字樓D中小企 (多數都唔采你)
或者有D係教會OR其他會度做生意 (但勁多AGENT已經侵略左, 有晒地盤)
我自己則係用CALL CENTER買CALL既, 盛惠三百大元一隻
TOP-UP應該可以轉 (間間公司唔一樣) 最主要係你簽左野未, 最近簽左就麻煩D
如果未簽PACKAGE個份CONTRACT你仲有得揀
至於牌唔駛每件俾錢續, 但要每年上一個叫CPD既堂 (中文叫持續進修專業計劃咁上下啦)
每年要夠十分先可以續牌, 一堂WHOLE DAY既就有五分啦, 上兩堂咪有十分羅
公司搞個D唔駛錢, 多數三至六月搞, 過左唔上既話, 年尾自己出去報個D就要錢
首先, 我一開始已經講左, 我唔係講一d好既一面, 你想知好既一面可以去下d 洗腦式recuritment talk
我而家係要講一d不為人知既一面
此外, 我係做cold call 既, 我每買一隻call要$300, 一個月平均call錢都駛左我成$5000 – $6000
仲有,我做左兩年, 俾人罰既錢都唔夠$100, 你到底明唔明個問題所在, 自僱人仕點解要罰錢, 罰左d錢點用, 條數點show俾大家睇, 仲有, 我條大team曾經有專業人仕係度做, 如會計師, 人地會嘈點解罰左錢會無收據等等
最後有d team係直情取消左個罰錢制度
美麗既說話大家都識講, 問題係有無人夠膽將最真實既一面講出黎
我之前寫既野我想請問我有咩係講錯係誤導, 請你指出黎
仲有, 人地返大陸關我咩事. 你唔好扯開黎講, 我夠知有好多人搭車, 但有無人會一日去幾處地方, 仲要好可能係入完天水圍,再過番香港島先, 我做cold call好多野都唔到我控制
就算你唔請客食飯, 你自己飲杯野都要啦, 仲有你唔好同我講你無送過年禮品俾d客, 生日card呢, 全部都係自己錢
我自己唔做過呢行,我都唔知咁多呢d野, 有邊個會係你入行前同你講呀
仲有, 你睇下我係咪淨係識踩? 繁星之夜呢位網友我有鼓勵佢架, 我只係唔想大家俾人昆入行
如果你真係深思熟慮既話, 我絕對欣賞
其實我寫之前都有諗過有d”衛道之仕”會黎踢場, 如果你唔岩睇既咪唔好入黎睇羅
大家都係成年人, 有自己分析同埋判斷既能力
你要明白我寫呢d野係無著數既, 我同大家根本無利益衝突
仲有唔該你唔好話版主, 我睇過佢發言, 佢絕對係一個有自己思考既人
如果你真係唔滿意, 我絕對歡迎你自己都寫一篇出黎大家比較下
我只係想你知道, 我唔係亂叫人唔好入行, 我只係會同佢講, 如果你係有足夠既經濟能力, 無負擔, 無負債同埋唔駛養家, 做呢行係無問題, 入黎歷練係唔錯既選擇
錯誤觀念六
理財策劃師 / 財務策劃師 = 保險 = 專業 ?
我相信呢樣野好多朋友都聽過, 近年好多保險公司將自己重新包裝, 打造成一個超專業既形象,佢地最常見既手法就係同d大學生講, 呢個行業唔係保險咁簡單, 而係一個理財策劃既行業, 你主要係幫個客人做理財服務,就好似係一個財務醫生幫病人睇症咁, 不過睇既唔係身體健康, 而係財務上既健康……..
唔…..concept上好正確, 聽落都好似好pro.咁, 跟住再加上d洗腦式recuritment talk同埋保險經理講d唔講d既利誘, 最常見咪A記個句, “左手伸一伸, 貴過你全身” (戴勞) 好多大學生就係咁俾人昆左入行
當然未計佢地仲有另一招絕招, 有信仰既團隊, 多數都係基督徒團隊, 佢地recruit candidate個陣, 會同佢講, 我感應到神叫你做呢行, 入黎幫人係你既使命個d (我可以保證兼發誓係真人真事) 我真係有個同事同我講係神叫佢入黎 (暈…….又唔見神打救下我!) 有d再勁d既top sales (多數係MDRT) 同個客講神叫佢買單 (暈……我無信仰出唔到呢招) , 另外有d就同個客講, 話突然內心feel到有一陣感動, 覺得有需要搵你, 仲要簽單前同個客祈一野禱先, 問你死未 (個top sales真人真事係大家面前分享, 所以我知)
好, 講番Financial Planning先, 其實有咩好plan呢? 咪又係保險同埋基金, 做我地呢行, 唔係sell保險就係基金架啦,佢地將呢兩樣野包裝成理財策劃, 又話人生有好多唔同需要, 事實上, 就算真係好多唔同需要都唔一定要用保險或基金去達成既者,仲有好多方法個bor (當然, 同你講其他方法既agent一定食得屎啦)
事實上, 大家對財務策劃又理唔理解呢? 其實真正既財務策劃師起源於美國, 係一個好高尚及專業既行業 (就好似律師,會計師個d咁)咁點解黎到香港會變左質呢 ? 好簡單, 就係因為錢既問題, 人地個邊玩醫藥分家既, 佢真係同你plan, 但唔sell,佢地出名個d唔駛玩佣金制, 係收service charge (個名都型d) 即係話同你起份plan已經要收錢, 所以佢會俾d好闊既建議你(唔係見你錢多就買基金or保險當遺產留俾後人架, 呢個世界有樣野叫信託基金) 佢可能會叫你買唔同既product, 有時可能直情叫你唔好買,因為真正既financial planning係要叫個客人減左債先, 但香港個d會叫客人借錢買保險
呀~講左咁耐, 都未同大家解釋咩叫財務策劃, 我諗大家真係會有好大既誤解, 成日以為保險公司=財務策劃, 其實呢幾年真係俾佢地濫用晒, 真正既financial planning最主要分六大個範疇, 分別係支出,稅務,保險,投資,退休及遺產,老實講保險只係其中之一, 但保險公司就將佢演繹到好似係全部咁, 問心個句, 有邊個agent出到黎會關心你既支出,同你計一計有咩開支可以cut, 同你計一計點樣避下稅, 或者幫你安排下遺產, 寫下平安紙咁, 其實係保險公司裏面有幾多個真係CFP(Certificated Financial Planner / 財務策劃師)丫, 據我所知, 香港既會員中, 有一半係銀行從業員(因為銀行強迫d只工要考), 其他係會計師 (CPA), 保險公司既人佔極少數, 無他既, 個title唔值錢嘛,個客又唔會因為你係CFP幫襯你, 另一個原因係銀行多數係大學生, 考CFP會易D (佢地讀慣書), 係保險公司既大學生始終唔係佔主力人數,連CFP個會既主席都係CPA黎既, 因為會計對CFP既應用多過我地保險
其實考左CFP掛左牌係咪真係等於專業呢? 係呢度我又要講故仔喇, 話說上年08年8月尾我扮客去見A記D AGENT, 想睇下佢點SELLAA單, 點知遇到個 0靚仔, 佢梗係唔夠我講啦, 俾我問到口啞啞, 點知佢又再約我多一次, 今次佢帶左佢件UPLINE出黎(係District Manager, 有30幾人跟佢, 仲要係CFP), 諗住佢有d料啦, 點知真係shit左出黎,一味同我講話要幫佢公司買, 因為佢地多基金, 仲要AIG係全球最大, 又話自己係CFP會幫我睇住D基金, 仲話自己大把客, 個個成球野咁幫佢買, 又話一定賺到錢個D咁既說話, 我俾objection佢, 佢就一味剩係識得打斷我猛話”no, no, no, 唔係咁,你聽我講左先”
我咪寸佢話AIG大又點, 唔俾執架, 無現金流上市公司都可以即刻執, 佢話咁大間公司邊會有事, 結果9月大家知發生咩事啦……哈 ! 成個過程佢咩分析都無做過, 拎住張基金fact sheet猛話賺幾多幾多 (諗住恰我唔識), 又唔講係30年期plan (好出名既AA單, 買左既朋友唔駛喊, 我明你感受, 佢地真係一d都唔提30年期同提取費,怪就怪自己遇人不熟, 俾身邊D朋友唔熟唔食, 咩A,B戶口個D全部係廢話, 有興趣既朋友可以問我, 我會幫你拆解佢地昆人既話術)
所以大家以後唔好以為有牌就係專業, 專唔專業睇個人, 而唔係title (當然都唔係睇公司啦,但公司既culture會影響agent架嘛)當然, 真心說話, 我地呢行要專業真係好難, 我做左咁耐, 真係有少少 專業=無飯開 既感覺,唔怕話埋俾大家聽, 通常保險公司dplan有一個好大既特性, 就係對agent愈好既plan對客愈衰 (即係高佣plan),對客愈好既plan, 對agent就唔好(勁少佣), 所以基本上, 大家想知自己份plan好唔好, 一般黎講個佣會話到俾你知(agent講唔講一回事),聰明既朋友即刻會記得我第一篇文章打過既佣金表……
無錯 ! 人壽基金plan係最 “吊” 的 ! (我爆料爆到豁左出去了……汗…), 想知點解, 我下一篇文章幫你慢慢拆解,傳統人壽儲蓄單, 年期愈長愈”吊”! (完全唔抵!!!), 基金單3成算ok啦 (都要俾我開飯架大佬……張張單都少佣真係食屎架喇),有d年金單簡直係超筍 (對客黎講),可憐既我佣金只得7%, 記住係7%, 唔係70%,亦都唔係7成…..(嗚….做牛做馬收既佣少到好似乞衣咁), 算喇, 都係唔好爆太多,費事橫屍街頭…..
下篇我應該會拆解下d plan俾大家知, 不過如果大家仲有d咩特別野想知就話俾我聽啦, 可以激發我寫多d野, 今次係咁先, 拜


c: text/html

text:
「招標」
好多時都會收到某啲公司話想邀請你間公司去參與佢哋嘅項目招標,但係事前要做好多嘢都係無錢收.當然你可以話一買一賣,你中標未可以收到錢囉.其實係外國,就算提交意見書大多數都會俾錢,尤其係大嘅項目.其實到最後間公司係唔駛用錢嘅情況下就可以得到唔同嘅資訊,而且大部份時間都係因為內部流程而要搵多幾間公司投標.
「免費」
小便宜嚟家嘢真係亞洲人嘅特性,好多時大家都無諗過要搞一啲有質素嘅活動而且唔收錢其實係義務,而每當有免費嘅講座大家都會一窩蜂去報名.不過當你收佢一百幾十佢哋有唔會願意去報名.其實大家係唔係覺得所有嘢都應該係免費先至係啱心意?有時候真係搵場地都搵到你傻,因為靚嘅就貴,平嘅參加者有覺得物非所值.就算唔理硬件,搞活動所用嘅時間唔通唔係金錢?
「收費」
好多時啲人都會講我公司收得貴,其實貴唔貴真係好睇公司,好睇人!但係每次我哋搞免費活動不出幾個鐘頭就已經爆晒人,而我哋搞培訓,搵專業人士去做培訓,分分鐘無人會報名.就算想報名都會問我攞優惠!講真我哋做培訓都有好多使費,所以邊度有可能免費,真係唔駛用時間去準備咩?香港租一個地方乾淨唔平.講真就算係免費都唔係個個都有質素啦!一分錢一分貨!
Also published on Medium.

robotstxt: allowed

filter: keep


text:
五號屋皮蛋酸薑, 自己醃嘅酸薑, 再切的皮蛋, 配埋一齊, 超好味. 開胃前菜
五號屋煎腐皮卷, 不過唔係自己包, 買餸時豆腐檔姐姐叫我買嚟試吓, 咁咪試吓囉. 梗係無自己包嗰的咁好食啦, 因為的腐皮都無用的調味豉油搽過.
五號屋"焗親" 嘅節瓜烙....做咩鬼放入焗爐keep warm呢.
五號屋美極焗雞.
主人家八號部屋嘅南乳炸掛骨
八號部屋超大碟嘅豉油皇炒麵
十三號部屋嘅洋蔥牛柳
十三號部屋嘅土魷炆南瓜
三號部屋嘅虫草花炒白瓜 (入面有鮮蝦同肉絲)
整吓整吓都有九碟, 再加埋嗰碟勁大碟嘅肉絲炒麵就有十碟.
餐後甜品一樣咁豐富
三號部屋買回來嘅蘋果批
五號屋又預備了一大盒西瓜
真係食到個個都捧著個肚.
不過我唔知做咩野, 狀態不佳. 飲咗少少紅酒都已經頂唔著. 坐近冷氣位, 吹到我頂唔著, 好似有的發酒寒, 即刻唔敢飲啦.
食完攞的碟返屋企洗, Ruby已經返咗嚟. 佢都唔知我煮過飯, 因為我煮完抹到個廚房好乾淨. 到我拎返四隻碟返去, 佢先知我地potluck, 留咗兩嚿雞, 幾件腐皮卷同一塊節瓜烙比Ruby, 佢好開心喎.
我問Ruby今日好唔好玩, 佢話太多人啦, 又熱又攰, 佢話頭都痛埋, 佢唔鍾意. 平時放假好的, 唔使咁多人.


text:
4 留言 :
其實我諗係自駕先至會去Annecy,應該好少外地遊客會識去呢啲地方,除咗瑞士人啦,你哋可能係極少數嘅香港人到此地,大陸人唔駛講啦(仲好啦,見唔到呢班人).如果你唔講,我都覺得Annecy係喺瑞士,啲街道同建築都好瑞士呀.回覆刪除回覆
哈哈﹗比你咁講一講,其實又真係呀﹗好多時我地去歐洲旅行,都係當地唯一一對亞洲面孔既人黎.但好彩,通常d人都唔會覺得我地係大陸人黎既,所以好小會話比人白眼或者唔禮貌咁對待(唔係就慘喇﹗哈哈﹗)其實旅遊書都一定會介紹Annecy呢個地方架﹗不過自己搭車去真係煩d,所以好少香港人去,但自駕好方便呀﹗如果alex自駕一定要去呀﹗晴晴推介﹗刪除
哈哈,梗係啦,你哋去嘅地方幾偏下,啲強國人都未識去,咁當地人可能未見識過呢種「外星生物」,一定唔會比人白眼.嘻嘻,我哋喺意大利Gucci cafe,都比個waiter以為我哋係日本人.唉,我都想,希望將來有機會可以自駕遊,再同你取經.刪除
其實好衰咁講句,冇強國人既世界真係幾美好架﹗呢個都係我其中一個唔鍾意巴黎既原因.同埋我都幾喜歡做「外星生物」既感覺,安全D嘛﹗人人都當你珍禽異嚴咁望唔洗怕比人打劫呀﹗哈哈哈﹗刪除


text:
2013年5月15日
有趣的陶瓷創作: 生命之樹 X 豆豆 X 米奇魔法帽!
上次就俾大家睇過我嘅兩份陶瓷作品,豆豆,米奇魔法帽;我之後又整咗一份新作品,生命之樹!生命之樹 係我響呢個課程嘅最後作品,而我創作呢棵 生命之樹 嘅時候係包含咗深層次意義嘅;每一枝樹枝,每一塊樹葉,代表著我生命中嘅每一個重要時刻,呢啲時刻夾夾埋組成完整嘅人生!
其實原先打算創作一份作品係同 迪士尼 無關嘅,但偏偏就冇靈感,所以又搵返 迪士尼 做題材... 而呢棵 生命之樹 Tree Of Life,就係 迪士尼動物王國 Disney's Animal Kingdom 嘅地標!似就唔係好似,我嗰棵樹細好多;但我自己都幾鍾意呢棵樹,所以先至嘗試將佢創作出黎!
一棵樹最重要嘅部份係咩呢?就係樹幹!所以一開始就用一條條樹枝形狀嘅陶泥整咗樹幹出黎!
之後就係樹葉啦!上次有網友話啲陶瓷作品好似朱古力,今次我就覺得呢啲樹葉有啲似咖啡豆!
將樹葉鋪響樹上面,之後就大功告成啦!本身想再整多啲樹葉,可惜夠鐘落堂,咁冇計啦...
我另外留咗一啲「咖啡豆」冇鋪響樹上,有咩用呢?就係稍後用黎造出樹葉散落地上嘅效果!
雖然棵樹整得唔算好靚,但我都好享受整個過程!今次嘅陶瓷創作都會成為樹上嘅一塊樹葉,哈!
2013年4月25日
近期響學校上緊一個同美術,創意有關嘅課程,有機會嘗試用陶瓷黎創作獨特嘅裝飾品!今次係我首次創作陶瓷製品,一開始練習整咗啲杯,瓶子,之後忽法奇想,整咗兩個得意嘅作品!
嘿嘿!講到創作,好多時我都係環繞返自己最愛最熟悉嘅 迪士尼!今次嘅作品都唔例外!有次無無聊聊整咗三個球體出黎,望望下,令我諗起一個 迪士尼朋友!於是我就為佢地畫上笑臉!
下一步就係要整一個彎彎曲曲,有啲似袋子嘅物體;跟住就將三個帶著歡笑嘅球體放上去!
認唔認得係邊個 迪士尼朋友 呢?就係 豆豆!似就未必好似,不過起碼係三粒豆,哈哈!
下個作品就比較高嘅,係 米奇魔法帽!整好咗形狀,就響表面加咗少量圖案,有啲星星,月亮!
今次整嘅並唔係平常見到嘅 米奇魔法帽,而係特別版!我繼續用象徵 奇妙星粉 嘅索帶圍住頂帽!
下一樣要加嘅就係立體星星!先加一粒有四隻角嘅星星,再加另一粒,最後就變成一粒八角星!
大功告成啦!我嘅創作概念係黎自 東京迪士尼海洋 十週年慶典特別版 米奇魔法帽!而家睇返張相,我又一個新概思,就係加返一啲小星星響條 奇妙星粉 索帶上面,應該會再靚啲!
整完頂帽,又再無無聊聊,整咗一支魔法棒!都有 奇妙閃粉 索帶圍繞住,亦有幾粒小星星!
整陶瓷都唔係咁容易架!我都係不斷嘗試先開始熟習起黎,暫時都算係咁啦,之後會再練習多啲!其實響接觸陶瓷前,我以為陶瓷製品通常都只會係一啲容器,原來都可以整好多得意嘅藝術品!但因為我較為喜歡用顏色表達不同含意,今次陶瓷得一隻色,都算係新挑戰!要繼續嘗試先得啦!
訂閱: 張貼留言 (Atom)


text:
第二天(續)
奮起湖之後,將會去今日另一個重點「阿里山國家森林遊樂區」,即係平時我地叫開既阿里山!
奮起湖上阿里山既火車暫時未通,要上阿里山可以乘搭巴士,火車站行一分鐘就會見到奮起湖巴士站
呢道可以坐台灣好行阿里山B1線上阿里山,不過一日好似得兩班車到阿里山,下午2:40已經係最後一班,如果miss左就要自己諗辦法啦;為左唔好走左班車或者上唔到車,早左15分鐘去到巴士站等
上阿里山係呢種小巴,車尾仲有輪椅位,車箱座位唔多,手快有手慢冇
明明火車有好多人,不過連埋我地坐呢部車上阿里山既都只係得3個乘客,等我仲以為有好多人迫車tim,唔知坐火車黎個啲人去晒邊呢?
沿路冇人上落,用左45分鐘去到國家森林遊樂區大門口,3個人要落車買門票,收費每人NT$150,唔係好貴
上返車坐多兩分鐘就到達阿里山巴士站,阿里山旅程開始!落車時有人問我地係唔係住XX旅館XX酒店,話帶我地去??!但感覺伏伏地唔敢跟佢行!後來發現佢應該真係旅館職員,可能係我地怪錯左佢,sorry...
呢道溫度明顯比山下同奮起湖都凍好多
阿里山火車站4點半就關門,落左車即刻去火車站買左火車飛先,唔早一日買聽日一定會後悔
地下冇開要上上層買
成功買到聽朝上祝山睇日出既火車飛,Yeah!去祝山車費單程NT$100來回NT$150,多數人都會買來回,話晒我都叫有力行下山所以買單程算啦,行落山應該唔會好辛苦
望入去月台,好多小火車丫
除左祝山線呢道仲有沼平線&神木線,聽日都會坐
阿里山火車站又大又靚
而家係海拔2216米高
沼平﹑神木線係有固定班次,不過祝山線就特別啲,係睇日出專線,只會係日出之前行,日出時間日日都唔同所以開車時間都會唔同,而且又會因應賣左幾多火車飛而定班次,所以我買飛呢一刻都未知聽日幾多點開車,要4點半之後先會有公佈
買好飛就行去酒店check in先
阿里山呢道有二千幾米高,所有咩都高過人,呢就有全台灣最高7-11,又有最高郵局
由車站行去酒店好近,幾分鐘就到
阿里山大部分酒店都集中係呢道,好方便
有紅葉
今晚住呢間青山別館
阿里山住宿比起山下貴好多,呢間已經算平架啦,都要HKD$526一晚,係全個trip最貴一晚!
我好遲先決定去台灣,個時阿里山已經冇咩平住宿揀,相對平既就只有呢間「青山別館」同另一間「萬國別館」,「青山」同「萬國」兩個名對香港人黎講都尷尬小小,好難揀...阿媽題意我住青山咁就青山啦
係酒店攤左一陣,旁晚時份出去行行;呢道半夜都唔怕買唔到野食,大大間7-11係道(呢道地方細細已經有兩間7-11)
高山氣壓比平地低,啲包裝都變得脹卜卜
台灣香蕉感覺好貴,要一枝枝計?
天黑後變得更涼,亦都多左好多霧
上返去火車站睇聽朝開車時間,聽日6:43日出,火車5:20開出,要準時黎坐車
係道發現左張日出狀況表!前幾日連續幾日都見到日出,但今朝就見唔到!感覺上聽日都凶多吉少!我對上山睇日出一向冇咩緣,早就冇咩期望,咁就唔怕失望,哈哈^^睇個表先知係阿里山睇到日出既機會唔係咁大,春夏天機會更細,秋天已經算好少少啦,可以用句對白鼓勵一下自己,希望在明天丫ma
阿里山國家森林遊樂區最旺就係呢個位,停車場﹑巴士站﹑餐廳﹑商店,大部份既野都係晒呢個位,大家食飯都要黎到呢道
有幾間餐廳選擇
又有鋪頭買野
今晚計劃去呢間「山賓餐廳」開餐,價錢都幾經濟,而且我係酒店住客仲會多一碟菜送tim
呢間實在好旺,等左陣都係咁多人,山上凍冰冰又餓餓地唯有忍痛放棄呢道...唉...
行返去頭先經過既「九九九餐廳」,見有唔少食客,又有位就入去坐低,就算中伏都有好多人一齊中;咁岩後面兩台都係香港人,香港人係阿里山都算少見,而家係山上大部份都係台灣本地人
兩個人食,叫左3餸1飯,紅燒豆腐﹑炒山豬肉﹑炒高麗菜﹑炒飯
四樣野總共NT$470,除左紅燒豆腐正常一啲之外其他都麻麻,有得揀都唔好食呢間...
飯後冇野做,四周圍行下睇下;以為上到黎睇到星,結果咩都見唔到...
夜晚大霧左好多
呢道好細冇咩好行,返去旅館lu
旅館大堂
走廊
小小既房間
仲有部好耐都冇見過既舊式電話
阿里山上就算冇冷氣都好清涼,係床上寫寫下postcard越寫越眼訓,最後都係頂唔順訓著左...聽日四點就要起身,得幾個鐘時間訓咋
第三天
半夜起身天氣特別凍,「感覺猶如2度」?唔係真係咁凍掛?而家就好似係大雪櫃裡面一樣,呢種感覺好正!
未夠5點就由酒店出發,路上已經遇到好多好多人,大家為睇日出都犧牲左好多訓教時間,唔知大家睇日出既希望會唔會成功呢?
售票處超多人排隊,而家顯示器顯示仲有80張飛,數目仲不斷下降,排後面好多人都唔會買到飛lu,之後好快就聽到廣播話所有飛買晒,想上祝山只可以行路上山,話個零鐘可以行到!唔上祝山睇日山都仲有其他選擇既,不過就冇得坐火車咁解,小火車都係一個重點黎架
5點鐘上到二樓平台見到超多人排隊,人仲不斷咁黎,仲以為自己早不過好多人更早!排住隊冇野做可以拎個麵包出黎慢慢食,大家秩序非常好,一個跟一個排好整齊
5:20第一部火車開走之後到我入月台等車,今日總共有3部車開上祝山,我就坐第二列火車;每部火車可以載350位乘客,三部就可以載千幾人上祝山,山上一定好多人!
車到啦
小小既車箱已經迫滿人,我迫左係車頭司機位旁邊,都叫做係個好位
準確出發
柴油火車頭係車尾位置,車頭呢位司機負責睇路同緊急停車
沼平站都有人上車
由阿里山上祝山向上爬升二百幾米,車程大約半個鐘,由天黑漸漸坐到天光
6點到達祝山車站,距離日出仲有好耐;祝山車站海拔2451米,係台灣最高既火車站!
呢道得一個出口,大家都向出口行
一出火車站就已經係「祝山觀日平台」,好多人係呢道霸好位等日出,旁邊亦有好多小商店比人買早餐
感覺到天氣不似預期
見觀日平台咁多人,向左行上去觀日樓睇下有冇一個更好位置,上到去見到寫住因颱風造成嚴重山泥傾瀉,觀日樓範圍要封閉,咩都冇得睇...
即刻落返去火車站,今次向右行,去小笠原山個邊
見面就係小笠原山360度觀景台
呢道風景都幾好,不過見到咁多雲唔洗等都知冇可能見到日出啦
可以見到台灣第一高山玉山,主峰有3952米咁高!
一層層山,好似山水畫一樣
不過觀景台出面既植物生到好高,檔左好多視線,想睇到山下景色有小小難度,企高左都係唔夠高
大家都係道等運到,不過又冇日出又冇雲海,大家都係冇運既人
望出去全部都係山
望出去又有薄薄一層霧,山下睇得唔係好清楚
無無聊聊行到7點3返去到火車站,呢道冇咩人lu,最後一班車就快開出大部份人都趕住坐火車落山
我就唔搭火車啦,今日咁多時間慢慢行落去都得,當係行山都好;由祝山行返落阿里山火車站唔係好遠,行得快唔洗一個鐘就可以行到落去,慢慢行都只係個零鐘
咁岩見到最後一班火車落山
行行下見到寫住對高岳觀景台只係100m路程,咁近順便去睇睇啦;係呢個位遇到兩個香港女仔影相,我有幫手影架!好多人都對火車路軌有種講唔出既特別感覺,次次見親都想踩上去,哈哈^^
對高岳觀景台呢道望出去都係差唔多風景,冇咩特別
冇火車停但又有個咁靚既月台咁奇怪?
轉入山路向沼平車站行去
穿過大樹之下,一步步向山下走
呢條路又易行又舒服,最正係天氣唔熱空氣又清新
呢條係未開放行車既水山線,可以去到水山神木,見人地影既相個邊都幾靚架,今次就冇咁多時間行去啦
落到黎沼平,繼續向出口方向行
呢個係阿里山好出名睇櫻花既地方,呢個時間就咩都冇,邊棵係櫻花樹我都唔識分
最出名影火車加櫻花就係呢個位置啦
海芋
呢個位望到對面山眠月線路段,可惜因為88風災嚴重破壞其中一段路,暫時都未有計畫維修...見佢景觀咁開楊望出黎風景一定好靚,可惜可惜...
就快返到落去啦,呢個時間先見到有藍天,太遲lu
8點半終於落到阿里山呢個大門口
短短幾個鐘祝山日出之旅完成啦,今次睇唔到日出都唔會話好失望,本來就覺得唔易睇得到;今次可以坐到小火車上山已經好開心,不竟小火車都係阿里山其中一個賣點ma,而且我又鐘意坐火車,今次好滿足啦,哈哈


text:
胡醫生話BB重七磅七, 真係好彩開刀, 如果等多兩星期順產, 應該生得好辛苦!
返房後其實都唔會瞓到, 老公已經幫我POST左相上FACEBOOK, 而我又WTSAPP下咁!
中午左右麻醉葯開始過, 雙腳慢慢有返知覺, 不過今日全日都唔落得床, 姑娘定時定候幫我放尿, 探熱, 量血壓, 換M巾等等, 全日有人服侍, 哈哈!
仲有就係會按子宮, 呢個真係十分之痛, 姑娘話一定要按, 幫助子宮收縮, 佢一邊按一邊會睇下我D惡露既流量, 我係感覺到流得好勁, 諗起都恐怖呢, 仲要黎按幾次, 佢叫我得閒自己都要按下, 同埋郁下手腳, 咁我聽朝落床就會冇咁痛了!
下晝開始屋企人就黎探我同BB了, 而我都係靠佢地影相同拍片先見到BB個樣, 望住D相, 都未接受到做左阿媽, 同埋想像唔到呢個就係我十月懷胎生出黎既BB!
今日都未食得野, 只可以飲下粥水同炒米茶, 所以我都係十分之肚餓!!
私家醫院真係好好, 有獨立電視, 又可以拉晒布唔俾人睇到, 仲有就係老公可以全日陪住同埋服侍自己, 我地一齊睇下佔中新聞, 開始會擔心下個女長大後香港會變成點!
老公陪到十點幾走了, 佢知我唔郁得, 臨走擺好晒D野, 例如水杯保溫壼, IPAD, 叉電等等, 方便我半夜起身要用呢!


text:
今日比返上兩堂既堂課我哋, 我竟然可以拎到A+!? 但最衰係我冇寫名, 仲要比風吹左去!? 我張畫果然夠特別. 另一張未畫哂只有B+, 唔係太開心呢..
就係呢張畫, 本來拎高分好開心, 點知唔記得寫名, 仲要比miss寫[kumi??], 佢又認得到係我畫既?
仲有件衫未outline, 只有B+, 點解自己唔畫埋佢? 雖然話唔計分, 但有點介懷
放工之後同joejoe約好係青衣站等大家, 因我哋都好少去呢個地方, 所以就去下. 我都好耐冇去, 對上一次去好似係幫文迪及berry拍片, 估唔到已經成年, 果陣我仲要和駿扮情侶拍戲, 估唔到而家同真正既男朋友去, 果然係世事難料, 真係意想不到
先到呢個青衣城呢個奇奇怪怪既市鎮既門口度影下相先
間屋既屋頂都係斜斜地, 好搞笑
joejoe都係聖誕樹度影返相先, 估唔到呢個位影又幾靚喎
等我都影返一張相扮下可愛先, 感覺都唔算太差, 不過隻腳好累呢
有兩間好大既屋, 呢間係其中一間屋既後面, 要捐出三十元先可去一間
其中一間屋, 有好多鏡咁, 不過我同joejoe都冇比錢入去睇, 只好係出面影下相
間屋既屋頂, 有個好可愛既雪人公仔
仲有一間好大好大既屋, 同樣地都係要捐錢後先可入去玩, 我地係出面睇, 見佢屋內都係斜斜地. 呢個係屋頂既裝飾
冇得入去兩間屋影相, 只好係上層影個overall比大家睇下
同樣地, 呢架巴士都係要捐錢之後先可入去, 雖然話係為慈善, 但覺得好市儈
雖然唔可以入巴士內, 但zoom近鏡都可影到巴士內既擺設, 好似好近距離影相一樣
好在車頭都可任人影相, 你睇joejoe坐得幾輕鬆
我企到好似冇腰骨咁, 加上太光啦, 影到我塊面太白
呢張既感覺都幾鍾意, 好似等緊人一樣, 我仲幫佢改左個名叫做waiting for...
仲有個肥肥地既聖誕老人, 連我都唔知自己係度擺咩pose
你睇joejoe既pose幾簡單, 只係攬住個聖誕老人就得
係其中一間大屋既後面影相先, 好難得冇人, 擺個白痴pose先
呢張係我係巴士度等人既下半部分, 今次到joejoe等, 好似係相約錯地方咁, 感覺好得意
屋頂上既擺設都唔錯, 除左突對腳出黎果位聖誕老人, 仲要對腳郁郁下, 覺得仲核突
仲有個聖誕老人爬爬下, 都幾得意既
影完相之後去間叫赤丸製麵所食飯, 都要排下隊先有得食
赤丸製麵所既格局, 唔係太大, 但都算坐得幾舒服
星期四睇完醫生之後先知自己喉嚨發炎, 所以食得清淡d, 呢個溫泉玉子什菌烏冬夠清淡掛?
照燒雞排蕃茄湯烏冬, 個樣好似比我個碗正好多咁, 見到冇得食..
仲有我哋叫既芝士年榚, 咬落去軟軟地, 有芝士必出黎, 感覺幾得意
我同你影既合照, 加埋雞雞豬, 呢張由我影既~
joejoe影既合照, 影左四張都手震, 呢張叫好d. 其實其他相既角度都好好, 只不過係手震左o者
係合照當中, 影影下相已經冇哂電, 只好留返下次再影. 臨走時送比joejoe一部iphone4.....既鏡, 佢終於做左機主啦, 而我也去健康工房買左支椰汁雪耳海底椰, 返去可以同姑姐慢慢飲啦, 哈哈~
kumi's new life
2010年11月27日 星期六
青衣城逛逛
今日比返上兩堂既堂課我哋, 我竟然可以拎到A+!? 但最衰係我冇寫名, 仲要比風吹左去!? 我張畫果然夠特別. 另一張未畫哂只有B+, 唔係太開心呢..
張貼者: 幸福之匙 於 下午9:34
2 意見:
- Candy 提到...
-
見你同阿joe成日去街, 你就好啦, 我依家要去街都唔係咁易......
好乖bor, 病o左就食清淡d^^
你介懷證明你真係緊張份功課, 係一件好事, 證明你有咁o既心去讀落去~~ ^^
- 2010年11月30日 上午1:16
- 幸福之匙 提到...
-
haha~遲d你生完之後同老公, 甚至同對仔女去街街咪仲幸福^^
但病完之後又食返凍野及刺激性食物,唔理咁多
嗯, 我都希望可以一直讀落去, 難得可以搵到個可以發揮自己長處既地方^^
- 2010年12月4日 上午2:18


text:
今日起身仍然痛,不過,隻腳就好似冇事勒!尋日肥仔話阿B隻腳瘀左,今日我見到〝阿B好〝瘀〞@腳趾公〞就心痛,當時一定好痛.
我見阿B未起身就用電腦,用用下隻眼又開始花,個頭又痛,打個乞嚏都痛.跟住我就去食早餐抖抖,唔知過左幾耐就冇事,但頭先打既野有D都打錯字.阿B起身後陪佢玩左一陣,個頭太痛我去左訓,訓左半個鐘就被阿B叫醒左,跟住就吃左粒長效,諗住捱到阿媽放工就走人.
今朝同娣婦講我整左〝Mrs.fields曲奇〞,但佢話唔喜歡吃,點解呢?之前佢買過,但呢款曲奇係淋身,所以全部比晒佢家姐吃,我真係〝大鄉里〞,原來係淋既,等我仲以為係脆,將未焗既焗到佢脆添!不過,阿媽食過淋既都話好吃,我專登抽起左D脆既另外袋起留比娣婦吃.
之前係網上訂左件衫,不過,間野要集齊訂單後,先開運送須時都要14-20日,所以我都唔知實際幾時可以收到.
晏晝4點幾收到通知件衫已經係信箱喇!我就叫阿媽與我一齊落去開信箱拎衫,咁阿媽順手帶埋阿B去買野!老公話今晚又要放好夜,我見有D肚餓拎完衫就去買左隻炸雞脾吃.
我返到去第一時間唔係食野,而係拆件衫睇,當然唔少得試下喇!件衫比我想像中差D著得唔係咁好睇,衫質地太軟唔夠企身,但勝在著上身舒服,都預左網上購物緊係有D出入,加上自己咁既身形係咁上下架喇!之前係網訂左件褸和衫成2年都未著過,呢件應該唔會,有機會就會著.
之後又叫熊貓姐姐幫我買〝高,低筋麵粉〞,因為今個星期日大家會見面.話說開心果姐姐約我地尋日去熊貓姐姐家整蛋糕,不過,熊貓姐姐唔得閒,之後到熊貓姐姐得閒,又到開心果姐姐約左人,所以我地就順延今個星期日勒!
當然唔少得〝打馬吊〞喇!不過,高達叔叔話唔打,會拎模型去砌,所以就另覓人選至Fit姐姐.電話都未打至Fit姐姐已經搵熊貓姐姐話佢老公要出Trip,所以今個星期想約我地〝打馬吊〞,咁〝arm〞喇!可以成團勒!
晚餐吃〝麥麥〞,老公放工買回來,今次我試〝新珍寶黑椒漢堡〞,味道不及平時食開的〝巨無霸〞,好乾冇乜醬汁.老公見到阿B隻腳D相都話咁勁既,真係痛囉!


text:
Dec 18, 2012
Tuesday
今日, 天氣唔多好
又凍又落雨
迪士尼d staff 話隻snow mouse(冬鼠), 天氣凍先會出黎
我好想睇o下snow mouse
所以, Jayden放學之後
就還落雨, 我都同佢去迪士尼
哈哈, 以為落雨會冇乜人
點知都係好好好多人
今日見唔到snow mouse呀
唯有行入d舖頭搵隻snow mouse影相啦
Jayden大個仔啦, 有自己意見啦
唔可以玩話去邊就去邊
佢識反抗
(就係大叫加大喊)
本來我諗住好快就就ga啦
但係, Jayden今日唔知搞乜
樣樣野都話想玩, 又想睇玩具
又話要食薯條
真係點到我陀陀擰
1. 森林河流之旅
2. 咖啡杯
3. Winnie the pooh
4. Buzz Light Year
樣樣遊戲都要排隊
結果, 今日玩左4個鐘先走
之前, 同Jayden去迪士尼好少會主動問d staff拎貼紙
今日
我主動左少少
嘻, 當見到d 姐姐派貼紙時
我又拖Jayden行埋去, 拎埋一份
哈哈, 原來Jayden拎到貼紙之後
會有d開心, 會微微嘴笑
(其實我都有d開心)
由Jayden第一次去迪士尼開始
每次d 姐姐派俾佢d貼紙
我都儲起左, 用個袋入住
放o係書櫃
今晚, 我無啦啦拎返晒之前d貼紙出黎睇
哈哈
嘩, 原來有d都幾靚
我之前其實冇乜留意d貼紙係咩款
通常放入袋就算
嘻嘻, Duffy貼紙好靚呀
望望o下, 發現原來冇Chip and Dale貼紙
亦都冇Halloween貼紙
查實d貼紙有冇得賣?
哈哈, 唔知Jayden大個之後
鍾唔鍾意d貼紙呢?
今日放學後Jayden又食百力支
麵包超人raincoat
今日帶左去迪士尼


text:
Carmen LeongShared publicly -
Translate
Messy Play!!!!! 贊臣「Inspired by Moms原生探索坊」
美贊臣將會係十月舉辦「 Inspired by Moms 原生探索坊」 免費比公眾參與 我同朗朗有幸得到邀請,優先體驗呢個活動 岩岩果個星期六,我帶埋朗朗返公司 放工就一齊過去 PMQ 元創坊玩 朗朗上一次黎 PMQ ,已經係 1600 熊貓果時啦 所以佢話唔係好記得 上環落地鐵再行上 PMQ 需時大約 15 分鐘啦 去到活動場地 已經見到有小朋友玩緊 Messy Play 不過我就去旁邊嘅 啟發分享室 (Inspiration Classroom) 聽葉妙妍女士嘅分享 當日嘅主題係『不做直昇機父母』 感謝 ...
美贊臣將會係十月舉辦「 Inspired by Moms 原生探索坊」 免費比公眾參與 我同朗朗有幸得到邀請,優先體驗呢個活動 岩岩果個星期六,我帶埋朗朗返公司 放工就一齊過去 PMQ 元創坊玩 朗朗上一次黎 PMQ ,已經係 1600 熊貓果時啦 所以佢話唔係好記得 上環落地鐵再行上 PMQ 需時大約 15 分鐘啦 去到活動場地 已經見到有小朋友玩緊 Messy Play 不過我就去旁邊嘅 啟發分享室 (Inspiration Classroom) 聽葉妙妍女士嘅分享 當日嘅主題係『不做直昇機父母』 感謝 ...
美贊臣將會係十月舉辦「Inspired by Moms原生探索坊」 免費比公眾參與 我同朗朗有幸得到邀請,優先體驗呢個活動 岩岩果個星期六,我帶埋朗朗返公司 放工就一齊過去PMQ元創坊玩 朗朗上一次黎PMQ,已經係1600熊貓果時啦 所以佢話唔係好記得 上環落地鐵再行上PMQ需時大約15分鐘啦 去到活動場地 已經見到有小朋友玩緊Messy Play 不過我就...
1
Add a comment...


text:
由於一男子因數,前朝處處與民為敵,事事倒行逆施.立國之初,香港可謂百廢待興.當然啦,事有先後緩急,對於將本土理念寫入國策嘅第一任政府,去中國化自然係首要任務.呢樣嘢台灣嘅阿扁總統幾十年前已經搞過,仲搞得好成功添.
去中國化,首先要從語文入手.人每日都要講嘢寫嘢,如果港人嘅語文仍然保留住中國元素,對國民身分認同絕對冇好處.語文本土化,其實一啲都唔新鮮.早於十幾年前,本土派先烈毛姑姑同飯桶威已經提出要禁絕嗰啲帶有中國特色嘅用語.例如,「空調」唔講得,一定要用「冷氣」.本土派始祖「香肛人優先」亦一早就講過「香港的法定語言為英語及粵語」.但係點解佢地嘅綱領會用文巢巢嘅標準北方書面語寫出嚟呢,咁就值得商榷嘞.仲有,用「粵語」二字亦有問題,唔通佢地唔知「粵」係廣東(中國嘅一個省)咁解?畢竟,「香肛人優先」只係一班九唔搭八嘅疑似MK仔同援交妹,我地都係無謂深究囉.而第一屆香港政府就唔同嘞,雖然都係本土派,不過人地係以大學生為骨幹嘅本土派,除咗有理念,仲好有學識添.所以廣東話(或粵語)已經正名為「香港話」,同英文一齊成為香港嘅法定語文.
學校唔會再教「中國歷史」,「中國語文」,或者「中國文學」,只有「香港歷史」,「香港語文」,同埋「香港文學」.咁當然係好事,以歷史科為例,由幾千年縮到得返百幾年,啲學生都不知舒服幾多.但係講到香港語文同香港文學,問題又嚟嘞.以香港話寫嘅書籍文獻一向唔多,稱得上文學作品嘅更係少之又少.摷嚟摷去,都只係得一篇適合做教材,就係高登神文「男人唔可以窮」.所以立國之初,無論大中小學雞,讀嚟讀去都只係一篇「男人唔可以窮」.咁對學生嚟講當然亦係好事,因為多咗時間做自己鍾意做嘅嘢,例如溝女啦,溝仔啦,打飛機啦……香港學生真係從來未試過咁幸福囉.
題外話,本人雖然一早就喺網上用香港話寫嘢(可能比班本土派更早),不過就未有因此受到推崇,反而要鋃鐺入獄,罪名係「反本土」.咪當我講笑,中國有「反革命罪」,獨立後嘅香港當然有「反本土罪」啦!算啦,我受!如果告我一條更嚴重嘅「叛國罪」咪仲PK!
言歸正傳,自從全面推行香港話教育之後,有關當局就發現咗個問題.同一個字,啲人都會有幾個唔同寫法.例如「嘅」字,有人會寫成「既」,仲有人索性用英文「ge」代替添.再舉多個例,「(唔/吾)(使/駛/洗)(俾/比)(返/番/翻)我」,咁簡單嘅一句,竟然有多達36種常見寫法.有人就提出要搞返個「香港話正字運動」,不過未進行深入研究就俾人否決咗,原因有二.其一,香港仲未立國就已經引發大規模嘅老餅逃亡潮,香港再冇「老學究」呢樣嘢,想正都冇人識正.其二,如果尋根究底,必然會發現香港話(粵語)有啲字其實比現代常用嘅中文字更古老,正字有復闢中國文化之嫌,絕唔符合香港基本國策.既然唔正得,唯有詐睇唔到啦.比較亂啲啫,又唔會死人嘅.不過換個角度睇,香港文壇從來未試過咁精彩,咁多樣化,可謂百家爭鳴,百花齊放!
雖然話唔理,但係單嘢就喺政府裏面引發咗另一番更大鑊嘅討論,就係應唔應該廢除中文字.講到底,中文字有幾千年歷史,絕非本土產物.平時講嘢就冇問題,不過要寫出嚟嘅話,只要係有本土意識嘅人都會覺得好唔舒服.其實廢唔廢除中文字根本唔需要討論,因為所有閣員都認為有必要廢除,引起激辯係究竟要點執行.
有哈日閣員第一時間提出用日語取代香港話嘅位置,仲建議由杜如瘋出任語文改革委員會主席一職.呢個辦法當然好,一來國民去日本濕平會方便好多,唔使雞同鴨講.而且合乎港日世代有好嘅國策添.事實上,日本係第一個同香港建交嘅國家.而香港除咗公開表態支持日本擁有釣魚台主權,仲高度評價日治時期日本人對香港作出嘅貢獻.辦法雖然係好,不過呢個建議好快就觸礁.因為日語仲殘留若干漢字,有閣員驚會勾起國民嘅不快回憶.
跟住有人提出香港話拼音化.具體做法可以參考韓國或越南,一係自創一套拼音字符,一係就用拉丁拼音.事實上,呢兩個國家棄用漢字,正正就係主權嘅體現.所以香港話拼音化正合香港國策.有哈韓閣員即刻舉腳贊成,仲話唔使搞乜嘢自創嘞,直接借用韓語拼音字符就得.咁香港人學韓文會易啲,去韓國濕平自然都方便啲啦.有持異見嘅閣員即刻拍檯反對,話香港係國際金融中心(哈哈,到時仲係先算啦),就算拼都應該用拉丁拼音,點都冇理由用嗰啲蟲唔似蟲屎唔似屎嘅泡菜字符.結果內閣立時分成兩派,大家互不相讓,差啲演變成集體武鬥.
最後總統大人大力拍檯,嚟個一掌定音.佢話香港作為國際金融中心,根本唔使搞乜嘢香港話拼音,不如直接廢除香港話,只用英文.佢又話香港話源自廣東,如果唔廢除,香港始終都係擺脫唔到同中國嘅關係.佢仲舉咗新加坡做例,話人地全民英語對白,都不知幾掂.點知有唔識相嘅閣員竟然提出質疑,話前朝要語文老師考基準試,又請埋啲鬼佬鬼婆教英文,但係都唔見香港學生英文有幾好.就算學校轉晒用鬼佬鬼婆教都係行唔通,一來本地教師肯定同你死過,而且成本亦太高.仲有,學校始終提供唔到一個全天候英語環境,學生放學返屋企就唔再會有講英文嘅動力.
面對閣員嘅質疑,總統大人不慌不忙咁拋出佢嘅偉大構想:英文老師入屋計畫.當然唔係話要每家人都請個鬼佬或鬼婆長駐屋企教英文啦.其實個計畫好簡單,就係用居留權吸引啲識英文嘅外傭嚟香港做嘢.咁又真係得喎,大家都見得多啦,嗰啲屋企有姐姐(外傭)嘅細路,有邊個唔係一開口就英文先.當然啦,為咗確保啲外傭唔會教壞細路,參與居留權計畫嘅外傭要先通過英文基準試.眾所周知,啲賓賓個個都英文嘞嘞聲,所以佢地可以獲得豁免.如果有人請唔起外傭,政府會提供資助.計過條數,點都平過請啲鬼佬鬼婆教英文囉.
結果過咗幾年,所有香港人英文都講到嘞嘞聲,不過有啲奇怪口音就在所難免嘞.至此,香港話亦完成咗佢嘅歷史任務.雖然香港已經好似新加坡一樣,做到全民英語對白,但係咁並冇為經濟帶嚟轉機,國際金融中心嘅地位始終都係保唔住.
話說香港獨立前,中資已經大舉撤離.獨立後,香港再唔係進入中國市場嘅門戶,外資亦紛紛撤走.當年香港人豪言話唔要經濟發展,如今果然應驗咗.加上幾年間政府搞咗幾次全民乜乜全民物物,前朝留低嘅外匯儲備已經散盡,庫房空空如也.雖然失業率高企,政府只能講一句愛莫能助.
好彩第一任總統有先見之明,將香港打造成英語港,令香港可以發展出一種新產業:家庭傭工輸出.繼菲印泰之後,香港正式成為亞洲另一家傭輸出國.因為香港人比較白淨,受歡迎程度竟然遠超一眾菲印泰前輩.所謂行行出狀元,香港人終於可以威番鑊喇!最唔抵係啲賓賓,教識香港人講英文,點知連個飯碗都俾人搶埋,唯有嘆一句:好人冇好報!
Lalibela, Ethiopia
Lalibela, Ethiopia


text:
條友俾人叮走,本來係大快人心嘅事,不過竟然爆出咗兩個截然不同陰謀論講法.有人話政府台高層想郁吳X森,因為唔想俾人捉到把柄,唯有犧牲埋同時被炒嘅周X.又有另一種講法,話要郁嘅人係周X至真,吳X森其實只係陪葬啫.不過好似冇乜人相信,吳某被炒係因為佢冇做好份工.事件曝光後,有聽眾打電話上烽煙節目,表示支持政府台嘅決定,因為吳某主持節目,有佢講冇人講,覺得意見唔啱聽就cut人線.亦有聽眾話吳某抵死,最慘係周某無辜受累.
無論單嘢背後有冇政治動機都好,吳某俾人炒都係罪有應得,因為佢的確冇做好佢份工.條友所做嘅,根本就唔係引導聽眾討論,而係主導節目嘅言論取向.如果喺一個私營廣播機構,咁做當然冇問題,因為主持人要為節目嘅收聽率負責.不過政府台靠公帑營運,所有聽眾都係持份者,應該享有同等發言權利,作為節目主持人,剝奪異見者嘅發言機會就肯定係失職!而且條友仲有寫啲不知所謂嘅時評政評,佢喺節目裏面猛咁吹噓自己嘅觀點,亦有公器私用之嫌囉!條友話唔明白點解要炒佢喎,睇嚟佢真係要向曾凸首學習吓,以「我會做好呢份工」為目標.
講到「我會做好呢份工」,吳某當然唔會認同啦,曾凸首用呢句名言做競選口號,條友仲揶揄過人地添.講開又講,嗰位用肛門代替把口講嘢嘅「時事評論員」李X玲,亦好似因為呢樣嘢取笑過曾凸首,不過我都唔係記得好清楚,今日就唔插佢住啦.而廣大市民似乎亦唔多受落,惡搞版本多如雨後春筍,例如「我會鑽好呢個窿」,「我會發好呢次功」,「我會爆好呢碟蔥」.其實立志要做好份工有乜唔妥呢,睇嚟因人廢言喺香港真係一個普遍現象.又或者,根本就係我理解錯咗,其實好多香港人從來都唔覺得要做好份工.
究竟係咪咁,我就唔多清楚嘞.如果呢度有啲四五六七十後嘅朋友,你地又有冇覺得啲新入職嘅年輕人好高騖遠,工作態度散漫,責任感闕如呢?唔好屈我,我唔係話所有年輕人都係咁.事實上,如果社會上有啲咁嘅人,真係一個都嫌多囉!
當然啦,任何嘢都唔會無緣無故咁發生,背後一定有啲原因.如果普遍人都唔理客觀條件,只憑主觀意願,覺得想要嘅就不顧一切去爭取,咁又真係唔使腳踏實地慢慢捱喎.覺得唔夠使就爭取最低工資,認為做得辛苦就要制定法定工時,所有嘢都係理所當然.競爭力?唔知係乜嘢喎,喺民主社會都有啲咁嘅嘢咩!尤其是啲工運人士,根本就唔使理工作表現,因為老闆點都唔敢炒佢地.總之唔like就罷工,話知你死人冧摟.覺得唔好撈就劈砲,東家唔打打西家?Sorry,冇諗過喎!至於啲佔據道德高地嘅民主鬥士亦一樣,做成點都唔怕俾人炒,因為佢地有聖光氣(幽遊白書裏面仙水嘅護體神功)護身.就好似吳X森單嘢咁,一曝光就不知幾多人飛身撐佢,連日月報社評都要幫佢討回公道.好心啲人就做得好睇啲啦,當係搭單幫周X爭取埋都冇乜所謂啫!
咁究竟喺啲乜嘢社會,「我會做好呢份工」係冇市場嘅呢?答案有兩個:一,共產主義社會,因為做又三十六,唔做又三十六.二,福利主義社會,因為做就三十六,唔做就三十八.唔到你唔信,香港正正就係朝住呢兩個方向發展!要澄清一點,其實我都好buy共產主義架,如果人人都可以做到大公無私嘅話.只可惜貪婪,自私,怠惰係人性嘅三大支柱,共產主義根本就存在住不可彌補嘅先天缺陷!
又講番吳X森,被炒之後,佢話覺得有啲徬徨喎,真係喚起我緊餘嘅惻隱之心添,聽講話佢仔細老婆嫩呀!不過諗深一層,又使乜替佢擔心喎.如果佢真係有料到,又本住「我會做好呢份工」嘅宗旨做嘢,咁就東家唔打打西家,簡直係海闊天空任鳥飛,一啲都唔使愁啦!


text:
我籮文無論返 unwire office 定係自己生活,都揸緊「 玩生活・樂科技」嘅宗旨.講玩,當然唔少得音樂;講科技,當然唔少得電子野.今次就同大家講下電子跳舞音樂 EDM(Electronic Dance Music),而 EDM 只係大分類,常見嘅 Dubstep,House,Electro,Trace 等等都屬於 EDM. 除咗去 Clubbing 去蒲嘅時候會聽到 EDM,近年依種音樂喺國際層面上都愈來愈流行,電視電台等主流媒體以至 YouTube 上亦經常可聽得到 EDM,出名嘅 DJ 有 David Guetta ,Avicii, Steve Aoki,Skrillex 等等,隨住 DJ 們愈來愈多與流行音樂歌手合作, EDM 亦迅速掘起,號稱成長得最快嘅音樂類型.
2015 GREEN ROOM 原創電子舞曲派對
今次籮文去到 W 酒店參加 Heineken 舉辦嘅 2015 GREEN ROOM 原創電子舞曲派對,GREEN ROOM 係一個跨越八個國家,十七個城市嘅音樂體驗派對,香港站作為今年 GREEN ROOM 全亞洲嘅第一站,DJ 陣容當然十分強勁,包括俄羅斯電子音樂拍檔 HARD ROCK SOFA,荷蘭混音大師 Alvaro ,南韓首席 DJ Scarnite,DJ Rana .今次我就捉到阿 Sam 李璨琛做個專訪,講下香港嘅 EDM.多數 DJ 都有一個 DJ 代號,就好似藝名咁,而李璨琛嘅 DJ 名係 DJ Becareful,點解改個咁得意嘅名?原來係因為阿 Sam 佢初頭學打碟嘅時候經常都㩒錯制,改依個 DJ 名係用黎提醒自己要小心,唔好再㩒錯制.
▲韓國靚女DJ RANA
▲李璨琛嘅 DJ 名係 DJ Becareful,點解改個咁得意嘅名?原來係因為阿 Sam 佢初頭學打碟嘅時候經常都㩒錯制
視覺+聽覺=衝擊感官的享受
到過世界各地好多唔同嘅地方出 Show, Sam 就覺得今次喜力 Green Room 以香港作為亞洲第一站,除咗音響做得好,舞台佈置及燈光等都花咗好多心思,Sam 認為一個出色嘅 EDM 派對,除音樂外,視覺亦都是十分重要,因為視覺同聽覺絕對是相輔相成,可以令參與者更加投入,就有如今次活動,除咗三個 LED Screen 有 VJ(Visual Jockey) 畫面,場地上方有一個巨型互動球幕,觀眾可透過 Green Room 手機 APP 將自拍照 Share 上去個球幕上,亦有兩排識得上下移動嘅球型燈光機關,而每個入場參與嘅觀眾都會獲派一隻手鐲,手鐲會隨住音樂發光,眾多嘅視覺效果正好符合今次活動嘅標語,"Can You See Music?".
▲場地上方有一個巨型互動球幕,觀眾可透過 Green Room 手機 APP 將自拍照 Share 上去個球幕上
▲三個 LED Screen 有 VJ(Visual Jockey) 畫面,天花有兩排會上下移動嘅球型燈光
現代 DJ 電腦都唔使帶
對於阿 Sam 黎講,最必備嘅就係佢部 MacBook, 因為一個 DJ 最重要就係自己揀嘅音樂,用咩容器去裝住啲音樂係唔重要,Sam 就選擇咗用電腦配合 Scratch Live 軟件同 DJ Mixer.依家嘅科技已經發展到插隻 USB 手指落 Mixer 度,電腦都唔使帶,睇住 Mixer 上面嘅顯示屏黎 Mixing 就可以進行演出,但阿 Sam 就冇採用依個方法,佢話因為 Mixer 上面嘅顯示屏太細,而自己又有啲老花,所以需要大啲嘅電腦 Mon.市面上最常見嘅 DJ 軟件不多,就是 Traktor, Scratch Live 等等,Sam 就表示雖然自己冇用 Traktor,但眼見到好多無論音樂制作或者玩 Live 嘅朋友都會用 Traktor,而自己就用慣咗 Scratch Live. Scratch Live 都最近出咗好多周邊嘅軟件,Plug-in等,配合埋 CDJ2000 Mixer 內置嘅Effect 已經好夠做,除非玩 Scratching 或者 Mash-up 先至需要其他野配合.
▲現代 DJ 的基本裝備
DJ 捽碟 – 黑膠還是 CD 派 ?
過去幾十年,DJ 都係捽黑膠碟,直到 2000 年前後,CDJ 開始興起,從此 DJ 界分成兩派,一派是黑膠死硬派,另一派就開始捽 CD,Sam 又點睇兩者嘅分別? 雖然見阿 Sam 今次出 Show 都係用 CDJ,不過原來佢係鍾意用黑膠多啲嘅,雖然 CDJ 同黑膠最後輸出都係 Digital,但始終黑膠嘅質感,Scratching 嘅效果係唔同,捽黑膠零舍有一陣懷舊嘅味道,例如要配合唱盤嘅轉數,唔同型號嘅唱盤出黎效果都係唔一樣,但最主要就係支唱針,唔同品牌嘅唱針, 唔同類型嘅唱針,都有唔同嘅效果,有聽歌用,有啲係 Scratching 用,有啲係 Mixing 用,所以黑膠 DJ 們要考慮到自己嘅用途.雖然心中就喜愛黑膠,但阿 Sam 依家出 Show 都係以 CDJ 為主,因為大部份 Club 或者 Party 都係用 CDJ.CDJ 實在太方便,基本上 CD 都唔使帶,只要將啲歌入晒落電腦度就可以做到所有野.如果係黑膠死硬派,除咗要帶一大袋黑膠碟,每個 DJ 都有自己嘅機器 Setting,唱針,每一隻黑膠碟同黑膠碟底下嘅墊都係要DJ自備,上一手唔會留低俾你,所以玩黑膠係好個人化嘅表演,亦都好需要耐性.
▲DJ Becareful 演出 2015 GREEN ROOM 的裝備
「冇!香港係冇EDM!」
當籮文問到阿 Sam 覺得香港 EDM 音樂發展如何,Sam 二話不說講出一句,「冇!香港係冇EDM!」,香港音樂上,除咗主流音樂同 K 歌之外就好少其他音樂類型,而電子音樂喺香港更加係少之有少.雖然 K 歌都算係音樂,不過只係為迎合大眾口味嘅商業產品.有留意開香港 EDM 發展嘅籮文除咗眼見好多國際級 DJ 黎到香港開 Show 搵錢,就鮮見有香港本土原創嘅 EDM,除咗由 Beatboxer 轉型為 Producer 嘅 Heartgrey 或者早前經常發佈惡搞 Remix 的 JFung 之外,近期就少見有突出的香港 EDM,Sam 就話以前陳慧琳嘅花花世界都算係有電子音樂嘅原素,但純電子音樂喺香港就真係好少.雖然香港流行音樂種類較少,但係 阿 Sam 仍然希望堅持做自己嘅原創音樂,就好似 LMF 之中有 Band Sound,有 DJ Scratching,有 Rap,有好多唔同原素,但合併起黎都係屬於 LMF 自己嘅音樂.
▲雖然香港流行音樂種類較少,但係 阿 Sam 仍然希望堅持做自己的原創音樂
支持動力源自 Fans 「X你啦!」
可能喺大家眼中,阿 Sam 係一個好爛玩嘅人,好鍾意去 Clubbing ,戲裡面又經常飾演類似角色,其實阿 Sam 只不過係鍾意去跳舞同享受音樂啫!佢以客串形式加入 LMF 之後就發現自己真係好鍾意同台下觀眾互動,有去過睇 Band Show 嘅人都知,Band 友喺台上嗌一句,台下 Fans 又會回應一句,就好似阿 Sam 佢哋台上唱一句:「X你啦!」,台下幾千人又跟住嗌:「X你啦!」,雖然依句粗口平時聽落好銀耳,但係身為一個音樂人,依啲互動對阿 Sam 黎講係一個好大嘅支持.
分享音樂 唔係為錢
到目前為止 LMF 已經夾左十幾年,雖然名義上係散左Band,但大家又會定時定候集結一齊,唔係為錢而又全力地做一啲音樂嘅創作出黎,跟隨左十幾年嘅Fans又好會支持.Sam 希望可以繼續用依個模式去玩音樂,因為喺香港依個市場淨係錢而做音樂係好辛苦嘅事,首先你要有唱片公司支持先有機會可以出到一張碟.現代嘅網絡嘅平台已經好方便好發達,每個地方又有自己嘅平台,中國有 Youku,微訊,微博,百度,香港人常用有 YouTube,Facebook,用網絡平台去發佈音樂,或者用我哋平時嘅人際網絡去做演出,可以將自己嘅音樂帶到唔同嘅地方阿 Sam 就已經心滿意足.一樣米養百樣人,好難迎合到所有人嘅口味,只要有一撮人喜歡就夠,當然,如果有批評阿 Sam 都會接受及改善.因為佢好享受做音樂嘅過程,好享受做一個音樂人.
▲「一開始玩 DJ 其實只係 For Fun,因為我細細個已經鍾意去蒲」
黎緊有咩新動態?
LMF 成員不定期都會集結起黎.最近 Sam 就同 LMF 嘅 Phat 同 Kit 就組左一個組合,名為 猴子幫 MonkeyMen,組合名稱意思就希望依班馬騮係好活躍好機動,每次依班馬騮組合可以好唔同,今次就有 Sam,Phat 同 Kit,可能下次又加入其他人去做一啲野,未必係一個永久性團隊.
▲Sam 同 LMF 嘅 Phat 同 Kit 組合 猴子幫 MonkeyMen
「秘密行動」係 MonkeyMen 第一首歌,音樂由來自北京的 DJ Wordy 製作,係一首 Electro 同 Trap,混合少少 R&B 同 Soul 嘅感覺,Rap 就由 Sam,Phat 同 Kit 三個負責,亦有朋友填下詞,加上 Featuring Project Ace 女主音陳藝之.MV 不久之前拍完,全首歌都係由 MonkeyMen 自費製作,冇唱片公司幫助,純獨立音樂,Sam 表示好開心有 Beats by Dr. Dre 贊助拍依個MV,應該9月左右就會發佈,之後當 MonkeyMen 成員們有時間有靈感時就會陸陸續續再做其他唔同類型嘅音樂.
▲「秘密行動」MV 有 Beats by Dr. Dre 贊助
當然,Sam 亦會繼續做 DJ 嘅工作,但推出歌曲可以令到自己更加與時並進,俾到多啲靈感俾自己,除咗一向玩開嘅速度較快 EDM,經過今次就知道原來「秘密行動」依種速度較慢嘅 Trap 音樂都可以好有令人跳舞嘅感覺.
新人入行做 DJ 要有節奏感
做 DJ 最緊要係熱誠,依個時代要學做一個 DJ 實在一啲都唔難,只要上 Google Search “How To Be A DJ",都已經有好多教材,而 DJ 器材由入門級到專業嘅都有,所以最重要係有 Heart,當你好鍾意一件事嘅時候你自然會投放時間同心機去摸索去研究.其次就係節奏感,如果最簡單嘅節奏都捉唔到就好難搞,不過唔怕,坊間亦都好多 DJ 學校,可以提供到短期課程俾啲想做啲 DJ 嘅朋友,我身邊亦有朋友例如 DJ Ming 都有開依類型嘅學校,可以透過訓練去增強節奏感.阿 Sam 一開頭都係由零開始,當時 DJ Frankie Lam 教佢數拍子,Frankie Lam 話:「你唱歌會唔會數4個8拍先入㗎?通常4個8拍就一組,你未自己數下囉.」做DJ都一樣,有時可以4個8拍就入,有啲可以16個8,亦有32個8先入,所以只要熟練,就能夠靈活運用,只要有心,要成為一個DJ並唔難.阿 Sam 覺得自己唔算有天份,又經常㩒錯制,但只要用功練習,㩒錯多幾次,就會記住邊個制係唔可以再㩒錯.
• 不想錯過新科技 ? 請 Follow unwire.hk FB 專頁 http://facebook.com/unwirehk/
The post Clubbing + 電子跳舞音樂中的科技 – 專訪李璨琛 DJ Becareful appeared first on UNWIRE.HK 流動科技生活.


text:
2012年7月31日 星期二
一件小事?
2012年7月23日 星期一
Rilakkuma Cafe@ The One
都係D放大左既膠公仔
好多人排隊影
我排左一次就算....
晚上
終於食到呢間上晒電視GE拉面
5點半去食, 等2張飛就有位
2個面+5隻餃子
食左200蚊! 好貴~~
D湯底都ok似日本, 咁當然在日本食梗係唔同d啦!
b呢個赤丸好濃, 我唔鐘意食, 仲有好多肥膏浮面......
我呢個湯清d, 有想飲晒成碗ge衝動, 當然....我冇咁做到
2012年7月15日 星期日
婚展
其實我地都差唔多時間要開始搞結婚d野
不過好多野都冇咩頭緒, 同未confirm, 所以都係拎leaflet 睇多
但係, 竟然o係毫無準備下
我喺會場入面買左隻求婚介指.......
原來都係坐低睇睇
呢d野, 一坐低就起唔返身
所以, 我隻求婚介指, 竟然係由我自己揀返
b話都好, 起碼係我鐘意, 佢唔使出去睇, 買左又怕我唔鐘意wor
因為我手指粗, 而家隻介指托要整過個新ge
到左下個月先拎得, b話到時佢收埋, 到求婚果日佢先拎出黎
最surprise果一part我都自己搞掂
希望個過程, b真係surprise到我啦
我咁醒, 要我扮唔知真係好辛苦ga
2012年7月2日 星期一
--
見到某某POST婚紗相, 某某SHOW介指
as told by many times,
唔係AFFORD唔到
想要GE都可以有
而我懷疑GE係
有冇咁GE 時間/心思/浪漫 去PLAN, 去做
還是
未遇到一個願意為我付出的人
你
實在有太多藉口去推搪
你
真的愛我嗎?
7-1 長洲
每年71都是曬c人的日子, 今年不例外
搭1點鐘的慢船入長洲
我們o係龍尾, 上到船冇晒位, 走左入一個勁焗ge位坐-.-
落左船之後行左陣, 最後入左間酒樓食點心, 食食下唔夠喉, 叫左碟椒鹽魷魚+啤酒
魷魚好大碟!
埋單都係$120
食完再行下, 長洲真係多人到喊
放假d人走晒入黎, 但又唔係咁多野睇
天氣太熱, 就咁著件背心, 平時我一定唔會咁著
狂買野飲
雖然熱, 但天氣真係好好!
不過..........
呢度真係冇咩吸引
下次黎又係4,5年後
薄扶林水塘至山頂
跟同事提起我要多做運動,但體力有限
同事提議行去山頂, 很"輕騎"的一條路
我地約左8:30 o係佐敦等, 想去食澳洲牛奶公司
點知, 呢間野咁早已經有人在門口排隊
因為趕時間, 加上咁多人等位都坐得唔舒服, 所以去左食麥記
食完個麥記就去搭新巴ge 970x過海
同行ge同事帶我地早左落車
點知又以為遲左落
所以我地行落山, 行行下, 睇google map先知我地行錯
所以又行返上山
一路沿住條薄扶林道上上落落, 最後, 終於見到同事口中ge騎術學校
wah~ 好多有錢細路學騎馬
我地就o係呢個路口轉入去"開始", 前前後後用多半個鐘先正式開始 -.-
原來呢個水池仔就係水塘
當天非常天陰, 好彩又冇落雨
一路上斜, 都幾斜, 同埋又濕又焗
45mins後, 上到山頂
好有騰雲駕霧ge feel!!
從來未見過咁ge山頂
同埋山頂又係變左一個講普通話ge世界
大霧又大風, 睇到d 霧比風吹走
同埋好涼, 好似打開左個雪櫃咁
o係山頂兜左個圈
再沿同一條路落山
搭巴士去太子食lunch!
山頂之旅就簡單完成
路程真係短左少少
有冇d長少少, 1.5~2hrs, 但難度一樣ge route 介紹下?
落返山時, 竟然見到伯大尼教堂,
仲差d行左入去 (因為果時唔知, 後尾上網check返先知)
果度真係好靚ga!!!!!!!!!
2012年6月20日 星期三
好差, 荃灣misocool
尋晚放工, 約左timyi報瑜伽班,
去到工聯會, 點知佐敦果班full晒
比我地搵到有其他班在荃灣上, 下星期開始, 仲平d~~即報~~
好野
下星期開始可以做多d運動
之後, 再同pig去試下o係綠楊新開ge misocool
餐牌上的食品唔平, 平均都40幾50
以為會有咁上下啦
點知.....
朋友叫左牛肉咖哩飯
好快就上菜
我試了少少
下, 牛肉竟然係凍ge!!!同埋炒到好乾
份量仲好多, 50幾蚊ge 價錢, 份量仲少過某牛肉飯快餐店
而且汁又少, 想要黎撈飯都唔夠
好啦
到我ge吉列豬扒拉面
係即炸, 但炸得燶左d
而家豬扒非常之乾
而拉面
湯底, 係出晒名ge 味精湯底
而面, 係最普通, 超市都有ge 面
齋得2個飯, 埋單要110, 咁ge質素, 試過就夠晒, 冇下次啦!
想o係呢頭生存都好難, 你估我地d 消費者真係蠢ge咩?!


text:
2009年1月17日 星期六
我的契仔契女(上)
早幾日同個卜友提起我樓下啲流浪貓—即係我嗰三隻契仔契女,咁我就講吓佢哋o既故事
三隻都係全黑o既貓,我諗應該係兄弟姊妹,咁我就由佢哋身型o黎分,大仔—天師,二仔—Shadow(佢左後腳係可能細個時受過傷唔可以屈曲,所以佢行路時係“拮拮”吓),細妹—Chocolate
話說我養咗仔仔之後就發現屋企樓下有隻黑貓,每次見到黑貓我哋都講笑咁話隻黑貓係仔仔o既Brother (當時都唔知佢哋o既性別),後來發覺唔只一隻,係兩隻,睇睇吓原來係三隻,因為初期,好少見到三隻係埋一齊
有一晚返屋企見到一隻貓,咁貪得意喵吓佢,點知佢又睬我喎(後來熟咗至知佢係細妹),仲走埋o黎比我哋摸,不過我哋同佢玩咗一陣就走,之後有時見到喵佢,佢又唔睬,又有一晚見到佢,喵佢佢又過o黎比我哋摸,咁我同個女就留低同佢玩,仔仔爸走返屋企攞貓糧落o黎比佢食,佢一路食一路比我哋摸,佢仲好鍾意比我哋摸添,之後都係間中見到佢哋
後來我發覺啲貓好多時都係我屋企樓下間supermarket度出沒,咁我就試吓去搵佢哋,餵佢哋,如果係 Chocolate佢會一路食一路比我摸,但係天師就唔會比我摸,我幫佢哋改名,我叫咗佢哋幾次,佢哋就知道自己個名,我覺得佢哋好聰明,就係咁我就每晚落街搵佢哋,後來天師見我都無傷害過佢哋,後來都接受我自動走埋o黎嗲我,後來Shadow都係一樣,佢哋一接受咗我之後,原來佢哋好嗲好嗲,我抱佢哋坐係我大髀摸佢哋,佢哋都好鍾意,除咗天師
後 來住係三樓有個西班牙靚女(個靚女自己屋企都有三隻貓)都好鍾意佢哋,每日大約四點,就會攞乾,濕糧放係樓下餵佢哋,仲整咗兩個竇比佢哋,佢哋知道呢度故 定有嘢食,就成日係度“打躉”,我就無再夜晚去搵佢哋,因為我放工返屋企多數係樓下都會見到佢哋,可以同佢哋玩一陣,我見到佢哋真係好開心,仲有佢哋一見 我就會跟住我,好多時啲人見到啲貓跟住我,見佢哋坐係我大髀比我摸都會問啲貓係唔係我養,有時唔見其中一隻幾日,我都會好擔心,唔知佢哋係唔係有意外Hi,各位好,我係天師,我最鍾意係地下碌碌碌
訂閱: 張貼留言 (Atom)


text:
上個禮拜我提到自己o係低潮期,好多謝好多Blog友留言鼓勵我.我諗個個人都會有開心同5開心嘅時候,雖然我來自火星~之但係o係地球住左咁耐,更有d會比你地同化左gar o勒.
之前米同你地講過,小王子爸爸為左搬嚟Sydney同我地住,轉左份人工少好多嘅工,而且份合約只係得半年gar咋,再過多三日份合約就完o勒~雖然公司話會同小王子爸爸續約,但係就要到一月份約至攪得掂.則係話小王子爸爸有兩個月係會無工做,雖然話會請返你,但係一日未簽約一日都係未落實.因為呢件事,其實我靜靜咁擔心左好耐.
我地而家住緊嘅地方係租嘅,雖然好近學校,但係因為有條溪流經我地個後園,所以我地間屋好潮濕.
濕到點?濕到我d衫好多都發哂moo,袋橙放o係個地下度三日,連袋橙都發埋moo.有日我做糖花,本來朵花乾左,點知有朵5小心跌左落地,第朝我執返起o個陣朵花竟然係軟哂嘅,d牆就更係有moo la~最誇張嘅係連我部iPhone個機背都發左moo.
o拿~以上種種我都可以忍,之但係小王子自從搬左嚟呢間屋度住之後,日日都出風癩 ,呢樣我就真係忍5到o勒~我無話一定關間屋事,but好可能真係因為太潮濕所以小王子至會咁.
原本下個月我地就租約期滿,我同小王子爸爸都打算租過第間屋,就算離學校遠d都無所謂,最緊要5好咁潮濕,希望小王子d風癩會有好轉.
點知小王子爸爸突然無工做,就算公司兩個月後請返小王子爸爸,但係我地都一樣5可以o係呢個時候搵屋.因為o係澳洲租屋要有好多證明,其中一個就更係工作證明la~小王子爸爸呢兩個月無工做.....咁則係失業la~失業無收入你諗都5洗諗會有人肯租屋比過你.
突然間本來嘅計劃全部亂哂,最慘嘅係小王子5知要出風癩出到幾時,一見到佢周身腫哂我真係心都up埋呀.
加上近排有d 5開心嘅事發生,所以我心情突然大受打擎,係咩事?下次至同你地講下~
好na~好na~講返正題先na!
之前應承你地教你地做"嘩!Box",所以今次"嘩!Box教室"真係教你地做"嘩!Box" o勒.
為左應節嘅關係,所以今次教你地做"Halloween三文治".希望你地都可以同我一齊做"嘩!Box".
前幾日我又o係度糊思亂想,又諗到d得意o野,兼做埋reseach~下堂"嘩!Box教室"教你地整下~重可以同小朋友一齊做tim gar bor.
溫馨提示:
1. 雖然我今次教你地做隻肥蝙蝠,但係其實做咩都得嘅,運用自己嘅創意,你隨時都可以將呢隻肥褔變做熊貓,Bear Bear熊......咩都得嘅.
2. 如果你地5用日本Soba面改用意大利粉,因為三文治係乾身嘅,所以條意大利粉到小朋友晏就食o個陣都會重係好硬.所以就算係用意大利粉,都要預覺用幾滴油炸一炸條意大利粉先.
3. 做呢種三文治最好就係用新鮮面包,如果你用隔左好多夜嘅面包嚟整,塊面包要預先放入微波爐度叮軟先.4. 我係用日本或者係韓國嘅沙律醬嘅,因為比突杰身,用嚟痴食材嘅時候會痴得好好多.


text:
聽日就係大年初三赤口,我首先教識大家兩句應付鬧交嘅方法,等大家赤口可以平平安安,唔使同人唇槍舌劍展開罵戰!
細個既時候,曾經有幾個月,我問我位Best Friend一條問題(恕我已經唔記得係咩問題),佢竟然答我一句「關你Q事呀?」結果之後的三幾個月,我同佢亦只係用呢句說話黎答對方所有問題.而呢句說話亦都正好好可以停止對方再追問,亦都可以停止所有對答,實在不失係應付人問題的一個好答案!
我偶像黃子華講過,用「搵食啫,犯法呀?」呢兩句世紀金句可以解決呢個世界上好多嘅問題,不過我發覺呢兩句係唔可能包含所有對答,例如佢由最普通的無聊題問你今日你去邊食冕,到問你覺得前面著黑絲條女索唔索,或者深奧啲想問你對溫室效應對90後有咩心理上嘅影響呢類問題,係絕對唔可以用搵食啫同犯法呀去解答人地.
呢個時候,就正正係要用到我位老死所教的「關你Q事呀?」做回應喇;我相信世界上有百份之八十嘅問題,都可以用呢五個字去應對.
當然,Q字可以因應唔同程度而使用咩撚閪柒尻等作為配撘用唔同程度去配撘,唔好以為配撘係一條簡單嘅事,其實都係一種學問,如果配撘不宜,其實會令人有反撃嘅機會,或者令人有所誤會.以下我舉幾個例子:
假設你係唐英年,有個記者黎問你,你幾時公開你個私生子呀?如果用「關你咩事呀?」黎回應,佢會真係以為你問佢關佢咩事,咁佢可能真係會認真答你因為佢要交稿俾老闆,或者要交代俾公眾聽,呢個時候,如果你係用「關你撚事呀?」黎答呢條問題,對方一定會最少有半秒發呆時間,呢個時候你就可以襯機揮袖離去,一來唔使諗借口點答,二來又不失霸氣,我絕對諗唔到一句可以俾我呢句更加有說服力.
我頭先都講過只係有百份之八十嘅問題可以用「關你Q事呀?」黎應對,而仲有百份之二十,亦都只係簡單的改一個字,就係「關我Q事呀?」無錯,當你雅蘭門口煲住煙等你女友喺旺角站出黎時,仲會有條女搭你膊頭,問你想唔想做GYM或者有無一分鐘時間幫佢做份簡單嘅問卷嘅時候,你可以簡單答一句「關你Q事呀?」就打發佢走;當然我認同依啲「企街」係十分難應付,你答完呢句後佢亦都會繼續問你下個問題或者繼續講佢要講嘅野,當佢繼續講佢依家JOIN一年會員只係$8888任做,或者叫你幫幫手佢好慘企咗成日都未問到一個只係阻你半分鐘,你亦都可以吹出你啖煙,答一句「關我撚事呀?」
要再舉例實在太容易,但我呢兩句實在係小學雞都識得用,如果你睇完呢篇文都仲係諗唔通應該點用的話,歡迎留言,EMAIL或者打電話問我,不過我嘅答案,其實已經好明顯啦!


text:
Joey & Francis 1001Welcome to Joey & Francis's 1001, the central where you can find everything about our wedding that will take place on Oct 1, 2012. We will keep on updating this website with more information such as our pre-wedding photos and details of our wedding day! We will also be posting blogs about our own thoughts and the bits and pieces of the preparation process of our big day. You can start by reading our blogs below or access the older entries from the right side of the page and please do not forget to sign our guestbook where we have a question for all of our new and old friends! See you around!
令已經好抵嘅婚紗更加抵!
今日有個令我非常,非常興奮嘅驚喜,令我超忙都要抽時間去紀錄一下!
之前有提過我婚禮當日條婚紗會喺 dressilyme.com 度訂.雖然佢地係內地嘅廠,但佢地專門接美國訂單,所以 PayPal 係一個唔少得嘅 payment option. 當然 PayPal 亦係喺呢個情況下我最 prefer 嘅付款方法. 至於我點解會 prefer 用 PayPal 就要由我個網上商店 chocolate-circle.com 開始講起.
我喺 2008 年 (即係同 Francis 開始拍拖嗰年)set up 我嘅網上商店.靈感係來自一次去喺學界好出名嘅深水埗文具精品批發街——福榮街——去幫學校買禮物俾小朋友.點知我望望吓,見到一啲好得意,雪糕形狀嘅原子筆,同埋一啲好似一排朱古力咁嘅記事簿.其實我除咗係一個好鍾意食嘢嘅人之外,我亦好鍾意一啲食物造型嘅 product. 而我記得以前玩 neopets 嘅時候,我留意到 neopets 個世界裡面有好多朱古力嘅 virtual items 好多人都會買嚟儲,令我估計其實有好多人都鍾意食物造型嘅嘢,特別係朱古力或者甜品造型嘅.我喺深水埗見到啲咁得意嘅 product, 自己又住過加拿大知道外國好少呢啲咁得意嘅嘢賣,就算有都好貴,所以我就試吓每樣買幾件試吓放上 ebay 賣.好彩我識得基本嘅寫網頁同影相嘅技巧,我嗰 晚返到屋企就花咗啲時間去參考咗一啲人地嘅ebay 舖,然後做咗一啲 graphics 同影咗啲相,將我買返嚟嘅 “雪糕” 同 “朱古力” 放上去賣喇.點知,我瞓醒一覺,放咗啲嘢上去唔夠12個鐘就已經賣出咗,我標嘅仲要係成本嘅 10 倍價錢!於是乎 Chocolate Circle 就由嗰日開始,到後來舖頭有自己嘅網址,我就定時喺我最喜愛嘅淘寶入貨,一直做到今日喇.而呢兩個 products 到今時今日都仲係係我舖頭嘅皇牌 products 嚟㗎!
亦因為我有喺 ebay 開嘅呢個網店,我一定要用 PayPal 收錢,我亦喺呢個情況發現到 PayPal 有幾衰.由啲 Customer Rep 淨係識一字不漏咁對住份 sales script 去答你嘅問題,任何嘢都唔會酌情處理同埋 check 少少嘢都要等超耐,到到個兌換率衰到無人性.喺任何正當銀行美金對港幣 7.8 係 standard, ung 衰都起碼有 7.7, 但係呢間不知所謂嘅 PayPal 竟然係兌 7.5 最多都偶然係 7.6! 所以我標價都要因住呢個兌換率去計算.
不過慶還慶,竟然俾我發現呢個情況都有好處.當我自己要買嘢嘅時候,我係可以用買家入落我 PayPal 裡面嘅 balance 去買嘢嘅.而因為到頭嚟我每一蚊美金只可以攞返 7.5 港紙,所以如果我用 PayPal 俾錢,一蚊嘅 product 對我嚟講只係 7.5 港紙,變相令到所有嘢都平晒!
就係因為呢個原因,我好開心知道 dressilyme 可以用 PayPal 俾錢,但係可惜我 PayPal 裡面一直唔夠錢去俾婚紗嘅錢.原因係首先之前已經用 PayPal 買咗一 round decoration 嘅嘢,另外因為我近幾個月都忙搞學校同 wedding 嘅嘢,放咗好少時間喺 Chocolate Circle 度,令到舖頭嘅營業達到歷年新低.加上每個月又有啲自動轉賬抽走我 PayPal 嘅錢,所以我等嚟等去 PayPal 裡面都係一直唔夠錢俾條婚紗.但係因為 dressilyme 25日就可以幫我做起條裙,所以我一直諗住慢慢等,等到儲夠 237.88 美金先俾錢.
但係,啱啱呢個週末有朋友同我講:「小姐你得返唔夠三個月,請問你條婚紗搞掂未?」我先知道原來時間無多,真係要快啲訂做條裙.但係我望一望,見 PayPal 裡面都仲係爭少少未夠錢,不過我亦唔可以再等,唔係可能等到結完婚都仲未夠.我唯有決定忍痛去用 credit card 俾錢.
點知我喺臨要俾錢咁關鍵性嘅一刻之前,突然收到 PayPal 個 email, 通知我我有一條 90 蚊美金嘅入賬交易!話說呢筆賬項係嚟自一位喺印度嘅商人,之前問就問咗好耐,諗住好似我偶然有啲嘅客人咁,同我批發入貨,但就想先入啲辦睇睇.之前開咗張 90蚊美金嘅單俾佢但一直無俾又無晒聲氣,諗住都係無咪粥多.但係點知佢就喺最 critical 嘅一刻俾咗錢,令我 PayPal 裡面突然有足夠嘅錢,可以享受最抵嘅兌換率去買我呢條婚紗!
本來如果用 credit card 俾 237.88 美金連埋 0.5% 信用卡嘅海外交易手續費加埋用 7.75 個兌換率即係要俾港紙 $1948;宜家用 PayPal 只係需要俾 $1807 港紙去定做條婚紗,將本來已經超平嘅婚紗搞到更加平!呢個臨尾突然嚟嘅驚喜,真係令我實在太過,太過興奮,同需要好好咁感恩一下!:D
全球最懶準新娘
我相信我有機會可以藉著今次籌備婚禮,打破一個世界紀錄,就係全球籌備婚禮最懶嘅準新娘.
識我嘅人都知,我無可能會求祈搞一個 party 或者 event, 所以的確我唔係無做嘢㗎.只不過係,我竟然係足不出戶咁搞,全部嘢都喺電腦都設計同 plan, 喺網上做 research, 同大部分嘢都係上網買!暫時我喺淘寶買咗兩大 lot 嘢要利發幫我發嚟香港.當中好多係結婚嗰日某部份嘅 decoration. 而我之前四月頭影 prewedding 啲衫,都係上淘寶買,懶到咁!
其實我都有出吓去買嘢嘅.譬如上次去金都買 girdle 同啲鞋,同埋臨飛前啲 last minute shopping, 但基本上好多香港新娘必到嘅結婚展,金巴利道,影結婚相公司,production/decoration 公司莫講話 wedding planner 公司等等,都完全無我嘅影!
我聽到有人細細聲話我懶特別喎!平時係,不過今次真係唔係.事實上,唔去周圍試婚紗其中一個原因係自從肥咗之後,真係唔鍾意去試衫除衫試衫除衫試衫除衫,因為個人好易攰,同埋行得多腳會痛.我亦知我係一個好煩同好敏感嘅客人,呢幾年習慣咗上網隔住個電腦同個 seller 或者 service provider 慢慢溝通,大家都無咁大壓力.
我自己宜家更加期待到嗰日,睇吓呢個嚟自 virtual wedding preparation 出道嚟個效果係點!希望唔好太失禮啦!
買裙買到有錢賺
終於講到我今次買影相嘅衫嘅高潮位喇!
淘寶買裙
話說我今次影相同我個 image stylist 一致決定咗會有七個造型,兩個人總共加埋十四套衫仲未計首飾同鞋.所以為咗荷包著想,唔少嘅 wardrobe 會喺淘寶搞掂,其中就有我嗰幾條裙喇.
我用咗幾晚喺淘寶揾好晒我鍾意嘅裙,就 send 晒俾 Jammie 篩選.最後決定要訂做兩條旗袍,一條婚紗,一條晚裝同買一條現成嘅 casual wear . 當時候係三月頭,我仲有一個月先要去影相.時間話多唔多,話少唔少,所以我都同每個賣家講清楚我要三月第三個禮拜就收到貨.到時後利發嗰邊用兩,三日時間發落嚟香港俾我,我喺香港仲有時間改.一路等呀等,終於等到三月第三個禮拜.根據運單編號所顯示,所有賣家嘅衫都到晒利發嗰邊,除咗條晚裝裙.
心愛的蝦肉雅典娜
其實我揀到嗰條晚裝裙都幾唔簡單.好多人好有心機出去試衫,譬如我今晚同個朋友食飯,佢同我講總共試過嘅婚紗有五十幾,六十幾條!而我都唔輸蝕,分別在於我足不出戶,但喺淘寶睇咗成千條裙都有.而呢千條裙裡面竟然只有一條我係非常之鍾意.當我知道呢條雅典娜風格嘅晚裝裙係可以訂做,我就根據佢地提供嘅相揀咗蝦肉色同俾埋晒我嘅尺碼俾佢地幫我做條裙.同其他賣家一樣,呢個賣家都話可以三個禮拜內可以起貨.
當我其他裙都一條一條咁到咗利發,唯獨是係晚裝裙連貨都未發,我當然即刻問個賣家.佢都唔算覆得慢,但係佢就話裙已經寄出咗,不過運單號碼唔喺手,要轉頭先可以俾我.如是者佢每一次都係咁講,我等吓等吓就過咗幾日.個賣家竟然突然同我講話原來佢個同事搞錯咗.佢話條裙其實做錯咗色,我將會收到嗰條嘅顏色同尺碼都係錯嘅,問我可唔可以要.如果唔可以就即刻做過條俾我,並可以第二日即刻發順丰俾我,而當我收到條裙嘅話就退返俾佢地咁話.問題係佢同我講發俾我條裙係我最驚嘅粉紅色,所以我同佢講我唔可以要.況且尺碼都唔啱.我計一計,時間都仲可以等,咁我就同佢講叫佢即刻開始做過條俾我,我等佢.
到第二晚,佢就同我話條裙已經做好咗,已經發咗貨,話會第二朝俾個運單號碼俾我.我聽到都放咗半個心.但因為我自己都好忙,有好多臨飛前嘅嘢要搞,所以最後無追佢攞單號,諗住今次應該無甩拖啦.又過咗幾日,我問過利發都係無嘢到,於是我突然心知不妙,即刻旺旺個賣家.回覆我個人話自己係小二唔知乜事,但係竟然立刻退款俾我.我初初收到個退款收得好爽,但係就醒起退咗款我就唔可以用俾差評嚟威脅佢,覺得蠢咗,於是乎我立刻打長途俾個賣家.
淘寶神經刀
就係呢個時候個賣家帶嚟一個比噩夢更恐怖嘅消息.佢話原來其實佢地一直都無做起過條裙,因為佢地買唔到我想要嗰隻蝦肉色布,仲一直喺度揾緊.唔係做衫嘅我都知,嗰種嘅紗係好普通嘅姊妹裙質地,週圍都揾得到.我真係唔知佢發緊乜嘢噏風!總之呢個消息嚟得太突然,同埋我已經時間無多,我當場控制唔到喺個電話度鬧到佢飛起.而最奇怪嘅事終就係喺呢一刻發生.當我喺度鬧爆佢時,話我無衫去影相(我之前有同佢講話件衫係影相用),佢話佢已經退返錢俾我啦!我話你退錢俾我有鬼用,我咁嘅尺寸突然間去邊度買現成衫??雖然我鬧到成個癲婆咁,但佢無收線不特止,仲答應話今次真係會即刻做起條裙俾我,然後立刻發俾我.但我當然無可能再信佢!佢竟然同我話佢會發啲錢過嚟俾我,如果我收唔到條裙就攞啲錢去買過條裙,仲問我要幾多錢!我大佢話要條裙一倍嘅價錢 600 蚊,並真心同意佢話如果我一收到條裙就會即刻退返錢俾佢.注意我係真心答應佢,因為嗰一刻 I really cared about getting the dress more than anything else.個賣家竟然真係立刻喺個電腦度過錢俾我,重要過完先收線.其實佢真係可以一早收我線,因為我都已經唔可以俾差評佢,佢亦知我喺香港,做唔到啲乜.我真係用盡我不俗嘅偵探頭腦都諗唔明呢位神經刀諗緊乜!
最後當然條裙係無嚟到.我喺淘寶買嘢都算係老手,接觸無一千都有幾百個賣家,卻從來未遇過一個咁厚顏無恥地吹水同老作嘅賣家.雖然佢最後係賠錢俾我,我亦好開心,但不得不承認呢個實在係一個非常莫名其妙嘅賣家,零願賠 600 蚊人民幣俾我都唔肯趕少少做起條裙俾我.咁我亦唯有收下佢嘅「好意」.咁到底最後我搞唔搞得掂我條晚裝裙呢?
破釜沈舟之百利一戰
我同個賣家開拖嗰日已經係禮拜一,而我係禮拜三飛.時間無多,我唯有週圍問人邊度有多啲款,多啲尺碼嘅裙俾我揀.最後我決定咗去百利.其實我已經無諗住喺香港咁少時間可以 600 幾蚊搞掂到一條晚裝裙,揾到已經偷笑,重邊有資格睇價錢?我去到百利,一層一層咁行,有啲款同尺碼好似可以,但係一試上身都係唔得.最後行晒三層,乜嘢都買唔到,嗰一刻任何危機都唔怕嘅我覺得前所未有嘅徬徨.陪住我嘅老番,唯有陪我從三樓開始掉轉頭再行一次.
其實行多一次啲裙同舖頭都唔會唔同晒,所以好多基本入都唔駛再入去睇.不過當我行落到一樓,我入返去一間之前有入過去睇嘅舖頭.其實佢唔係啲衫唔得,而係我第一次入去嘅時候都無點睇,個老闆娘答乜都寸寸貢,我都無意思繼續睇落去.今次行返轉頭,因為真係行完成個場都無收穫,唯有死死地氣入去睇多次.當我喺度撥開喺個架啲密質質嘅裙逐條睇嘅時候,我霎眼望到啲裙下面打橫放嘅兩張長櫈仔.我突然醒起一個畫面,然後我問個老闆娘:「呢度係咪 Yvonne 嘅舖頭呀?」而個老闆娘就話「我咪 Yvonne 攞!你係邊個呀?」
再見舊友感觸萬千
之後接住嘅就係一番好感觸同興奮嘅相認.故事係咁嘅,話說我中學時期有一位同學喺百利度揾咗一份暑期工,就係 exactly 呢一間舖頭做 sales 喇.而我地幾個同學會成日落去陪吓佢坐,陪吓佢傾計咁,而我地就正正係成日坐喺呢兩張長櫈度.隔咗咁多年,我地一個二個都大晒,亦好耐無落百利.但係估唔到 Yvonne 一直仲搞緊間舖,繼續幫人做裙,而兩張長櫈亦一直源用至今!
相認過後 Yvonne 亦抹走咗之前怕我係混吉人嘅防衛心,好俾心機好專業咁幫我.我同佢娓娓道來我單淘寶奇聞,佢亦同我講只要我係揀佢地手頭上嘅款,佢就可以 24 小時起到條裙俾我,仲係只需要 500 蚊!但係因為我之前心裡面一直都諗住條蝦肉色裙係一定得,所以都無諗過我仲可以著咩款,所以呢一刻佢問我想要咩款我都唔識答佢.最後都係由 Yvonne 幫我揀款同顏色.佢建議咗一條會著得我瘦同埋影相會靚嘅珊瑚紅色俾我.同埋佢為咗等條裙顯得高貴啲,仲免費送條閃石俾我釘喺上面用.決定好晒啲嘢之後 Yvonne 答應我 24 小時內一定可以做起,叫我第日五點上去攞!竟然喺 last minute 彈出一個 reconnect 同一個咁好嘅解決辦法,令我舒一口氣放心晒之餘,亦不得不承認實在太戲劇性!
危機修復
再重申一次,嗰日係禮拜一,我地禮拜三一早就要飛.之前就係為咗等條蝦肉色晚裝搞到其他所有衫禮拜一先到香港,mun 到呢……! 本來禮拜一係應該要攞兩條太窄嘅旗袍出去放,但係實在係補買條晚裝裙緊要啲,所以我亦無時間理啲旗袍住.喺禮拜二嗰朝我問到有朋友話百利有間改衫好出名嘅,於是禮拜二我地帶埋啲旗袍去百利,一次過改埋同 pick up Yvonne 條裙.條裙試上身,覺得 Yvonne 講得無錯,呢個款同呢隻色真係好顯瘦哦!!!我同老番都好鍾意,好滿意!:D Yvonne 真係實實在在咁救咗我地一命!
改衫方面,因為個裁縫得一對手,淨係可以幫我改一件旗袍.咁我情急底下,諗到個方法,就係揾佢隔離嗰間幫我改另外嗰條.當我等緊啲旗袍嘅時候就上返一樓上去做一樣我一路要做但係都無時間做嘅嘢--就係修甲.最後啲衫改好晒,fit 晒,我啲手甲都靚晒!我地就一抽二袋咁去同 wholala 家人食晚飯.雖然遲咗成個鐘,但係佢地都知道我地第二日要飛,好多手尾要搞,所以都好體諒我地!
The happiest ending…and beginning
最完美嘅係,本來約唔到俾 Jammie 睇嘅 final fitting 都喺嗰晚搞掂埋.食完飯佢上我地屋企幫我地 confirm 晒所有配搭,即係呢件西裝襯我呢條裙,同埋配呢對鞋同呢啲首飾.其實佢第二朝一早都要上機去台北,但係佢冒死都嚟幫我地 check 埋啲嘢.全靠佢嘅犧牲,令我地可以好有信心,好安心咁對住啲鏡頭,啲相效果出到嚟好好佢絕對應記一功! 真係要同 Jammie 講多幾百次多謝都唔夠!
喺最後一日我地竟然可以一樣不漏咁搞掂晒所有嘢,個賣家肯退返條裙嘅錢俾我不特止,仲肯倒賠 600蚊人民幣俾我.而我只係 500 蚊港紙就可以買返一條好鍾意嘅裙!真係要恕我有以下嘅結論--幫 wedding 買衫買到有錢賺,邊個夠我嚟??
曼谷結婚相夢幻團隊
籌備經月嘅呢個曼谷結婚相之旅終於完成,我地終於搞掂晒所有嘢返咗嚟.如果要 share 所有喺嗰邊發生嘅嘢,真係寫到十月一號,仲要日日寫,都寫唔完!
雖則係咁,但係今次經歷實在好難忘,我地都覺得好有需要紀錄底起啲細節,希望第時都可以睇返,重溫返,回味返.
總括嚟講成個旅程我地係極之感恩.我地知道搞一個婚禮可以有萬般阻濟同 frustration,當然我地去到嗰邊都係有遇到小小困難,但係整體嚟講絕對係好開心,好順利!以下就係每一個範疇一啲好想同大家分享嘅重點.
通訊篇
首先我地今次好順利喺機場買到連 data plan 嘅 sim card, 個 plan 繼續係 offer 緊同之前一樣,即係 airtime 1.25 baht 1 分鐘加每日 49 baht 任上網,打長途電話都只係 3 baht 一分鐘. 我地亦買咗張唔駛上網嘅卡俾 Catherine 等我地如果分開車或者分開活動都可以保持聯繫.有咗一個咁全面咁抵嘅通訊系統, 我地成個 trip 確係少好多麻煩同壓力.
*註:一蚊港紙大約等於四蚊泰銖
交通篇
今次因為時間緊逼嘅關係,我地嘅小狼隊隊長老番一早喺香港已經喺部 iPad 嘅 Map 裡面 mark 好晒所有我地要去嘅地方.然後每次上的士前就 set 好個 waypoint. 加上我一口流利嘅四句泰文--「轉左」,「轉右」,「慢啲」同「停」,我地幾乎係通行無阻.唯獨是有一次好夜,我地影完相 drop Angus 返 hostel,我懶叻咁點咗個司機入咗去條細得濟嘅窄巷度去送 Angus 到間 hostel 個門口.最後搞咗差唔多 20 分鐘先掉到頭出嚟.駕車仲 high 花咗啲,真係好對個司機哥哥唔住!
住宿篇
今次我地 6 日 5 夜,頭三日住一間,之後 2 日住另 1 間.呢兩間 B&B 我地之前都無住過,因為唔平嘅.但係今次因為買到咁平嘅 Air Asia 機票所以有多餘錢住貴啲,就揀咗呢兩間我想住咗好耐,同埋影相會好靚嘅 B&B. 雖然第一間 Baan Pra Nond 對於我地喺佢地 property 影相有啲問題,但係我地最後都影晒我地要影嘅嘢,而第二間 Phranakorn Nornlen 更無問題不特止,仲要全程配合到不得了.佢地絕對對的住 The Land of Smiles 呢個美譽嘅嗰份熱情令我地非常感動!
飲食篇
我地今次好多相係揀咗喺餐廳影,同埋好彩有咁多人一齊,於是我終於可以喺泰國叫好多嘢食!!相比起以前成日淨係得我地兩個口子都叫唔到啲乜(雖然我嘅「叫唔到啲乜」已經係正常人嘅 3 倍).最開心嘅係,對食嘢有要求嘅 Catherine 同 Bobby 都覺得大部份地方啲嘢都好好食.因為我知道個個人要求唔同丫嘛,所以之前非常,非常擔心我帶佢地去食嘅嘢佢地會覺得唔好食.但係最後佢地都食得開心,咁我亦都放心晒!之不過另外一個我最擔心嘅情況都係發生咗--我地因為第二日至第五日要影相嘅關係,搞到 Catherine 同 Bobby 嗰幾日成日要等等等等等好耐先有飯食,餓到處於發育時期嘅年青人暈咁濟!雖然最後都等到同食到好嘢,但等嘅過程的確係無陰功!
化裝篇
其實講返轉頭,今次呢個旅程會成行係全因為 banquet 個場地太貴嘅關係,我地好多其他地方都要收緊開支.又要貪心去泰國影相嘅我地唯有自組團隊,而唔係用外面啲 overseas pre-wedding package. 一來我地唔想俾咁多錢影相,二來佢地收你幾萬蚊淨係俾你影幾個鐘,仲要只包三,兩個景點同一,兩套衫,我覺得我係傻嘅先會俾呢個錢出嚟.唔係傻只係低能嘅我就諗住自組團隊買機票,揾化裝師,攝影師,styling 同買衫,等我鍾意去幾多地方,換幾多套衫都得!
之前有提到我上網揾咗一位嚟自布吉嘅阿 Oh 幫我化裝 set 頭.本來我地講好咗第一日同第四日因為淨係得半日,所以佢會化好個裝,整好個頭就走.然後第二同第三日會由早上幫我地到五點左右.包埋第一日開始化裝前會幫我做一個 Shiseido 式嘅面部按摩,總共收我 2750 港紙.你無睇錯我亦無打錯,兩個半日同兩個全日嘅 service 加埋個專業按摩都只係收咁多錢!首先講佢個按摩,真係 relaxing 同舒服到不得了.阿 Oh 之前喺 Shiseido 度做咗十年,係元老級化裝師(但係其實佢好後生,只係好後生開始做),所以喺 Shiseido 度 master 咗呢套面部按摩返嚟.佢一路幫我做嘅時候我一直喺度諗,如果之前嗰兩個化妝師無放到我飛機我真係唔知點算!
一向好唔鍾意化裝嘅我,其實每一次就算係俾專業人氏(包括幫 artiste 化裝嗰啲)幫我化,我化好之後照鏡永遠都覺得好肉酸.呢個好明顯唔關人地手勢事,係我自己睇唔慣自己化舞台化裝個樣.但係今次由阿 Oh 幫我化第一個妝開始,每一次化好後,我都覺得好靚(好唔知醜添,hehe)!可能係佢幫我化得好自然嘅關係,我亦可以表現得好自然,好有信心.呢份信心,絕對係令到啲相出到嚟效果好好一個好重要嘅關鍵.
另外就係 turned out 阿 Oh 係完全無 follow 之前傾好嘅時間--佢唔係無返足,而係返凸晒!第一日因為 Angus 澳門落大雨班機 delay, 阿 Oh 最後搞到成九點幾十點先走.第二日同第三日阿 Oh 都朝早九點幫我地幫到凌晨一,兩點!因為佢老公之前喺 email 有同我講唔想阿 Oh 咁夜走因為佢要返外家瞓,而外家係喺曼谷嘅邊皮地帶.我一直叫佢走先,走先,但係佢因為想我地效果好啲,想跟到我地影完為止,而我因為排到啲嘢好夜,所以阿 Oh 都好夜先肯走!一路過程當中佢唔單止幫我睇頭睇妝,佢仲會幫我地諗 concept, 諗 pose, 睇吓點樣出到嚟個效果會好啲.2750 港紙兩個半日同兩個全日加埋按摩已經係一個超現實嘅價錢,佢仲要幫我地做埋助導,平時內斂嘅老番都不停喺度碎碎念話我地真係好好彩揾到阿 Oh!而當我唔係同好好人士嘅阿 Oh 傾緊計嘅時候,就係心裡面充滿住無言嘅感激!
所以忍唔住要幫佢賣吓廣告.因為阿 Oh 之前都係要幫 Shiseido 週圍飛去化裝,所以佢都慣咗宜家接婚禮化裝或者幫人影相化裝要週圍飛.如果去開泰國任何地方影相或者結婚而好似我咁想自組團隊嘅朋友,可以聯絡佢.佢老公負責回覆嘅 email 快精準. 我可以斗膽同你講你都幾難可以喺泰國以呢個價錢揾到個好過阿 Oh 嘅人選!阿 Oh 嘅網頁 www.makeupinphuket.com
影相篇
因為 Angus 之前交帶落係會同我地影 4 日 3 夜,所以我地揀咗喺我地本先一早買咗機票呢個 6 日 5 夜嘅 trip 第二日至第五日影相.我之前太緊張驚去唔晒想去嘅地方,於是排到個行程密麻麻.其實我已經 cut 咗好多地方,但最後因為 Angus 極度盡責,每個地方都試好多角度同燈光效果,希望盡量影到最多同最好嘅相俾我,所以呢 4 日 3 夜 Angus 幾乎係無停過手,由落機影到上機!專業嘅 Angus 帶咗好多,好多張 memory card 過去,但係最後都唔夠影,要抄咁啲相落我部 Mac Book Air 度騰空啲位出嚟.初先仲以為唔知部 card 機定條 cable 有問題,試咗好多次都連接唔到,驚到我死會唔夠 memory 留俾最後嗰日影.最後終於駁到喇,但係我部電腦就唔夠位存相!搞到我要鏟走晒成個 Microsoft Office 同 Adobe 好多無用嘅 files. 最後都抄到晒啲相去我部機度,個過程好不刺激!
話說我未去之前因為都知自己係烈火大姑奶,而我真係好重視 Angus 呢個朋友,所以我唔想因為呢個 project 而同佢有摩擦.但係今次係搞結婚,去旅行仲要有工作關係夾雜喺裡面,簡直係最大鑊嘅情況炒埋一碟!有乜方法我可以避免摩擦嘅發生呢?於是乎我問定 Clara, 佢之前俾錢人地出邊影相最後攞返幾多幅相.Clara 話大概都只係 30 幅左右,我就決定同自己講,只要呢 4 日 3 夜 影嘅相有 30 幅係 ok 嘅我已經心滿意足.從來一句都無問過我會俾幾多錢佢嘅 Angus 幫我影咗超過 5000 副相!而我喺過程當中好心急咁喺佢部相機度要睇 preview 時,一定超過 30 個「嘩!好靚呀!嘩!好靚呀!」.而最後喺電腦度睇 confirm 咗我滿意嘅相仲竟然超過 300 幅!令我覺得呢次揾 Angus 幫我影結婚相係我人生中其中一個最好嘅決定!
我咁鍾意啲相係因為 Angus 影嘅相完全絕對係 exactly 我原本想要嘅效果.我好快會 upload 啲相喺呢度俾大家分享.Meanwhile, 如果想聯絡 Angus 影結婚相可以致電 63860888 揾佢!
Oh oh oh oh oh…
繼續講去曼谷影結婚相嘅籌備過程.
之前提到攝影師 confirm 咗喇,仲有人喺我地飛之前幫我地揀好晒衫做好 styling 添.咁去到嗰邊邊個幫我化裝呢?
去到呢個位唔可以唔介紹一下過去十年嚟幫我化裝剪頭髮嘅 Leon. 話說我有一位中學同學之前喺 Wall Street Journal 度做 lab assistant, 而 Leon 當時就係喺嗰間分校度學英文.我個 friend 都算係一個健談嘅人,所以就同 Leon 做咗朋友,更開始揾佢剪頭髮.我亦喺呢位朋友嘅介紹下開始揾佢剪頭髮喇.
Leon 剪頭髮真係好有心機,同好用心.你見佢會為咗份工可以同手上嘅外國客人溝通好啲而去學英文,佢工作態度嘅認真已經可見一斑.所以我後來都有將佢介紹俾更多嘅朋友,而連一啲我朋友嘅闊太朋友都好鍾意佢添!喺我介紹嘅人當中當然唔少得我最愛嘅老番喇.念舊嘅老番幾十年以嚟都係返油麻地揾返同一個師傅剪髮.但係我硬係覺得老番可以更靚仔.經我多番說服後老番終於肯試吓俾 Leon 剪.試過一次之後就從此無再返油麻地剪頭喇.
後嚟 Leon 更加想再拓闊自己嘅業務而去學埋化裝.所以後嚟我除咗會揾佢恤髮以外,每逢有婚宴或者需要去一啲隆重打扮嘅場合,唔曉化裝嘅我仲會揾佢化埋裝添.經過多次嘅經驗,Leon 可以令唔鍾意化裝嘅我都會對佢個手勢同 result 好有信心同感覺好舒服.
所以今次去影相,我最初步嘅計劃就係飛埋 Leon 過去幫我化裝.但係等咗好多個月,揾極辦法都揾唔到平機票(復活節檔期係全年去泰國最貴嘅時間),而如果加埋 Leon 已經相宜咗俾我地嘅費用我地都真係負擔唔嚟.雖然老番同我都極度唔想,但都只能打消呢個計劃嘅念頭.
好喇!俾唔起錢請個化裝師去,咁得返唯一嘅方法就係揾當地嘅化裝師喇.好彩泰國嘅網上文化已經係非常成熟,甚至可以話比香港走得更前.加上曼谷係一個極之依靠旅遊業嘅國家,所以佢地好多生意都會有網頁或者網址,包括自由身嘅化裝服務.所以我喺網上揾到唔少當地嘅化裝加髮型師.但因為我有個 friend 阿 Grace 提醒我之前佢地 on tour 去到美國揾咗一個泰國籍嘅化裝師,化到佢地人妖咁,所以我揀時都格外留神.如果我見到啲相唔多對路嗰啲會即刻 ban, 另外就係只化裝唔識 set 頭嘅就當然更加不能.最後喺有覆我同價錢啱嘅當中選擇咗一個.因為我特登預咗充裕嘅時間俾自己揾化裝師,呢位仁兄喺我地飛之前一個月 send email 嚟話要甩我底.咁好啦,我再揾第二個啦.今次喺我相信已經睇晒全曼谷嘅化裝師嘅網頁之後,揀到個印度女仔,個 portfo 都好似樣嘅.但係佢竟然喺我地臨去之前4日放我地飛機!呢啲時候當然我唔會同去客氣,覆返個 email 嘴咒到佢飛起.
得返四日,而我已經睇晒所有睇得嘅有關網址,但係已經再揀唔落手,於是我開始感覺到徬徨.我一路喺心裡面 go through 自己睇過嘅網頁,諗吓仲有咩辦法.喺呢個時候我就諗到試吓最後一著. 我留意到我望過嘅 portfo 裡面,好多係外國人去飲揾人化裝 set 頭.所以我試吓揾啲曼谷嘅 expat website 嘅 forum, 試吓揾吓有無人介紹.而曙光亦係呢個時候出現!
我 post 完我條問題之後,好快就有人覆我.喺好多唔係好有建設性嘅回覆裡面我見到一個人話自己老婆之前喺 Shiseido 做咗十年化裝師,宜家自由身幫人化裝整頭,然後留咗個私人 email 地址俾我,有見及此我就用 email 聯絡佢.唔似得好多之前我聯絡嘅酒店又好,化裝師又好鬼死咁耐先覆 email, 呢位 Geoff 同我一個接住一個 email 咁溝通,佢俾我嘅回覆更加係到題,清晰同好 make sense. 最緊要係我睇過佢地個 portfo 非常喜歡,而且價錢又啱,所以我已經諗住 confirm 佢.但係呢個時候就出現一個小波折.因為佢地其實係住喺布吉嗰度,而所以佢老婆阿 Oh 係要搭飛機去曼谷幫我化裝.為咗安全計佢地希望收咗我 deposit 先.當然我聽到都不期然會擔心佢地又會不會收咗我錢然後失蹤呢?於是乎我好老實咁同佢地話,當日已經係星期六,而我禮拜三已經飛,就算我禮拜一即刻過錢去佢地分分鐘禮拜三都未收到.我俾晒我酒店名同 check-in 名俾佢地叫佢地打去 check 我真係有 book 到房,有咩事可以去揾我,唔駛怕我失蹤.Geoff 睇完後亦好信任我,同我 go through 完嗰幾日個行程之後,就幫我約實佢老婆喺邊度 meet.
我寫呢篇 blog 嘅時候已經係影完相返嚟.我可以話俾你聽我個總結--我咁情急底下揾到阿 Oh 一個咁好嘅人幫我化裝整頭,我相信我係唔知幾多生修嚟嘅福分.佢有幾好,我會喺 post pre-wedding photo 嗰篇再同大家仔細分享.首先俾有興趣嘅朋友阿 Oh 嘅網址 www.makeupinphuket.com
淘寶訂西裝?
因為實在有太多結咗婚嘅朋友警告過我地,所以我地好早已經決定結婚當日會留多啲時間喺個廳度,唔會走咗去換衫轉妝 set 過個頭.亦正因為我地當日唔會換咁多衫,所以貪玩嘅我地就決定影結婚相會換多幾套衫喇!
之前有提到我地揾咗 Jammie Ting 幫我地做 styling, 佢大概俾咗個 idea 我要買點樣嘅西裝俾老番.Jammie Ting 建議我出去度身定做,大概一千蚊一套.但係老番今次要成三套西裝去襯返我唔同嘅造型,如果三套西裝要成三千蚊,我諗起都打冷震!俾二千幾蚊租我地覺得更加唔抵.加上我地要影四日三夜,所以好大機會要再加錢(多數租衫係租三日兩夜),所以真係唔知點算好.
最後我自把自為懶叻咁上淘寶揾西裝喇.我有 research 過吓,個做法係揾啲本地嘅專業裁縫度好身,然後就上淘寶揾啲有做我地鍾意嘅款嘅賣家,俾個尺寸佢地,叫佢地依住個尺碼度身定做.我聽落覺得好 make sense 好簡單,所以我跟手上網揾到話中環萬邦行有啲好老字號嘅裁縫,就同老番上去度身.度好身之後上淘寶揾到間啲款好睇態度又好嘅賣家,俾個尺寸佢地,就可以七百蚊幫我地做三套西裝!
其實我俾 Jammie Ting approve 啲款嘅時候俾佢發現我個淘寶訂西裝計劃,佢聽到都唔知點俾反應我.對男裝衫特別有要求嘅佢真係幾反對,但係反叛嘅我就覺得橫掂都無人試過,就等我試吓啦!可能無事呢!
最後啲衫嚟到,亦俾唔到我地一個出人意表嘅 pleasant surprise.總括嚟講老番只係得一個方法形容啲衫,就係好似魔術師嘅道具衫咁.無論係啲料定係個尺寸同款式都連亞視啲道具衫都好過佢!老番一路試,一路都唔知好嬲定好笑!
啲衫同啲裙一齊到香港嘅時候已經係我地臨飛之前最後個 weekend. 好彩老番禮拜六唔駛返工,於是就去太古城揾衫.呢個經歷又令我覺得我地其實好好彩,住得咁近太古城,一個咩舖頭都有嘅商場.老番喺 Zara 度買到一件好 fit 又好型嘅西裝,不過就要千幾蚊.然後第二套就係喺 H&M 最裡面嘅男裝部掛喺一排男裝衫最埋邊嘅一件好孤獨嘅斷碼西裝,點知又係 fit 到老番不得了,仲要標價都只係六百蚊.最開心嘅係,我地攞到埋 counter 俾錢先發現原來件褸仲有半價,只係需要三百蚊就搞掂!最最最後第三套因為係燕尾服,都肯定好難買.我上網發現都係金都最多款揀,同埋四,五百蚊有交易,所以決定去多金都一次.我地其實之前行過見到地下嗰層有一間租男裝衫,之但係我平時唔會行地鋪,因為一定貴過樓上,不過我地都係即管入去睇吓.因為個款好 fit 同兩父子個服務態度都好專業,所以我地都無再多行,決定同佢地租.價錢雖然唔平,要六百蚊,但係佢地唔駛因為四日三夜而加我地錢,所以我地亦即刻順晒氣!更好嘅係之前 Jammie 吩咐落要幫老番揾多對白色鞋,我地今次喺三樓揾到對老番好鍾意嘅白色半波鞋/禮服鞋,令到我地又搞掂多一樣嘢!
雖然最後洗多咗好多錢,但係買到同揀到老番好鍾意又著得有信心嘅衫先係最緊要.更開心嘅係淘寶個賣家最後唔洗我喊打喊殺,好順攤咁肯退返大部份嘅錢俾我,所以都唔駛蝕好多!今次買西裝嘅經驗實在好刺激好好玩,而如果有緣睇到呢篇 blog 嘅你本來都想喺淘寶訂西裝,但就因為你睇完我地嘅分享之後打消念頭,令到你地可以避免一次災難嘅發生,我都覺得我地呢個經歷係非常值得嘅!
失蹤的鞋子
仲有一個禮拜就飛泰國影相.呢個禮拜基本上除咗等淘寶啲貨到香港之外,就係喺香港做一啲 last minute shopping. 其實大部分嘅嘢都喺淘寶買晒,除咗有啲嘢因為個別原因要喺香港買,譬如係用嚟做道具嘅竹蒸籠.因為蒸籠好大,連埋運費可能喺香港買仲平,而且香港買都方便.本來諗住去西環啲舊舖頭度買,但係打去問發現佢地好早收,我放得工都趕唔到佢地收舖前去到,佢地 weekend 又唔開.所以最後都係揾個 weekend 去上海街度買.
話說好耐之前我一個人唔小心盲樁樁走咗去上海街近果欄嗰邊,發現有成個 block 都係賣俾餐廳嘅用品,覺得好神奇成世人都唔知市區有個咁嘅一隅.估唔到今次有機會同老番去買嘢.初初見到最大間嘅萬記,除咗個夥計態度奇差之外,佢地個價錢亦奇貴.我以為去到呢區會買到好平嘅價錢,點知一問,我地三個蒸籠要成二百蚊!我記得打去西環嗰啲都唔駛咁貴.對面嗰間陳枝記態度好好多,但價錢一樣.雖然老番開始有啲唔耐煩,但係我真係好唔捨得成二百蚊買三個蒸籠做道具,如果真係咁都買,我之前喺淘寶格嘅價就無晒意義.
我堅持行多幾間,然後發現好多間都已經淨係賣鐵蒸籠,而唔賣我地要嘅竹蒸籠,加上好多間舖頭因為靠近六點已經閂咗門.最後差唔多想放棄之時,去到街尾尾二嗰間,有好平嘅竹蒸籠賣,但係啲色水好似發髦咁.我死不甘心問埋隔離全條街最後嗰間舖頭,就發現到顏色又靚價錢仲靚嘅竹蒸籠--一百蚊都唔駛就可以買晒三個!!本來開始無晒耐性嘅老番不禁承認行多呢十五分鐘都抵!好嘢!我又無駛到冤枉錢喇!!
另外無喺淘寶買嘅仲有係鞋.我地無論係老番啲西裝定我啲裙都喺淘寶買,唯獨係啲鞋就留喺香港買.我從來好少喺淘寶買鞋,因為自己半碼,而淘寶啲好多都唔足碼,即係真實個尺碼同對鞋上面寫個碼有出入,所以試過一次買咗返嚟唔啱著,以後就無再買.今日趁過海去多次金都,揾返一間以前做伴娘幫襯過嘅鞋舖,順便可以等老番睇埋金都有無啱嘅男裝鞋.
老番行咗個圈之後話啲鞋唔啱佢,我就去到我要揾嗰間舖頭,聽老闆娘介紹咗一陣.我覺得啲鞋雖然唔能夠令我十分之鍾愛,但係都揀到一個大路嘅款式同加啲咩配飾上去,老闆娘就即刻幫我地用 15 分鐘釘起佢.之後老番因為約咗舊朋友慶祝生日就要走先,留底我等埋老闆娘起貨.搞掂好晒之後,我就喺彌敦道度搭小巴返筲箕灣.
因為今日行咗好多路,個人好虛脫.我一上到小巴就瞓著咗.我平時有留意警訊話上公共交通工具如果瞓覺要特別小心(最好就唔好瞓覺添),但係我真係控制唔到,所以我瞓前將所有袋(包括我啲蒸籠,對鞋同我自己個手袋)捉到實一實.中途因為好熱嘅關係我都醒咗幾次,都有 feel 到啲嘢仲係安全.最後去到筲箕灣尾二個站起身落車,到我落咗車先發現我少咗一袋嘢,而我唔見咗嘅係我對鞋!我 check 晒剩返嘅袋都無對鞋喺裡面(其實試問又點會有呢)就成個人慌晒.我電話又無電,唔知可以點算!情急之下,我見到下一架小巴經過,我即刻截停佢,上去求救.個司機大佬好好人咁車咗我去尾站睇吓之前載我架車會唔會喺度.其實我初初都無諗過自己會唔會認得架車,但係一去到我就好肯定停喺嗰度架車就係我之前搭嗰架,因為我喺旺角上車時有留意車尾身嘅細節.個司機喺度買緊宵夜,佢出到嚟見到我都認得我,開門俾我上車揾.我咁好彩,咁到底我揾唔揾得返對鞋呢?
結果係我上到車都係揾極都揾唔到,司機都話執嘢時都無見過,只係同我傾有邊個乘客係有機會偷咗我個袋,話最大可能係最後同我一齊落車嗰個男人.我唯有好傷心地離開,但係就好傻咁喺嗰頭行咗個圈,每經過一個垃圾筒就裝吓裡面,睇吓個賊會唔會見到原來個袋裡面係對爛鬼鞋就掉咗佢,可惜我都 no luck. 最後一路行就行到返屋企.
喺我行緊嘅路程當中,我一路覺得唔見咗呢三百蚊覺得好肉痛.於是我決定博吓,去之前安琪喺淘寶度買到又平又舒服嘅結婚鞋嗰個賣家度揀鞋,然後用順豐 send 嚟香港,趕得切之餘,仲唔駛洗好多錢.我返到屋企成晚就喺淘寶度揀鞋,最後揾到三對覺得好靚好襯啲裙嘅鞋,總共都係二百幾蚊!同個賣家一再確定個碼係啱之後,就翹埋雙手等啲鞋嚟.
三對鞋我都好鍾意,令我覺得可以有個緣份俾我買到咁鍾意嘅鞋好開心,但係就俾老番笑我根本就係唔鍾意金都對鞋,特登整唔見佢地!哈哈!可能係都唔定㗎!唔知呢!總之我收到淘寶啲鞋時,有咩再喺度 update 啦!


text:
訓住坐巴士由吉隆坡返去新加坡, 朝早到達. 呢一日重點係去Sentosa 玩Halloween Horror Nights.
我一直都好想見識下HHN 嘅威力, 因為自從香港迪士尼喺Halloween 期間加入鬼屋後, 就開始對於內部裝修得detail 嘅鬼屋好感興趣, 但係海洋公園嘅鬼屋唔夠detail, 香港迪士尼嘅鬼屋唔夠驚嚇, 總有唔夠喉嘅感覺, 每年網上見到幾個Universal Studios 嘅Halloween 都好似好好玩咁, 一直都有呢個心想去試一試, 終於今年有機會了!
懷住緊張嘅心情, 一步步接近聖淘沙, 不過首先要去酒店放低行李.
入聖淘沙有幾個不同途徑, 上次有帶大家坐過吊車入去 (當時仲有Angry Bird 做主題). 而最多遊客選擇嘅就係乘搭單軌列車Sentosa Express. 不過你亦都可以沿住海邊行Sentosa Boardwalk 由市區行入去, 不過呢條路只會喺Weekend 開放.
而聖淘沙島上酒店住客可以享受一程免費Sentosa Express 嘅優惠 (只要唔離開個島, 其實只得市區入閘處係需要飛, 島上嘅站都係免費任搭, 呢個安排可以令到遊客願意多留島上消費) 不過就要去到站外嘅Customer service 先可以兌換.
準備上車了, 原來除左USS 有Halloween 活動外, 島上仲有更多鬼屋提供俾大家玩, 但當然都係要另外收費了...
小弟入住嘅酒店喺Sentosa Express 嘅第二個站, 所以會經過Universal Studios 嘅backstage, 見到其中一間鬼屋嘅背面啦! 好緊張呀! USS 每年都會用backstage 空位搭建臨時鬼屋, 所以呢個另外售票嘅event 係唔會影響到影城日常運作, 冇設施因為Halloween 活動而需要臨時關閉, 但就因為呢個開放backstage 嘅安排令到影城大左好多.
呢間Movenpick 酒店, 喺Universal Studios Singapore Grand Opening 嘅時候小弟第一次入住, 當時呢間酒店只係試運期間, 有半座建築物都係空置. 所以當年嘅房價比依家更平. 依家雖然係貴左, 但因為基本上每一項細節都令到我幾滿意, 所以每次黎都會繼續揀呢間.
酒店外觀同房間佈置都好靚同舒服, 如果唔係有隻魚尾獅像喺隔離, 呢間酒店冇可能會咁平...
就係呢隻Merlion... 話說呢個島上有呢個37米高嘅新加坡標誌, 1995年經已屹立喺島上, 所以都可以話係聖淘沙島嘅原住民. 而Sentosa Express 嘅呢個站只係得呢個Merlion Statue 同埋Movenpick 酒店兩個主要嘅設施, 所以人流非常低... 要入住呢間酒店嘅遊客就要有心理準備... 日光日白已經夠嚇人... 夜晚係更得人驚.
個人覺得呢間酒店撇除個魚尾獅之外都尚算住得舒服. 大家下次去聖淘沙都可以考慮一下
入影城了, Halloween Horror Nights 活動會係另外購票入場, 而且會清走所有day guest, 所以日間門票係完全享受唔到Halloween, 唔可以好似HKDL 咁一張飛玩埋黑色世界. 但係decoration 就唔會拆走, 可以喺日頭影下相.
今年Halloween 嘅主角 - 軍官Jonah Goodwill
日頭睇鬼屋入口真係冇乜氣氛.
今次行程有一個小驚喜, 就係突然獲得一套紀念版門票, 但係為左唔為當地員工帶黎麻煩, 就唔透露詳情了.
以芝麻街為門票設計, 係因為Sesame Street 係對上一個擴建項目. Spaghetti Space Chase, 簡稱為Elmo ride, 我覺得呢個ride 有好多驚喜. 雖然佢係欠缺Disney Audio Animatronic 專利技術, 但係正因為佢冇呢種技術而轉而加入更多其他不同嘅特別效果, 所有特效結合之後係比迪士尼好多經典dark ride 更好玩. Elmo Ride 只得USS 獨有. 值得玩多幾次.
Sesame Street 另一個設施, 取代Monster Rock 呢個theater show. 其實就係上年New York 區域上演嘅street performance, 將佢搬入theater. 一個適合小朋友睇嘅表演. 一眾角色會喺表演尾段走入觀眾席同你影相.
我覺得呢個show 並唔錯, USS 開幕時嘅設施同HKDL 剛好相反, 呢邊冇乜俾小朋友玩嘅設施, 所以家庭客黎到呢度嘅話較少選擇, 加入芝麻街Ride + Show 係好事.
Transformers 都係必玩嘅設施, 雖然我仍然覺得Spiderman 好玩d...
Madagascar 都值得再玩, 睇到呢度或者你會發現.. 小弟對於USS 嘅擴建項目有好高嘅評價... 但呢個Boat Ride 同Elmo Ride 一樣, 都係有好多effect 去襯托批Figure. 而且入面環境都係detail. 只不過時間長左少少...
而下一個設施, 以Shrek 衍生作品Puss in Boots 為主題嘅過山車, 喺Far Far Away 嘅盡頭... 公佈時預計今年年尾開幕, 但照依家進度... 佢就算唔做Testing 都趕唔及年尾開幕呱.... 更多資訊敬請繼續留意.
原本今次買Day Ticket 係為左睇一次只有weekend 先上演, 而我又從未睇過嘅Hollywood Dream Parade. 但係因為Halloween 大型decoration 阻礙花車行駛, 所以喺呢段期間parade 暫停演出...
Shopping 時間. 呢度真係好集中.... 一間shop 只賣一個主題嘅商品, (而近入口街道嘅大型商店就以商品種類為分類). 唔知係咪版權問題, 所以呢邊欠缺好多受歡迎嘅角色商品 (如Simpsons) 亦可能因為呢個原因, 呢度嘅商店先可以咁集中只賣一個主題嘅商品...
差d 唔記得講呢件事, 就係依家Sentosa 做緊優惠推廣, 但係唔只得門票有優惠, 就連喺USS 入面消費都有折扣, 依家用Mastercard 喺影城商店內簽帳可以有85折優惠, 就係呢個優惠令到我有少少失守了....
新加坡嘅天氣都係熱.. 反正日場同夜場之間有個空檔時間, 就返酒店沖個涼再出發. 其實Halloween Horror Nights 會喺晚上七點半先開始, 大約七點會開始放人入去. 所以假若你唔係第一次到訪USS 而又覺得你已經玩晒D Ride, 可以喺呢個空檔時間出去食個飯.
對於今次呢個Halloween event, 出發前做過少少資料搜集, 發現有朋友話每年HHN 都因為太受歡迎而會出現人山人海嘅情況, 到最後入到場都係排隊... 所以小弟都係決定用錢買時間, 買左張Express. 用左呢個express 都要玩到11點先玩晒... 真係唔敢想像到底如果冇買express 嘅遊客有冇機會玩得晒所有鬼屋....
入場後發現遊客塞晒喺Hollywood 大道, 原來呢度將會有一個開幕儀式. 如果你有留意到今次Halloween Horror Nights 嘅故事, 就會知道今年主題係一個軍官上台執政統治一個城市. 但係冇人知道原來呢個軍官係一隻魔鬼...
呢個開幕儀式開始於Hollywood 大道, 觀眾頭頂上有個大電視, 直播緊街道盡頭嘅就職典禮, 而新聞就直播出大批民眾聚集喺大道示威, 反對Jonah Goodwill 上任. 原來遊客已經被賦予一個示威者嘅角色...
Jonah Goodwill 喺爭議聲中到場.. 反對聲音此起彼落, 突然現場傳出鎗聲, 原來街道上某座建築物上藏有狙擊手, Jonah Goodwill 應聲倒地, 但用最後一口氣喺手上發出火球射向狙擊手....
然後一隻魔鬼飛上半空... 呢個就係Jonah Goodwill 真正面目! 佢宣佈呢個城市正式由佢接管, 而且佢已經呼喚左一眾妖怪由地獄衝上黎...
今次event 嘅Halloween 元素分佈圖. 都係集中喺影城嘅右邊, 所以遊客都會轉右進入New York 大街...
自由神像嘅殘骸, 撞毀嘅汽車, 由地底插出地面嘅地鐵車箱, 一眾魔鬼.... 眼前嘅呢個世界已經唔再係我地熟悉嘅城市..... 當中仲會見到部分生還者嘅惶恐同被魔鬼虐待嘅畫面 (場內燈光太黑, 又因為遊客太多嘅關係, 所以影唔到相, 今次呢一篇會用到大量官圖)
喺New York 呢個出名有多個表演項目嘅大城市, 依家都有個劇院被魔鬼佔領, 舉行一個怪誕表演.... 中後會有位「觀眾」被邀請上台後被迫做出高難度瑜伽動作.
而呢個劇院嘅附近仲有一條小路進入另一個小型嘅小丑帳篷劇場... 呢間鬼屋係以螢光 x 3D x 小丑為主題, 小丑係一個心理關口, 呢個世界有好多人其實都好驚小丑, 所以如果佢地要玩呢間鬼屋嘅話, 有機會係四間入面最驚. 而我呢... 因為小弟並唔驚小丑, 所以只係覺得呢間鬼屋入面做得好靚. 螢光方面都做得好出色, 但係原來佢副眼鏡並無想像中咁3D, 反而戴左之後會令到你好暈...
對面係一個Scare Zone, 除左有鬼屋外, USS HHN 仲有幾個Scare Zone, 普遍都係街鬼喺街道上行黎行去同你影下相, 但係呢個scare zone 就係一間戶外嘅鬼屋, 要排隊進入, 亦有實施人流管制. 故事係講述呢個城市有好多小朋友突然唔見左, 並有傳說指呢班小朋友被一個可以由衣櫃穿梭到不同世界嘅魔鬼擄走, 呢隻魔鬼叫做Bogeyman. 而呢個walk through 就帶你進入呢個衣櫃背後嘅世界...
呢個鬼屋式嘅戶外scare zone, 因為唔係室內, 所以聽唔到隔離通道遊客被嚇至尖叫嘅聲音, 相反係全程都好寧靜... 只係偶然會聽到遊樂場生韆鞦因生鏽而形成嘅刺耳摩擦聲... 但係呢度有好多鬼會突然撲出黎. 驚嚇程度比頭先小丑鬼屋高.
Jing's Revenge, 一件校園欺凌事件, 一個自殺嘅女學生鬼魂, 一次報復, 只係一個好簡單嘅故事, 但係做出黎嘅效果非常強烈, 以學校為主題嘅鬼屋差唔多個個park 都玩過, 但係今次出現大量血漿同死狀恐怖嘅屍體...
製作團隊理解大家都估到鬼屋喺轉角嚇人嘅招數﹐ 所以故意喺每個轉角放置道具屍體... 當你放下戒心就會有隻真鬼撲出黎. 當然真人同道具兩秒後仍然係會認得出, 但第一下真係可以嚇得到.
呢間鬼屋其餘嘅嚇人位都係同普通鬼屋差唔多. 而且係四間鬼屋入面通道最窄嘅一間, 以decoration 同壓迫嘅氣氛取勝.
Mati Camp, 以軍營為主題, 一個魔鬼軍官 (唔知同Jonah Goodwill 有冇關係呢?) 以殘酷嘅手段訓練士兵, 頂唔順而被淘汰嘅人會為折磨至死, 長期處於緊張嘅狀態下班士兵都變得瘋癲... 呢間冇乜場景令到我留有深刻印象, 只係覺得好黑.
另一個scare zone - Scary tale. 被扭曲嘅童話故事, 化妝造型上做得好好, 因為冇人突然撲出黎, 相比之下呢段路唔係太驚.
The Lab, 以變種生物為主題嘅鬼屋, 本身我都覺得呢間係唔驚, 將人類研究成為變種生物嘅基地, d 鬼嘅造型並唔錯嘅, 但因為本人覺得變種人好似好遙遠, 所以唔太驚. 但係有一個幕我真係嚇親....
呢幕試管實驗室... 睇落去完全唔驚... 又見到邊幾支試管有出入口... 擺明知道係演員啦... 點會嚇到我呢? 但估唔到前面會截住條隊迫你停留喺度... 原來呢個場景有show mode.... 會突然熄晒燈.. 連聲效都冇埋. 經歷兩秒完全漆黑同寂靜後突然再出現刺耳巨響同著返燈, 怪物已經企喺你隔離. 呢一幕印象好深刻... 亦都睇得出製作團隊嘅心思.
除左鬼屋之外幾乎所有設施都會正常開放, 但因為呢個活動重點係鬼屋, 所以冇乜人會排ride, 而同時間手持Express 嘅遊客都可以以特快通道上ride, 所以結論係HHN 買Express 係非常慳時間同無敵.
Halloween Horror Nights, 真係好好玩! 各位如果有機會十月到訪任何一個Universal Studios, 記得要玩HHN 呀!


text:
卡通
卡通(音譯自英文Cartoon)包含咗幾種藝術形式,各種形式間有啲關係,但亦有好大分別.大體上,今日啲人用「卡通」一詞,指嘅可能係諷刺性嘅繪畫,漫畫,或用動畫技術製作嘅電影或電視節目.
歷史上嘅卡通[編輯]
喺歷史上,卡通來自意大利文大張紙(cartone),係指喺紙上繪畫上一比一嘅草圖,以研究進行進一步嘅美術創作,好似油畫或刺繡地毯.卡通應用喺壁畫製作中,亦極為普遍.咁樣可以幫助畫家將圖畫嘅各個部分,準確噉畫喺灰泥度.
印刷媒體上嘅卡通[編輯]
《Cartoon no.1: Substance and Shadow》係由莊李治所繪畫一幅卡通,用嚟諷刺1843年喺新嘅英國國會議事廳入面,為繪畫壁畫作準備而畫嘅卡通草圖.結果,呢幅作品為「卡通」一詞,賦予新嘅意義.
喺現代印刷媒體,卡通係一種通常有幽默色彩或諷刺性嘅繪圖.呢個係喺1843年《笨拙》雜誌(Punch)刊出莊李治等嘅作品後,而獲賦予嘅意義.喺中文度,呢種卡通亦即係漫畫.之後,卡通亦指報章,雜誌上嘅連載四格漫畫.
現代圖畫嘅卡通[編輯]
當卡通漸漸指向漫畫,連載漫畫意義,又因為連載漫畫同早期動畫電影嘅關係,而令「卡通」一詞指向動畫電影,繼而再涵括動畫電視節目.而呢個意義正係今日最常用嘅.呢度嘅「卡通」一詞,喺一般人嘅用法,同「動畫」同義.但準確來細分,卡通多指畫風抽象,故事情節較喜劇嘅動畫,詳細可以睇卡通物理學.呢類動畫較多以手繪嘅平面圖片進行拍攝,通常具有連續或單元劇情,而且大部份係以細路為對象嘅動畫作品.亦有人以製作方式來區分卡通同動畫,卡通專指用手畫平面圖片製作嘅動畫.


text:
住宿 : Le Meridien Makadi Bay Resort
今日係行程o既第二日,因為個領隊話我地會同個單張入面o既行程倒轉來玩,所以會去o左洪加達先.晨早起身開個窗睇下出面環境,原來埃及o既空氣污染都幾勁下,望落去一篇白蒙蒙o既感覺,整理好後就去食早餐,早餐又係OK啦...唔會食唔飽 !之後就要開始長達六個鐘o既車程啦,開頭食飽o左,上車無耐就訓o左.但係後來,架車無神好似轆到野咁,司機就停就路邊睇下發生咩事啦.原來架車用緊o既係翻倒軚,唔知係唔係長時間高速行駛,條翻倒軚爛o左,司機大佬即刻就要換軚,重有同行o既伴遊(唔記得講埃及D旅行團通常都有個當地接待旅行社o既伴遊跟住成個行程,呢個伴遊叫慕罕物德),佢地兩個係到換軚o既時間,我地就趁機落車影相,影影下見到對面線有幾架軍警開路(軍警開路每日只有兩次,一班通常係三點幾,一班就係八,九點到,需要軍警開路o既地區通常係又洪加達 樂蜀或者亞斯旺 亞布辛布神殿呢兩程,因為路程要經過沙漠高速公路,不久前就發生過有旅行車比炸事件,所以埃及政府要保護遊客安全而做).之後一路上都睇下原路風景,見到有好多風力發電o既風車,範圍都幾大下,係D近海o既地方又見到有D鑽探油田o既地方.之後就到o左一個中途站到方便下喇,係埃及去廁所每次都係要俾錢,男o既唔俾通常唔會問,但係女o既唔俾係唔俾入廁所方便.....等車途中都耐唔耐吹起一陣陣風沙,之後都等o左幾耐,原來架車係去補返先前爆o左條軚,攪掂晒之後就繼續起程.但係行o左大約個幾鐘之後又爆多一次,因為今次無士啤軚,所以亞伴遊唯有Call 架車來車我地去o左洪加達食Lunch o既地方先,不過就要歡樂滿東華喇......去到洪加達間食肆都成14:30 喇,本來就係酒店到 Settle o左先去玩沙漠四驅車,但係因為時間太晏,所以就要直接去個個地方喇.今次就揀o左玩沙漠四驅車,費事玩到成身都係塵.座住架四驅車入去,開頭以為會行高行低,點知原來係係一片乾燥o既泥土上行走,一D都唔激....失望....入到個Camp Site 入面已經有不少o既遊客係到,個Camp Site 入面有幾排屋,入面住o左D遊牧民族,重有得騎駱駝,跟住試下D埃及茶,埃及水煙(有好多隻味),同埋睇下D麵包點整,最後就係食下佢地整o既晚餐,不過無咩食到,因為食完個Lunch無耐,唔係好肚餓.食完野,個 Camp Site 就攪下野火會,叫D人出去跳下舞咁,不過我地無人出去...嘻嘻 ! 跟住就係回程,回程途中會停低睇下滿天星,不過個晚就唔係好多,可能係因為向住市中心方向比較光D,唔係想像中咁多囉 ! 玩完晒就返酒店,間酒店就話係5星級,就非常之大,我其實都唔知有幾大,睇返佢地個Website先知,不過我地住個到就好似員工宿舍隔離,離開個Main Block 都要成10-15分鐘路程.但係睇佢地個 Website 入面D房到幾靚架喎...同我地住o既簡直就好大分別.分好房之後就整理一下,然後去食晚餐,晚餐都叫做多野食,但係就係無野飲,齋食......食野途中見到兩位團友,佢地無參加沙漠四驅車呢個節目,所以就係酒店到,但係佢地靜靜雞話我地知佢地係酒店到玩o左四驅車,比我地平成一半(~US$20)....食完野就返屋沖涼訓覺....又完成一日o既旅程喇.....
--->相簿


text:
自從mami去完旅行 個人散晒 好累呀
可能5日冇打過blog 返到嚟 好唔想打 好懶呀
尋日半日返工 收左工 titi嚟接我呀 好開心 呢排特別鐘意佢
一來 佢大個左 明事理左抵錫左 二來 幾日唔見 小別勝新婚呢
同佢去左中環IFC mami終於買左銀包呢 好開心
呢份算係賞自己嘅禮物 六月出佣啦 yeah~ 終於等到咯
titi同店裡面嘅姐姐玩得好開心 而mami就更加開心
想買好耐嘅野 終於可以買 一種女性嘅虛榮完全出晒嚟 (c得咯)
買完包包 就行埋超市 titi呢排好鐘意飲一隻蘋果汁呀 $16一枝
喺city super有得賣 佢依家一見到枝野 就識得發癲呀
所以要入多d貨 另外梗係買埋和仔奶粉啦
自從轉左大仔奶 titi嘅大大有d硬呀 令我有d擔心 要睇定d先
離開中環 就直入荃灣 食下小食 行一陣街 就接ti公晚飯
去左荃灣廣場 食左一餐美味嘅牛排 titi婆婆萬歲
飽飽 再街街 街街完就bye bye
到走嘅一剎那 mami突然諗起 噢 今日一張相都冇同titi影過呀
大件事啦 mami唔記得同titi影相 冇可能呀!!!!!
相機冇 手機都冇 一張都冇呀 哈哈 mami有d老人痴呆呀....


text:
四月九日 好好天呀
十九個月至二十個月閒記
琴晚喺澳門返嚟嗰陣 已經PLAN好今日去邊架喇
阿ti 係唔係好佩服嗲地媽mi嘅無窮盡嘅精力呢?
一早起身 就出去吉野家食早餐 阿ti今朝食好多野呀
之後去銀行搞返學自動轉賬 set up好戶口扣數
返屋企沖澡 休息一陣 就出去阿ti間學校交form
交完form 我地就車到去中環嘆九記牛腩粉
仲有勝香園好好味嘅檸蜜脆脆 滿足晒平日返工做唔到嘅慾望
全家都飽晒 我地衝去西環 做咩? 去playtown呀
想去 playtown好耐架喇 但嗰陣阿ti行得唔太穩 所以一直唔去
依家唔同呢佢一去到見到d sir滑梯呀 軟墊呀 就大笑 好開心
playtown有分唔同區域 地方都算大 應有盡有
喺度開生日會都應該係一個唔錯嘅選擇
可惜阿ti未有同學仔丫 如果唔係一定喺度同佢開個生日會啫
$110.00兩大一小 tima玩得好開心 好耐冇咁癲過
阿ti第一次跳彈床 有板有眼架
阿ti自己過到繩網 好勁呀!(video)
呢個槍林彈雨陣好好玩呢
阿ti係咁比人射呀
嗰度有兩條sir滑梯 好好玩架 一條橙色 嚇死tima 好跣好快架
另一條就係好斜嘅紅色 tima坐左好耐先敢sir咋...
呢個地方 一定會再encore去過 有邊位媽媽想去可以孖住去呀
離開playtown 我地就落左銅鑼灣整手機
同埋去換手機coupon tima有新手機用喇
休息一陣 就出旺角 tiba嘅同事介紹我地去hot pot
新星酒樓有特價 hot pot 好多人排隊架 每位圍起七十蚊
七十蚊包任食任飲 仲要食材新鮮 丸係手打 蝦係基圍蝦
肥肉係厚切多雪花 你話抵唔抵呢 特價限做一百日咋 ^^


text:
2011‧3‧6
Liz & Roy's wedding
孻叔終於結婚喇
阿ti又做花女 嘻嘻 愈做愈熟手咯
今日d相都好靚呀 因為佢好開心咯
多謝姑姐幫手整嘅花環 仲有set好個靚頭
我地一早就到酒店睇準孻嬸出門喇
一去到酒店房 哇 原來咁多人嘅?
我地唯有退出房門外 自己影下相
本來想影下玩新郎 影下snap shot都冇機會 太多人lu
阿ti今日靚唔靚呀?
小朋友 你第幾次做花女呀?
祝一對新人都永結同心 恩恩愛愛
下面d相攝影師哥哥嗰d會好好多
阿ti無啦啦叫人行過去影去 tima都未嚟得切就要影喇
睇完玩新郎後 我地同架Benz跑影下相先
孻叔自己做司機呀 佢話咁樣型d喎
yeah
一踏入屋企 阿ti就改口叫孻喇
今日嘅花球啦 手花啦 小花球都出自兩位勞工天后呀
全部都好靚架
tiba見到人地咁sweet 唔抵得
都要同tima示愛...
hahaha
兩個都咁樣衰
其實tima好冧嘅
想當年tima都係用紅色玫瑰出門架!
飲晒新袍茶之後
我地離開嫲嫲家前 阿ti已換左條裙仔去飲茶咯
阿ti一見到Ka Yin就著左迷咁
有時仲會嗲佢架 好好笑
好似fans見到偶像咁
呢張相令我地諗到佢地大個時個樣
過左陣
我地去酒樓喇
依家d酒樓真係佈置得幾靚架bor
註冊連婚禮嘅場地
一家人開始忙起上嚟喇
帶手花呀 帶襟花呀...
阿ti件皮草靚唔靚呀? 原價六百減到百幾蚊咋
阿ti行嚟行去等另一個花女嚟
yeah 行到出去就見到喇
兩個姐妹花第一次見面好似識左好耐咁
friend過打band呀
姐妹花最鐘意拖住滿場飛
好可愛架!
佢地成日掛口邊嘅就係呢句 : 我地出場喇 我地出場喇
孖妹手拖手相約去reception睇魚
巧遇孻叔 兩位小姐衝過去抱抱
哈哈 真係有魚喎
留意個鬼佬 佢唔係等位架
只係喺度睇孖妹 除左佢 出面好多人嚟影佢地
真係夠晒威水呀 好似公主出巡咁
好喇 正經預演
點知唔夠兩分鐘 又癲過 哈哈
阿ti : 哈哈哈 點行架 洗唔洗拖住呀? 哈哈哈
點呀? 兩位小姐又想去邊?
追到我地兩位媽媽屎屎下
坐定定之後 冇幾耐又玩轉轉圈
一話鬥靚 兩位公主就即刻企好
兩位小公主分開一陣
tima又同阿ti整幾張先
有請一對新人進場
花女們要努力啊!
有請一對新人
好靚同好好味嘅拿破崙
哎呀 兩襯家張相唔ok呀
唔緊要啦 仲有攝影師嘅做紀念
人地喺度切餅交換戒指
花女姐妹們喺度傾計 好搞笑
公公婆婆嚟喇
阿ti好開心咁迎接
睇新人相識片段時
大家都有一粒甜點 Mochi
Yeah! 再一次進場
一對新人甜到漏呀
大家都為新人送上祝福 乾杯!
姑姐整嘅主人家手花 靚靚
起菜
今晚全部餸菜都好好味呀
特別係個翅
哇
最正係個翅
睇下 好似成碗飯咁
啖啖都係翅 好似去左澳門咁
Tiba & Tima 相愛八年
tima嘅四大長老
希望佢地永遠健康快樂!
一班親戚晚宴中 巧開心啊
兩兄弟都唔似樣 哈哈
好開心孻叔結婚呀
多謝你地搵阿ti做花女
祝你地永永遠遠幸福快樂!


text:
星期三果日要返大陸, 因為上次大陸班人又出錯貨, 所以肥佬老細問我駛唔駛上去同佢地開一次會, 否則佢地餐餐出錯貨之後咁就寫番個report落黎就算, 又無改善又無進步. 雖然我覺得大陸班人做野已經有佢地既「風格」, 我覺得即使開D咩野會都無咩用, 但既然老細開到口, 唔通我say no咩. 由於我一, 二, 四晚都要返學, 星期五又多人過關, 所以我只可以揀星期三上去. 不過返大陸有$100 allowance, 同埋我直接係屋企出發唔返公司, 所以可以遲D先起身, 叫做都有D著數既...
我同採購同事一齊上去, 約佐十點係落馬洲等. 我九點半出門口, 九點七去到元朗大馬路, 等佐陣就有77小巴, 九點十就去到落馬洲, 好快呀~~ 換佐智能身份證之後我第一次返大陸, 今次第一次用e-道, 果然好快好方便. 十點三就過到皇崗, 今次同採購一齊上, 佢call佐架叫做靚小小既7人車, 坐都坐得舒服D. 車程無塞車好暢順, 大約十一點三左右就去到長安. 我地先去華美酒店食飯, 我叫佐個三杯鴨飯, 因為好似好新奇咁, 點知原來只係一碟豉油鴨飯咁樣, D菜仲要係苦既, 食佐兩條就無食. 採購叫佐碟葱油雞飯, 佢D雞皮好黃呀, 同埋仲有D血水, 好似唔多熟咁... 個湯應該勁多味精, 因為我覺得好飲就好飲, 但味道就好強烈. 佢送既生果係西瓜, 但當然我無食到啦, 係大陸我真係唔敢亂食野, 點知呢碟西瓜切佐出黎有幾耐架...
我約佐一點半開會, 食完飯都只係十二點半左右, 不過都過佐廠果邊坐下, 過到去無無聊聊同D人吹下水打下招呼, 佢地又話我瘦佐, SOSO仲話我皮膚靚佐添喎, 哈哈~~ 開個會叫呢個call齊果個, 正式兩點先開始, 三點鐘開完. 本來正常開完會就走得架啦, 點知班人又有貨要出, 於是唯有等佢地出埋單我係上面做完先可以番落黎香港. 由三點鐘一路等到佢地四點三先有單比我, 我嗱嗱臨借老細部電腦黎安排出貨. 本來約佐司機四點半, 點知我快手極都要成五點先走得. 好彩無塞車啫, 大約六點三就返到皇崗, 七點就返到元朗.
本來採購叫我同佢一齊係上面stay一日, 星期四先走, 但叫我住大陸D cheap cheap酒店我真係唔制, 佢地之前住開果間長安國際酒店又鬧鬼喎, 我寧願辛苦D都要即日來回呀~~ 點知上到去採購先話我知佢地而家無住長安國際, 去佐住凱悅. 吓? 係咪真係Hyatt先? 採購話間酒店好靚架喎, 有泳池, 有gym房, 等我下次帶埋泳衣同運動衫先上去過夜啦, 當渡假都好...
返到屋企食飯盒果陣無無聊聊睇下電視, 做緊果套高朋滿座, 完全係一套垃圾, 擺明呢集什麼尋親記係為佐宣傳果個乜鬼大陸樓盤專登拍出黎架啦, 孫中山先生著過的布鞋,族譜只係一張咁既紙?!... oh my god, 咁既低能劇情都諗得出, 好野!! 伍詠薇發白日夢老公包二奶果段仲話自己三從四德, 連貞節牌坊都攞埋... 乜貞節牌坊唔係比D死佐老公既寡婦, 多年都無改嫁, 守寡守婦道到老既先有既咩?? 自己老公生勾勾係度都可以攞貞節牌坊? 唔係化? 唔好玩啦~~ 去讀多兩年書先做編劇啦~~


text:
我地休息左一陣BECKY就嘈住要去鬼屋
FINE..咁就去囉
搵左一陣就搵到
BECKY一見到門就唔理三七二十一咁衝入去
我入到去見到點解會有位坐既
心諗BECKY又入錯地方
BECKY話唔緊要啦反正入左黎
咁我就話好
D椅子真係幾好坐
咁入面就好似一個小型lecture room咁
有幾級一排排既椅子圍成一個半圓
半圓中間就係一個幾高既台
台中間後少少位置有D類似幾組大型電腦
而中間就係一條好粗既透明管
管入面有D液體,入面沉住一隻巨型既怪物
睇住中間條筈真係幾驚
咁過左無耐燈就全部熄哂
只有一D燈射住中間個演講台
之後就有一個著住手術衫既男人上台
佢開始演講,大約就係話佢地發現左一個外星生物
講左無耐突然全部燈就熄哂
就有玻璃既破裂聲
之後聽到個男人既慘叫聲
我早就諗到家啦
但我幾驚,因為我坐係走廊旁邊既位
我feel到會"拿"野
咁我就好自然咁捉實BECKY
成隻鵪鶉咁
之後就陸陸續續聽到D觀眾既慘叫聲
應該就係D工作人員會行埋黎整我地
我就知應該差唔多到我地
佢地只係吹氣係你耳仔邊同埋拍一拍個頭
勁無奈囉
咁都好叫
隔左一陣有人捉一捉我隻腳
我都係縮一縮就算
點知到捉BECKY時,佢居然慘叫一聲
我勁無奈
佢真係癲線
不過係漆黑一片驚都係正常既
過左無耐就開返燈
我地就見到中間個條管真係裂左
入面個怪獸不翼而飛
呢個就係尾升
之後BECKY就發表下頭先既偉論
但因為都比較無聊,所以表過不提
出左呢個「魔獸探密」我地就搵到間鬼屋
無咩人玩
我地前面有對情侣,後面都係
我地排隊時幾驚佢會兩個兩咁送入去玩
好彩佢俾我地6個人一齊行
我第一次入鬼屋
好驚
所以我全程係無咩打開眼,一直都捉住BECKY
BECKY都係痴實前面個對情侣
而前面個個女仔都好驚
咁我地三個女仔就縮左係個個女仔既男朋友後面
佢就帶領住我地行
BECKY覺得最好笑既係個個男仔居然係鬼屋行行下傾電話
睇黎佢真係好不屑呢個鬼屋
驚既位真係無咩
無人彈出黎嚇你
大部份都係死物
郁都唔郁
同埋可能有人打頭陣
前面有咩驚既野都知道哂
玩完呢個鬼屋得出既結論就係男仔同女仔去真係好吃香
吃香過去睇咩恐怖電影
玩完出返黎都5點幾
好多機動遊戲已經收哂檔
咁我地就決定離去
因為我地仲諗住去家樂福到行下
行返去大門口時真係好tired
本身諗住玩埋門口個個旋轉木馬家
因為個個旋轉木馬真係超靚
點知去到已經CLOSE左啦
又一個遺憾
之後我就要履行返IF BECKY去玩小型跳樓機我就要玩UFO既承諾
我覺得UFO都不外如事
因為比起UFO旁邊既機動遊戲
佢既慘叫聲係最少
同埋我連discovery都玩過啦
有咩會難到我?
咁我就排隊,排左無耐就到我
BECKY就係下面同我拍片
最唔開心係隻腳又會咁到好無安全感
因為無野俾隻腳頂住
成個人就靠後面一舊黑色野將個人壓實
安全帶都無條
我就已經有少少驚
不過我隔離個女仔就勁HIGH
係咁同我講佢每次黎都會玩呢個
佢覺得超好玩,咩飛上去既感覺好FREE
我都唔知俾咩反應佢
之後個GAME就開始
個時我發誓我一定要打開隻眼
睇下成個歡樂谷既樣
開始無問題
之後FING FING下就好驚
個人都好似俾佢FING出去咁,我唯有捉實個扶手
準備盒埋眼AND大叫
但我發現我隔離個個女仔仲係大開雙手係到發出歡呼聲
佢隨住個UFO越升越高,佢既情緒都越黎越HIGH
我心諗..唔係呀..隻手都放開..如果後面舊野一鬆你咪死個人飛出去
個時就真係you can fly啦
我都唔得閒理佢fly 唔fly
我已經盒埋左隻眼大叫緊
但都聽到固個女仔係到叫「快來打開雙手感受一下風,好舒服喔~」
佢應該係叫我掛
我彩你都ON99.
我個時驚到死
你想FLY我唔想FLY
我記得佢仲係某個MOMENT個女仔個指甲居然括到我
個時我如果唔係我BUSY緊我真係想打爆佢個頭
經過一輪折磨後
我得返半條人命咁落返去會合返becky
睇返段片
好彩個女仔咋
唔係我都搵唔返我自己
我就係個個打開隻手個女仔右手邊個個..後一D就見到
最後我地就事但影左幾張單人照就算
(待續)


text:
July 4, 2010
今早約咗OTS來酒店接我哋去OTS とまりん営業所取車, 其實除咗呢個営業所之外就只有機場單位才有接送service, OTS staff 準時10:30AM 到, 有兩個staff來, 核對完資料後佢地就幫手搬行李上車, 之後就車咗我哋去DFS.... 原本plan 咗係OTS とまりん営業所取完車就去隔離的泊いゆまち, 依加係DFS取車,要揸番轉頭.
酒店的早餐9:30AM 完, 因想等細仔訓耐d, 唔想叫醒佢, 唯有放棄早餐,改去附近Family-Mart 買嘢食
OTS 接我哋的車, 都好大架, 坐得好舒服
排隊等辦手續
之後要經過DFS去停車場取車, 呢架係陪左我哋4日的Honda Insight Hybrid
大仔都有份驗車, 仲發現有地方花咗, 最後staff 教咗一陣點用GPS我哋就出發, 我哋揀咗日文地圖,英文發音
車尾啱啱好可放一個29吋大喼, 一個手提喼再加一架bb車
其實由泊車位行去泊いゆまち只係一少段路, 但係都已經曬到暈......
泊いゆまち
TEL:098-868-1096
Yen1,000 三款, 不過只想食帆立貝同海膽
小朋友唔食得, 又唔想佢哋等咁耐, 所以最終只買了帆立貝同海膽, 諗住拿拿臨食完就走....(豉油要另外買) 因我唔食海膽, 聽老公話初頭幾啖海膽唔係咁好味, 可能有d冰未溶, 食落就好味好多
由於汽水機冇飲管, 於是我好快咁食完d帆立貝就帶小朋友上車搵飲管(之前已經帶定放係旅行袋), 順便開大個泠氣先, 等老公返來就出發去首里城 (最具特色的琉球王朝古都)
首里城跡
TEL 098-886-2020
去到首里城附近, 停車場好似full 咗, 可能當日係星期日, 行行吓有人揮手示意有parking, 於是咪駛入去囉, 嘩, 只見超窄斜路但唔見停車場, 停車問清楚佢話Yen500 兩小時+代客泊車, 由於逗留時間唔多, 小朋友又未食lunch, 於是乎就比Yen500 叫佢泊, 佢就比番張紙仔我地一陣取車用.由泊車處過馬路行少少斜路就到咗首里杜館, 館內有レストラン首里杜(すいむい)和カフェ龍樋(りゅうひ)兩間食肆,我哋揀咗首里杜餐廳.
首里杜餐廳在首里杜館一樓,提供沖繩風味料理
熱到巳經冇胃口, 老公只叫了豬耳同飲品
小朋友就各自叫了一份兒童餐
我只叫了細碗的沖繩拉麵, 點知細仔勁鍾意食, 反而個兒童餐就食得少少
食完就去守礼門(しゅれいもん)
呢張係唯一在首里城的全家福, 可能太曬, 細佬用個眼鏡盒遮住自已對眼,哎...佢有太陽鏡架同帽架, 不過佢寧願晒都唔肯戴...
之後準備行去正殿, 可惜途中比個守衛叫停左, 仲叫我哋睇吓個notice, 原來bb車係唔可以經歓会門(かんかいもん)上正殿, 要在另一個入口入, 結果又要行番轉頭, 當時其實巳經熱到溶, 兩個小朋友個頭已經濕晒, 大仔仲成日問幾時先可以上車, 細仔又好似好眼訓咁, 行到去另一個入口, 真係要嘩一聲, 條斜路長到睇唔到盡頭, 而且歷史文物呢家野真係唔太"好", 咪提議話不如上車走喇, 大家即刻say yes, 拿拿聲影多幾張相就返去拿車出發去Outlet Mall ASHIBINAA,嘆吓冷氣好過.


text:
因為種種原因己經2年無行書展
今年終於行到
仲要係同3個最FD的媽媽一齊行
超開心呀!
不過都要多謝老公肯放假幫我睇仔
我地首先去左McDonald食少少野
就開始我地的書展行
不過我地因為未買ticket
於是我同kennis周圍睇下7-11及circle k仲有無
但問左好多間都無
同時間carmen, suk yin及契爺就排隊去會場買
我同kennis行到去會展附近時
我地決定行地面過去
結果.......
我地快過佢地到
但因為我地未有ticket
於是決定上hall 3 兒童天地等
等左一陣
我地大約7點半正式入場
因為之前己經有唔少媽媽post左佢地d戰利品上網
所以我地已經心目中已經有個list要行
首先我地買左呢set書
呢set書係教小朋友一d小常識
一頁得一, 兩句
最岩係訓覺前講比小朋友聽
而且仲有一隻CD
都只係$99, 都唔貴喎
之前有媽媽報料
話呢SET書唔錯
因為係同小朋友一問一答的
內容實用
而且細細本拎出街都好方便
呢SET無睇價錢就買左
由於我地4個大致買既野都相同 (BOX SET只得3 SET......)
個間出版社係買滿20本7折
我地仲上網印埋COUPON用
滿$200減$20
最係係7折後減左$80
一齊行真係可以多好多著數
之後
再跟著媽媽們的報料
我們去左新雅文化睇
不過好多比較熱們的無哂
所以我就只係揀左以下4本
內容都係比較淺
岩哂同樂樂一齊睇
之後我地再周圍行下睇野
佢地仲買左貼紙書, 杯, 毛巾, 寓言故事.......
但我揀唔岩無買
可能係因為樂樂暫時鍾意一次過講哂成本書
所以一本多個故事的唔係咁岩住
不過唔緊要啦
因為三聯, 大眾個久唔久又會做下特價
而且
我已經同樂樂有去圖書館的習慣
所以買唔到就借比佢睇
一樣可以
到了大約9點45分
我地決定到主場館一趟
首先到左大眾睇睇
唔睇由自可
一睇.....又失控了
因為係樂樂最鍾意個set Thomas
一本$29.9
三本以上.......半價
即係$15一本
真係好抵喎
之前買$100/4本, 已經覺得好抵
今次更平
所以一口氣掃左7本
我地總數買左1x本
加埋夠$200又可以用coupon減$20
其實當時已經過左10點
有d booth都開始圍住唔比人入去睇
但有d又繼續比人入去睇
於是我地再周圍行多一陣
我地就走lu
今次收穫都算豐富
可惜唔係好夠時間比我地行
下次真係要買定tickets, 同埋搵返開到12點個日去行
以下就係今次的收穫山
總數25本書
用左幾錢......未知
因為我地4個出街習慣左一個比左之後再夾
所以唔知自己用左幾錢
不過最步計左大約係$300-$350
為返都係10幾蚊本書
真係好抵
當然要執下樂樂個書箱
要定期幫佢換下書的
而以下呢個就係佢其他書的書箱
望落都唔係好多
不過好多本都好薄
所以呢個小朋友有唔少書
不過樂樂暫時都算鍾意睇書
訓覺前成日想我講10本8本書先訓
朝早又成日叫我"故事", 即係同佢一齊睇書
所以先咁捨得買比你


text:
今日唔洗返工 事關咱們一家要去"雞打榮"也
喺呢度好多謝小豬媽同alvin媽嘅體身安排
做搞手很不容易啊~ 吃力難討好 thanks!
是日我地"雞打"嘅地方喺九龍灣"路比星期二"
未去九龍灣之前 同ti爸titi向銀行進發 取消戶口 順便食埋早餐
titi未出發 就好靜咁坐係麵飽車度等去街街呀
準時到達 以為我地係早嗰班啦 點知原來個個都到左啦
baby排排坐 食住粉果先
titi話 : 個波波係唔係我架?
隔離個靚仔未見過嘅? alvin喺邊呀?
小豬姐姐 你做咩見到我乸埋口面哩?
妹妹坐我隔離 好野 好野 你哥哥呢?
好開心抱晒咁多個baby呀 個個d口水都喺晒我件衫度
現場"媽媽聲" 好多媽媽呀 希望唔會令其他食客覺得煩燥啦
你睇我企得幾穩? yeah yeah!!!
mami 你可以唔洗扶住我喎
bb 媽媽 bb 媽媽 好開心 亦都好混亂呀 我唔知自己抱住邊個呀
哈哈 好一個"媽媽聲雞打榮!!!
同咁多位媽媽 baby影相 傾計 再食下野 三個鐘 好快過呀!
小豬媽 and titi媽
晴晴媽 and titi媽
哎吔襯家and哎吔襯家
琮b媽 and titi媽
titi媽 and 桐桐媽媽
titi媽 and 桐桐b
白痴婆問:
低b婆 你做咩"鬆"小豬媽"爭"呀
oh 兩個baby唔想上鏡喲 女婿釣魚ing
titi教大家拍拍拍 有冇留心聽呀?
*** 仲有好多合照 唔係我部機度呀***
我會嚟大家blog度偷架啦 呵呵!
希望小豬媽快d再搞d大型嘅活動 可以再媽媽聲咁去玩過!
( 取自alvin媽嘅blog)
離開咁多位媽媽 mami同ti爸 titi 會合ti婆去左mega box呀
買返d家居用品 本來喺房好有詩意嘅竹串唔要得啦
因為個衰妹成日扯呀 爛左一大截tim 要買過
坐低飲杯野 就去接ti公 dinner啦 去左荃廣食red ants
食完就返屋企lu titi一見公公婆婆走
居然伸晒手 狂喊呀 佢唔捨得呀 直情唔比婆婆走
點解??? 我返工嗰陣 titi冇咁對我嘅 鳴鳴.....


text:
Kidpower Tower
去埋側邊嘅小朋友跳樓機
呢部機特別在要手動架
大人同小朋友要係咁扯條繩
令個SEAT位升上去
排左十分鐘就到LU
準備捉住條繩
哈哈好好玩 但對手有少少痛
DADDY幫我地拍左VIDEO 但冇POST上嚟喇
行入FUN TOWN區域去搵食
中途見到好多LEGO車車 好得意
又停低影左好多
呢度有好大個FOOD COURT
一定要嚟呢度啊
因為飯堂有好多LEGO模型
行左一輪Food court
都搵唔到位 就出室外食 嗲地去排隊
好靚靚嘅杯呀
可惜媽媽話唔靚 唔比買(成150蚊港幣就真)
我地嘅lunch
兒童餐都有個紀念杯
玩埋直昇機 好快就一轉
冇咩特別
經過見到好多lego賣
之後睇左場show
講lego仔仔去救火 d lego仔好得意
睇左一陣就走 要趕去揸車車
又一個小朋友必玩嘅game
佢有分age架 雖然我未到6歲但我都去排age 6-13
條跑道靚好多好多架
排隊前去整張駕駛執照先 (自費)
排隊喇 唔算多人
見到d小朋友就開心喇
好快到我呢
我細細聲喺媽媽耳邊 : 媽咪 我想揸紅色車
好丫 一陣自己去“霸"返架紅色返嚟 媽咪幫唔到你”霸“呀
呢個時候 lego車牌到手
lego車牌 好靚bor
下一round到我地喇
入喇入喇
我hi緊嗲地 我真係真係好開心呀
我選擇慢慢嚟...
再hi影緊我嘅媽咪 hello
我一見到媽咪就攬實佢好興奮 : 媽咪 好好玩!
懷住興奮嘅心情繼續向前行
又見到lego仔仔喇
佢係police!
合照合照
去洗手間都見到lego像 勁呀
Fun town真係好多LEGO公仔
呢位LEGO阿叔唔知一訓就訓左幾多年呢?
Water park呀
玩水水 要另外比錢呢
行多陣先再玩水水
呢邊有好多機動遊戲
呢班海盜present緊海盜船
拿 見到架海盜船嗎?
呢邊係水上玩意
一邊玩船仔 另一邊有鯊魚比你慢慢影
嗲地同我邊個扮得傳神d?
好喇 呢篇已有六十幾七十張相
下個page見~~~


text:
話說有對失業窮鬼夫婦,欠落人周身債,凌晨4點喺屋企淋天拿水自焚,結果一死一重傷.案發地點係新蒲崗一個大約400呎嘅住宅單位,上址間開4間房出租,涉案夫婦就住喺其中一間.
大約凌晨4點,有住客聞到天拿水味,就走去拍門問吓係乜事.當時有人話「唔關你事」,跟住就起火嘞.後來消防破門入房,除咗發現對重傷嘅夫婦,仲有兩罐天拿水,其中一罐已經用咗.最搞嘅係消防發現成地都係溪錢,連個女人嘅衫袋都有大疊溪錢.好明顯,對窮鬼夫婦梗係想升呢做富貴鬼.據聞佢地已經欠咗幾個月租添.
本來自殺真係唔關人事,不過放火燒屋就唔同咁講,絕對係累街坊.首先,欠人幾個月租,個業主已經多得佢地唔少.而家仲要燒埋人間屋,真係大整蠱.最離譜嘅係佢地仲要揀凌晨4點放火,嗰個鐘數個個都瞓到死豬咁架啦,分明係想一鑊熟.一個唔好彩,隨時燒死一百幾十件都唔出奇.上海沖天大火災單仲記憶猶新,都咪話唔得人驚.
真係唔知應該點講嗰對夫婦,話佢地蛇蠍心腸都唔足以形容佢地嘅惡毒,而且仲映衰埋蛇蠍呢兩種低等生物.連溪錢都準備埋,佢地搞壇咁嘅出嚟,好明顯係早有預謀,絕對唔係一時衝動.仲要揀凌晨4點落手,分明係想成座大廈嘅人陪佢地一齊死.如果香港多幾個佢地咁嘅人,就真係晚晚有得震冇得瞓嘞.
其實要自殺都有好多其他辦法,食老鼠藥又得,飲漂白水又得,再唔係就互劈啦,做乜要累街坊啫.咁惡毒嘅人,真係唔死都冇用!
希望重傷嗰件快死埋,等佢地可以喺地府做對同命鴛鴦.我誠心祈求,望佢地打落十八層地獄,永世不得超生,日日落油鑊,日日俾火燒!


text:
超大嘅太陽,本身冬天黎無意識帶太陽眼鏡,原來都係要有太陽眼鏡先有渡假feel,忍唔住尋日喺夜市買咗副cheap野頂住先!
太多人又嫌太迫,無人又覺得無氣氛.....今日一黎係星期一,二黎又太早,差唔多成個樂園都係得D工作人員......周圍D攤位遊戲都無人玩,咁得兩個人玩好無mood架嘛......所以都係打咗個白鴿轉,如果坐摩天輪的話,幾乎可以包場,不過本身無咩喜好,所以唔坐lu~~~
最後,我地都玩咗呢個7D影院,想搵個職員買飛都搞好耐,因為冇客人,大家都唔係處於工作mode.....雖然唔貴,但真係好流,畫面質素太差,感覺上係而家拎番部PS1出黎打機咁 XDDDD
玩完之後我地就行番入商場喇,太陽真係太大喇!落一層又有另一個室內遊樂場,又有好多夾公仔機,忍手唔好再夾喇!!
之後就去食野喇,早餐都未落格,但因為約咗2:30pm要出發去墾丁,所以都要食咗野先喇.我地去咗food court,揀咗食牛肉麵同煎餃子,味道都唔錯,Yummy~~
食完之後我地再去商場行一陣就坐的士番去motel喇!
番到去Motel見到有個男人企喺度望黎望去,估佢應該係個司機早咗到,原來佢係Motel既職員,佢幫個司機望下我地喺邊,架車已經到咗停咗喺對面.
車係搵墾丁愛情海民宿Book既,本身我地係book共乘車,點知佢淨係車咗我地兩個就直接去墾丁,話今日無其他人上,YOHO~~HO~~坐得好舒服!個司機仲好好人,又傾到幾句計,咁諗住睇下佢有冇興趣做包車啦,反正我地已經放棄咗電動車諗住聽日都要包車架喇!點知我開到口問,佢介紹完竟然都叫我地問番民宿,我問埋幾多錢,佢都只係講咗個大概嘅價錢,再叫我搵民宿幫手,呢個司機好似唔憂做咁.得兩個人都唔兜多幾個客就出車~~有包車又冇興趣做
兩個鐘左右我地就去到墾丁愛情海民宿喇,一入到去就覺得個感覺好舒服,真係好有渡假feel~
掌櫃小姐勁親切,勁友善!超級詳細咁介紹墾丁嘅特色,真係詳細得好緊要!佢從當地文化,遊玩路線,交通情況,推介美食等等都介紹得好詳盡,仲用螢光筆同我地highlight晒D重點!令我地短短十幾分鐘已經好清楚了解墾丁嘅玩法!
之後我地見佢有得join one day tour,就平過包車少少.
咁佢介紹完個詳情之後就問我地會唔會好抗拒中國嘅遊客,佢話因為真係大多數join呢個團嘅都係強國人.咁我向來都覺得所有地方嘅人都有好有唔好,但佢咁問我,我就覺得我地向來好憎跟團嘅情況又可能真係會出現,所以我地最後都係決定包車,想去邊就去邊,留幾耐就幾耐!
清楚介紹完之後佢仲帶我地上房,介紹埋房入面嘅設施.我地呢晚揀嘅房係小Villa,個浴室係半露天,其實個浴室係喺個露台度,不過就有一排排嘅竹簾遮住,喺入面可以若隱若現望到出面,但出面就望唔到入黎.感覺真係超正!!不過連去廁所個感覺都好Raw,我就覺得超正!
我地休息咗一陣就出發去墾丁大街喇,本身我地就諗住今晚喺墾丁大街度掃街做晚餐嘅,但因為見到好多人介紹要食嘅南洋菜迪迪小吃聽日休息,即係我地要夜晚食就得番今日,所以就諗住去食少少,留肚再食其他野.我地由街頭行到去街尾,再行番去街中間,沿途都食咗d小食.
我地跟住個地圖方向搵到去迪迪小吃嘅路,佢唔係喺墾丁大街度,同埋因為已經係夜晚,天色好黑,條路又冇咩人.....而我地搵到條路,沿途都唔見有指示牌,仲諗唔通真係出名到無招牌人地都會去?(後期發現原來有另一條路都可以去到,人地係有指示牌架^^")
因為諗住要留肚一陣再食野,所以叫咗少少野淺嘗就算.但唔知南洋菜唔啱口味定咩? 我地覺得都係好一般,無講到咁好食,但都唔差嘅.
之後我地行番出大街,諗起黎到墾丁都未食過生魚片,本黎諗住黎到要勁食架嘛.之後就去行下邊度有得食.行過一間叫大玉食堂嘅熱炒店,見到民宿都有highlight推介,又有生魚片食,但其實都完全未落格,唔理啦,生魚片有得幾多俾你食丫 XDDD
入到去無理由兩個人淨係叫碟生魚片架?! 於是爭就叫多咗個炒菜,之後積話要叫一個叫唔知咩翅嘅野,唔知點解佢會覺得係好似碗仔翅個fd,黎到係一碟小炒,仲要係唔好味嘅小炒....但睇番個餐牌,我先見到呢碟野係喺熱炒料,咁點會係湯呢?!
之後上咗兩碟野都未見個生魚片,明明生嘅應該係好快,勁驚佢行埋黎話無貨,明明係為咗碟生魚片入黎,迫住先叫其他,如果而家先話無真係殺人呀!
終於都拎咗過黎,不過質素就好一般.期待聽日去魚市場嘅生魚片啦!
食咗咁多野,玩下籃球攤位當做運動啦XDD
呢間吳師傅幾唔錯,起碼算入味,達到魯味基本嘅要求.不過見佢話有獨門蛇辣,但食完都唔係好覺有辣味,D員工個個都好似唔願做咁嘅樣,係咁眼超超,所以唔夠膽問係咪未加辣 > < 我覺得如果加左辣應該係會幾好味架!
之後我地買咗好多包水果番去,全部都切好晒,又甜又多汁,浸住浴黎食,真係一大享受呀!


text:
今年六月去東京嗰陣,因為航道並未有經過 香港迪士尼樂園 上空,所以冇得再次響空中遇見樂園... 剛剛呢次去曼谷,我本身冇太大盼望,反而就遇上驚喜!終於俾我響天空上面再遇我所愛嘅地方!因為係坐夜機,呢一次所睇到嘅仲要係樂園嘅夜景!一粒粒燈光閃下閃下,整個感覺好夢幻好靚!
我一直都覺得夜間嘅 迪士尼樂園 比起日間更加迷人,俾人可以更陶醉於樂園嘅故事世界裡面... 響空中欣賞整個樂園嘅夜景,又係另一種感覺... 可惜今次冇帶相機,用手機影嘅相好朦...
上年 東京迪士尼之旅2012,響空中遇上 香港迪士尼樂園,我就有對照返各個園內設施.
今次又等我根據燈色辨認出唔同嘅主題園區啦!話咁快就確認到七大園區嘅位置啦!
其實我覺得睇夜景反而仲易認,因為已經記得哂唔同建築物嘅燈光顏色,所以一睇就認得出!除咗園內設施,響空中同時可以見到渡假區裡面嘅其他地點,包括兩間 迪士尼 主題酒店!
香港迪士尼樂園 作為一個創造奇妙嘅地方,不論園內園外,都可以睇到好多奇妙嘅景象!坐響飛機上面,望出窗外,突然見到熟悉嘅樂園,係名副其實嘅「飛躍奇妙」!不過呢種機會真係可遇不可求... 唔係成日有... 唔知下次再響半空遇見樂園,會係日景抑或夜景呢?


text:
近排開始趕month end, 我同tracy都好驚要做到半夜先可放工, 好在只係七點就可以放工, 仲可以一齊放工去到慈雲山中心打邊爐, 仲可以食宵夜時段, 今次辛苦哂tracy你啦, 要咁遠黎到慈雲山.
酒樓內既火窩自助餐表, 清楚列明只係七十幾元, 仲有咁多款選擇, 連湯底及飲品, 勁抵!!
毎位客人既碗快及杯, 仲有隻湯匙, 唔使同人爭黎用, 果然夠細心
我至愛既鯇魚片, 真係又脆, 而且又新鮮
tracy叫既三寶丸, 好似我只係食左一款, 仲要唔知係邊款!?
仲有我哋既肥牛, 仲叫左三碟咁多, 可惜只係食左一碟
仲有呢個鵝腸, 自從上次同姑姐去食後, 就已經愛上, 今次都要食
仲有好多芝士腸, 真係幾好味, 正!! (算啦, 我呢個腸霸咩腸都鍾意食)
好鬼難食既魚滑, 之後真係唔好再叫先得
tracy至愛既狗菜餃, 我就唔鍾意食啦, 冇人同你爭
我同tracy都幾鍾意食既西洋菜, 都幾好味的說
仲有好味既魚皮餃, 但我開始覺得飽, 冇食到啦
仲有金菇菜, 都幾好味架!! 睇佢個樣白雪雪就知
仲有呢堆好似草咁既粉絲!? 但見tracy都幾鍾意食, 似咩都冇所謂, 至緊要好味
仲有呢個金牌烏冬, 估唔到個烏冬會連埋袋上!? 不過真係幾好味, 好林, 果然係金牌!!
仲有tracy叫既荢絲, 不過我就冇食到
仲有呢個枝足~我都好想食, 不過已經飽左, 全碟都冇食><
我哋叫既沙爹湯底, 滾到好似個火山咁, 勁!!
開始惡搞下先, 首先係鬆弛熊表演跳水, 唔係, 應該係跳...湯!?
做咩伸個頭出黎啊!? 梗係臨扔落去個湯之前比大家影下相啦
之後到史迪仔啦, 佢都係臨跳湯之前想比人影下!?
今晚食得好開心, 又講左自己係公司度既心事比大家聽, 似乎我哋既關係又更好啦, 希望即使離開呢間公司, 感情依然咁好
kumi's new life
2010年10月27日 星期三
同tracy打邊爐
近排開始趕month end, 我同tracy都好驚要做到半夜先可放工, 好在只係七點就可以放工, 仲可以一齊放工去到慈雲山中心打邊爐, 仲可以食宵夜時段, 今次辛苦哂tracy你啦, 要咁遠黎到慈雲山.


text:
琴日打完邊爐後, 我哋今早都冇去飲茶, 只係屋企碌左烏冬及剩餘餸當早餐, 食完早餐後畫左陣畫, 睇左近排至愛既韓劇[A貨貴公子], 間中係屋企休息下都唔錯既
從未學過畫人像素描既我, 就小試牛刀畫下先, 估唔到唔太差. 好鍾意畫佢既短髮
呢個畫得唔係太好, 果然都係第一次畫既係最好
睇完韓劇之後, 我同姑姐兩人行下葵涌廣場. 等村巴之前, 屋企樓下實在太大風, 於是到會所既lift口附近影相
靚既蝴蝶籣, 係我like既花之一, 仲有鏡中小小既我
自己影返張相先, 個樣白痴既我...xd
去到葵涌廣場, 先去大家樂食個下午茶先. 等位期間有對父女, 個女望我兩眼, 都唔比個位我, 仲同佢爸傾計, 於是我就離開左, 好在最後都搵到個位. 點知之後有兩人食飯, 佢地就即刻走, 估唔到呢兩個人勁cheap, 勁賤!! 真係勁嬲!!!好在最後食到個算好味既餐
我同姑姐都叫左既下午茶拚盆, 只係十幾元就可以食哂咁多款, 雖然味道唔太好, 但都唔太差
食完下午茶之後再去行下, 仲買埋annual dinner既衫, 先買個關子, 唔影件衫出黎住, 到左當日大家咪知道囉~
kumi's new life
2011年1月15日 星期六
休息一下
琴日打完邊爐後, 我哋今早都冇去飲茶, 只係屋企碌左烏冬及剩餘餸當早餐, 食完早餐後畫左陣畫, 睇左近排至愛既韓劇[A貨貴公子], 間中係屋企休息下都唔錯既


text:
阿B近排天氣咁凍都好早起身,以前天氣一凍就好似冬眠咁好晏先起身,可能係大個仔左喇!不過,小朋友應該係早睡早起的,但娣婦就慘D又要早起.
我今日8點多D就回到家,因為又係回家〝自家製~腿蛋冶〞唔駛買早餐.阿B已中場休息,今日只吃剩一安成績好左,見佢又有D眼訓,我就〝拿拿淋〞整蛋冶食完就帶阿B落街買包.
我唔知係咪尋日隻蛋有少少煎燶左,所以今日問佢食唔食又擰頭,將個包放係佢個嘴前立即擰轉面.突然,阿B又痾臭臭,每次都係換左一條新片先痾,阿B一條片好貴架!我諗可能佢想痾臭,所以唔食包,換完片再比佢就食喇!
阿B由出門口,搭電梯,行樓梯都係自己的,到左出閘先要抱,佢行左咁多路我梗係抱佢喇!買完麵包唔肯行我就比1蚊佢坐車,坐完又唔行,咁我抱佢一陣再氹佢行.我家3樓有個大平台,阿B都好鍾意係果到行樓梯,我去到放低佢迫下,引下佢行,行行下就肯,我地係〝太陽伯伯〞下一齊跑,行,行樓梯,睇車不知幾開心.
我陪阿B訓,但佢碌碌下又走去玩,我頭痛和骨痛冇理佢繼續訓係到,係濛瀧間聽到阿媽返左嚟!再隔多陣又聽到有人回來~又係阿媽?阿媽話阿B坐左入去,過多一陣就起身睇下咩事,我見到阿B坐左係個紙箱入面,我諗頭先阿媽返嚟放低左後再出去.
阿媽問叫我陪佢帶阿B去剪髮,但我唔舒服唔去,唯有改另一日.阿媽見阿B唔訓就餵佢食粥,咁我就執屋,食完粥阿媽想帶阿B去剪,阿公就話陪佢去,但佢地點攪得掂阿B,我就同佢地一齊去.
我地門口都未出阿媽就話抱阿B,出到去我就叫佢放阿B落地,剛巧見到個師奶和佢老公,師奶都話唔好抱,衰豬又要扭抱阿媽又想抱就比我鬧〝之前話佢唔行到而家行又抱〞.
我地入到去Salon髮型師就比張高櫈阿B自己坐,我地就係旁邊扶住佢,唔夠半分鐘就喊,不過,就冇第一次喊得咁勁~好似〝湯〞豬咁,今次都係喊下停下.我冇帶相機和電話就用左阿媽個電話影相.


text:
去法國有咩做?睇鐵塔?睇畫?飲咖啡?又點少得飲返杯地道又正宗嘅波爾多紅酒?廸士尼可能要改過句tagline啦,因為法國嘅紅酒主題樂園已經開幕,可能以後呢度先係世界上最能夠帶俾人歡樂嘅地方!... 更多
有印象早幾年有一套講述法國廚神Julia Child傳奇食譜嘅電影叫《Julie and Julia》嗎?戲中講述嘅Julia Child就係1960年代將法國菜帶到美國嘅傳奇廚神,重要性有如香港嘅方太一樣!而佢喺法國嘅Provence有一個研究新菜式嘅秘密基地,叫La Pitchoune,佢死後俾一對熱愛煮食嘅美國夫婦買咗,並希望保留所有Child煮食嘅痕跡.佢哋將間屋變身廚藝學校,以及Airbnb旅館,因此大家都有機會去感受一吓美味嘅味道啦!呢間1,500呎嘅小屋只係離康城30分鐘車程,去感受一吓美食嘅味道都不錯呀~... 更多
喺香港,最舊嘅住宅可以有幾舊?香港開阜歷史短,一般嚟講,其實60年已經算好舊,但係大家又想唔想像到喺一啲歷史之都,最舊嘅住宅可以有幾舊?而且今時今日都仲有人住!喺意大利一個叫Sassi di Matera嘅地方,9,000年嘅歲月洗禮對佢哋嚟講似乎唔係好大影響.當地有超過1,000個有大約9,000年歷史嘅山洞,同時亦都係相傳地中海區域最舊嘅人類足跡.而最令人驚訝嘅係,喺呢9,000年期間,呢啲山洞都一直有人居住,當然以前嘅生活環境的確好惡劣,不過到1993年UNESCO宣佈呢啲山洞係世界遺產後,整個區域亦都適當作重建及翻新~今時今日唔單止成為遊客區,亦都不乏酒店同餐廳咖.... 更多
有發現遊輪好似愈來愈流行嗎?全因近年遊輪愈起愈靚,無論係新船也好,舊船翻新後都唔比新船失色.今次為大家介紹一首全球最大嘅豪華遊輪-海洋和諧號(Harmony of the Sea).362米長,比巴黎鐵塔更長,總共花咗超過80億加上32個月建成嘅遊輪到底有咩咁厲害?佢可以載超過7千個乘客,船上除咗有23個泳池,20間餐廳,戲院,醫院,甚至監獄都一樣有,船上更有海上最高嘅滑梯同最深嘅泳池,佢將會喺今個月由英國啟航,睇相就知佢有幾勁.... 更多
旅遊愈來愈簡單方便,因此旅遊熱點大部分時間都係人頭湧湧,而法國嘅羅浮宮就係其中之一.你諗住睇藝術品一定係輕輕鬆鬆,寫意自在?少年你太年輕了.小編有理由相信蒙羅麗莎係全世界見過最多人嘅女人,因為每日都有成千上萬嘅人去見佢,個個都爭住同佢影相.而一個叫Michelle Ramin嘅藝術家就將佢嘅法國夢想之旅用畫筆紀錄落嚟,別有一番味道.想像同現實總係有啲分別嘅.... 更多


text:
檸檬尤加利檸檬尤加利喺一流嘅天然蚊香.疾病控制中心(CDC)確認呢種天然產品入面都含有普遍驅蚊劑嘅部份成分e.g. Picaridin & IR3535.( personal experience 檸檬草精油都得o架~) 你可以mix 20滴檸檬尤加利精油輕鬆 DIY自己嘅驅蚊油.椰子油,橄欖油都喺做base唔錯嘅選擇,為o左避免太油都可以 mix D 巫榛子/ spritz 精油.
比一般驅蚊劑更好嘅肉桂 & 貓薄荷油農業與食品化學“雜誌嘅研究發現,肉桂油喺殺死蚊嘅幼蟲嘅表現比N,N-Diethyl-meta-toluamide(DEET)更強.DEET,原本喺軍用品,1957年批准為民用之後佢就經常被發現喺驅蚊劑.但喺呢種化學品已被證實用癲癇,失眠等有關並健康損害.相反,肉桂喺一種安全嘅替代品,你可以添加到護膚液,洗髮水同任何其他沖涼用品,尤其去多蚊嘅國家旅行特別啱用.除咗肉桂你都可以試試貓薄荷油.衣阿華州立大學所做嘅研究為貓薄荷嘅有效性作證明.
吸蚊香水同二氧化碳蚊蟲會被花香吸引到,所以如果你搽香水,lotion 甚至止汗劑都會吸蚊.不過,佢o地都鍾意你呼出嚟嘅二氧化碳...冇辦法可以制止呢種蚊,所以最好嘅方法喺降低你嘅吸引力.如果你不能夠用以上嘅驅蟲劑,咁就惟有盡量喺D蚊嘅活動時間留喺室內(黎明和黃昏).著淺色嘅長袖衫.
蚊討厭嘅植物如果你想種植物又唔想惹蚊,又或者想用植物防蚊你可以試下種貓薄荷,迷迭香,羅勒丁香同金盞花.就算你掛一串大蒜喺窗邊都一樣可以o架~


text:
張繼聰今日出席商台活動以一身藍衣示人,並強調一身裝束是靛藍色,代表提升力量,又謂自己來自2013年,是要大家知道2012末日論是不盡不實.本來是天主教徒的他還自爆由3年前起已無宗教信仰,並稱太太謝安琪亦尊重他的決定.
作為一個藝人,或者男人,究竟可以承受幾大的打擊?張繼聰可能是一個典型人辦.自05年出道跟謝安琪(Kay)拍拖後,經歷奉子成婚,寒酸擺酒,女尊男卑等種種批評,更被雜誌嘲諷為「廢柴」.結果,他得到了抑鬱症,他曾經認為無法解決問題,想將生命了結.人生的甜酸苦辣,他將一連五天在此細訴.
我的人生由三,四年前開始發生重大改變,記得07,08年左右,剛剛同太太(謝安琪)結婚組織家庭,當時已經有好多負面新聞圍繞住我哋,所以預咗之後會好難捱,果然真係遇到排山倒海嘅批評,因為當時太太同我都有宗教信仰,連一直覺得有宗教信仰人士應該屬較善良的一群,都一樣加入「攻擊」.
被指靠老婆養
由結婚後第二日開始睇到報道,我第一個反應:「嘩!咁嘅!列晒我酒席幾錢一圍.」隨之而來好多大大小小指控,真係寫得好Mean(唔舒服).而且仲寫埋我太太,我認為太過分.比較完我同太太收入,又再講埋我屋企,阿爸同細佬都有工作有收入,講到我成家都要靠老婆養,點解要講到咁,我真係覺得對我屋企人好唔公平.
每次我一家人出街,門口就有狗仔隊跟,每次影完之後,我就知又會有唔好嘅報道出現,雖然每次佢哋影完都同我講:「唔好意思呀!搵食啫!」我明白每個人都有工作崗位,但真係次次講句「搵食啫」就得?你唔會唔知你哋將相交番去畀公司之後,佢哋寫完啲字,我會好唔開心,我都係一個人嚟o架!你識講為搵食,咁我呢?你哋依家搞到我都冇得搵食呀!
晚晚通宵寫歌
男人都愛面子,我更加係一個好要面嘅男人,以前我讀演藝學院好勤力,表現好突出,而且事業心好強,但唔明點解入行做歌手就會咁,我試過成年收埋自己不停寫歌,晚晚寫通宵,畀自己好大壓力,好辛苦,但對我嘅報道冇停過,呢種經歷連發夢都冇諗過,我就發現做乜嘢都冇用,當時覺得好灰心.
尤其係成為爸爸之後,令我更加對社會,對人性嘅瘋狂失望,我開始諗死啦!到我個仔嗰一代世界會點呀?人同人之間點解可以去到咁醜惡,而抑鬱症都係因為咁而開始.
呢個病係會控制唔到自己諗法同行為,每次行過報紙檔都好驚,心諗會唔會封面又係我,會唔會又見到自己個樣,你諗吓幾大壓力,試過一家人星期日去酒樓飲茶,對面搭枱嗰個人,打開報紙睇頭版就係我,寫嘅當然唔係好嘢啦!跟住佢睇完放低嘅時候就望住我,我當時尷尬到唔知點形容.
頒獎禮食定藥
最嚴重嘅時候,每次聽到我老婆唱歌,我都會好頭痛,呢段時間我完全唔會開收音機,好緊張,好驚聽到佢把聲,後來甚至連其他人把聲我都驚.
08年時候,我病情好嚴重,又正值係年尾好多頒獎禮,記得一個頒獎禮朝早,我出發前好緊張,要食定藥先去到.當晚睇到身邊朋友同老婆好好成績,老婆上台得獎,台下攝影機就拍住我,當時內心好矛盾好複雜,一方面好替老婆開心,同時又擔心,死啦!聽日肯定又畀人寫我好渣冇獎,然後又問自己嘅音樂究竟有冇價值,我係咪一個好嘅歌手?真係好痛苦,百感交集.
當時有病冇同過任何人講,一來唔想屋企人擔心,更加冇同太太講,因為佢都有同樣嘅病,當時佢都有好多負面報道,佢都好大壓力,我唔想加重佢負擔.而且當啲雜誌不停寫我好冇用,寫咗幾年之後我都開始質疑自己,諗張繼聰係咪真係咁冇用.
精神徹底崩潰
到09年初,當時我病情去到好嚴重階段,有一晚屋企得番我一個人,同期又有關於我唔好嘅報道出咗,嗰晚我花咗好多時間去諗,究竟我係乜嘢呢?我係咪真係好多人眼中嘅一條廢柴?我係咪一個一事無成嘅人呢?我係咪一個只靠太太嘅人呢?我咁努力都改變唔到人哋對我睇法,嗰一刻我真係徹底崩潰.
我覺得好氣餒,好攰啦!於是我有一個念頭,想了結自己生命,當時我打咗個訊息畀一位我最好朋友,同佢講我走咗之後,希望佢可以Take Care我屋企人,然後我做咗所有步驟,當時係好Emotion(情感)動作,當然我好唔捨得我屋企人,小朋友同太太,同好多好朋友,但我真係冇辦法,我頂唔住啦!
一念地獄,張繼聰在重重打擊下,本打算以死逃避這醜陋的世界;一念天堂,終於他在一輪內心交戰下選擇勇敢活下去,並發掘到世界可愛一面.
正當我想了結自己嘅一剎那,腦內突然間閃出一把聲,問我點解一定要用死解決?其實你可以將唔開心放開,如果你想將自己一部分死去,係可以,但唔係用呢個方法,我解釋唔到當時屬於咩狀態.
由第二日開始,我發現對世界有唔同嘅睇法,亦好神奇地有段時間得到陳志雲先生賞識,喺電視台有好多機會,做好多主持節目工作,當時我諗莫非大難不死必有後福,唔通我真係可以吐氣揚眉?
殊不知一波未平一波又起,今次輪到我老婆同Eason(陳奕迅)傳緋聞,當然雜誌所形容嘅字眼梗係好差,我當時個反應係「我人生故事使唔使荒謬到咁極點?連情敵都要係陳奕迅?」安慰嘅係我同老婆感情冇受到影響,我仲識得自嘲,人一世物一世咩都試過,人生有咁都冇遺憾啦!
冇工開Hea住湊仔
緋聞過後,就到TVB嘅節目主持工作停咗,於是我索性留喺屋企做新碟,除此之外,只係每日接囝囝返學放學,即係大家所形容嘅Hea喺屋企,嗰段時間入面我睇咗好多關於佛學嘅書籍,開始改變自己諗法.我明白到老婆選擇將下半生交畀我,當然係覺得我好得啦!如果我繼續在意別人嘅睇法,就算連身邊所有人都覺得我得,我都唔會滿足,因為鍾意我嘅人永遠都鍾意,唔理解我嘅人我做幾多都冇用,由嗰時開始我決定為自己而生活,為自己交代.
「容納唔到咪轉行」
呢種諗法慢慢連老婆都受到影響,我明白到老婆比我當紅,大家經歷嘅壓力唔同,各有各難,一個男人要經歷咁嘅位好難,如果掉番轉我係當紅嘅,佢係家庭主婦可能會開心好多,佢本身就係想去教書,走去唱吓歌,點知就做咗女歌手,然後唱隻歌,行步路都要畀人評頭品足,呢個又係佢嘅壓力,但人生就係要掉轉角色先好玩.所以我都感恩佢選擇喺自己事業開始起步時候,同我結婚生仔,如果唔係大家有緣分,點會安排我哋一齊行呢條路呢?當我哋知道有小朋友打算結婚時有個共識,如果個樂壇覺得你哋兩個太過離經叛道,容納唔到我哋咪轉行囉!冇咩大不了!
有時諗番,原來唔經唔覺已經同老婆結婚5年,經歷咗呢啲都6,7年,當時覺得好大鑊,好驚嘅事情,依家回想番都只係過眼雲煙,冇咩大不了,有時自己都唔記得咗,仲有咩好介意!
放低過去的張繼聰,透過書本啟蒙下,開始以全新的心態在人生和演藝路上重新出發,更出於惻隱之心開始茹素,慢慢成為朋友眼中的「張真人」,正如佛家所說,不經歷「入世」,怎能「出世」!
幾年前人生最低潮時,我收埋自己喺屋企,同時睇好多佛學,量子力學等大家統稱為New Age嘅書本,真係細心研究所謂2012世界末日,睇咗好多有關人類構造嘅理論!我喺呢幾年裏面讀嘅書仲多過讀大學嘅時候,啟發我了解另一種嘅生活哲學,一個人嘅時候我會打坐,因而頓悟到人生何謂快樂同自在,外人以為好似好宗教咁,但其實唔係,打坐屬於一種精神狀態,令自己冷靜,放鬆.
自從我開始改變心態之後,已經冇所謂順境,逆境,以前我好介意有雜誌報道我老婆搵好多錢,將佢身價同我作比較,依家已經冇再放上心,即使再有報道,我都當故事去睇.講真我老婆的確紅我好多,錢搵多我好多,但又如何呢?我唔會因為呢種報道突然冇咗隻手,唔會突然唱唔到歌,慢慢我冇咗憂慮,同明白何謂境隨心轉.
逆境學習有得着
我認為人生遇到所有事情,全部都有原因,正如佛家所講因果論,你所面對都係一種經歷,冇面對唔到嘅事情,即使今後遇到幾大件事,我都知道一定會有所得着,唔會去怨天尤人.
我其實好感恩曾經歷過人生低潮,我覺得依家先真正知道,人生咩嘢對我最重要.樂壇入面有咁多歌手,我係咪要做到好似Eason(陳奕迅),基仔(古巨基)咁先可以過我嘅人生,有冇人有把握真係可以做到?香港七百萬人係咪個個要做首富先可以過快樂人生?如果係咁我會選擇過我嘅人生.
除咗心態之外,我連生活態度都有唔同,我開始食素,因為我反思到呢個世界好有趣,好多人口口聲聲話鍾意小動物,會養貓狗做寵物,但係又繼續食豬食牛,你諗吓係幾搞笑嘅道德觀!等於好多人講愛護動物,但又會去抽熊膽汁,所以我成日想探討吓,究竟邊個話有權力去決定殺邊種同養邊種動物.
屠宰MV遭「河蟹」
我上一張碟做咗首歌《瑪莉殺死小綿羊》,就係想講呢個問題,其實係好諷刺,我喺網上搵咗好多有關動物屠宰片段加埋首歌,剪輯成分半鐘長MV,結果畀YouTube「河蟹」咗,公司好多同事都睇唔到,我唔係刻意去挑戰道德觀,只係想大家反思吓呢個問題!
我3年前開始食素,老婆都因為同我睇法相同,所以佢半年前都開始一齊食素.雖然日常生活比較麻煩,所以從來冇逼其他人做,同住嘅爸爸媽媽會繼續食肉,而囝囝暫時係維持住一般人所講嘅均衡營養,所以冇食素,但等佢大個,我會同佢講呢個問題,然後等佢自己決定.
「香港沒有樂壇,只有娛樂圈」,出自二十多年前黃家駒的金句,套用到今天的樂壇,仍然相當應景!張繼聰對此十分認同,於是索性放開懷抱,以音樂為社會發聲,哪怕周圍充斥倒模式情歌,被認定為非主流!
香港社會外表好前衞,但其實好保守,做創作人好難,除咗情歌之外,講生活,講社會就會被評為非主流,其實好多人好受落.
由結婚到有小朋友開始,同太太都已經預咗隨時冇得撈,因為唱片市場無法計算,如果成日做咩都咁驚,我覺得好冇趣.偏偏香港八成半至九成創作人都基於咁樣去做音樂,結果大家鬥悶,做啲一樣嘅歌出嚟.
好多人會問我可唔可以做隻類似《天梯》或者《囍帖街》咁大熱嘅歌,但要唱紅一首歌要有好多天時地利人和配合,老實講,呢種歌每年樂壇都有八成半作品係咁,唱得紅係緣分或者係講運.
正因為好多嘢計算唔到,不如做觸動到自己嘅歌,我唔係刻意要走另類,即係唔單止愛情題材先觸動到人,仲有好多嘢都值得講,呢啲正係我最想做嘅音樂.
初出道壓力大
每年各大頒獎禮都有唔同金曲,以前個制度好戇居,邊個話一年淨係得十隻好歌?邊個話呢首最Hit?我覺得依家風氣幾好,大家各走極端,各有各選唔同嘅歌,先有多樣性.希望唱片公司都可以大膽啲,想辦法畀啲良心,做啲好作品出嚟,唔好呃人啦!
出道頭幾年覺得好大壓力,而且又正值同太太結婚,面對排山倒海嘅報道,真係唔易過.但自從人生觀有所改變,開始明白作為一個演員同歌手,如果每日都擔心今次首歌得唔得,有冇冠軍,唱片賣唔賣得,今年有獎下年仲有冇?咁會好辛苦,所以歌手唔應該選擇生活喺外人睇法之下,於是從上一隻碟開始,已經想同大家分享呢種價值觀.
否認標奇立異
香港有關音樂嘅報道真係得啖笑,娛樂方向比較多,而且自從結咗婚,大家對我注意力去咗我太太度,當然太太的確比較有娛樂性,所以瓜分咗我應該有嘅篇幅,於是我覺得要做番想做嘅音樂.上一張專輯,外人覺得我着套藍色衫話自己來自2013,又講世界末日,有樂評話我另類,但感覺最好.
依家做緊七月出嘅新碟,會自己做唱片監製,唱片公司畀好多資源去做,請到廣州管弦樂團合作,題材方面,會繼續講大家認為另類嘅New Age.其實冇特別話要標奇立異,只係同大家分享我嘅價值觀.
生活何謂快樂?有人想升職加薪住大屋開名車,子女出人頭地成為人中龍鳳,這是普世價值觀,沒有不妥.但只有這種方式才快樂嗎?張繼聰就選擇用另一個簡單方式,尋得快樂!
成為爸爸後,最開心係望住囝囝一日一日咁成長,雖然佢仲好細,但已經好懂事,心智好成熟.我冇咩特別期望,只希望佢將來可以好似現時咁,好容易快樂,亦好鍾意同人分享快樂,生活富裕與否唔係最重要,但要做到呢樣嘢,今時今日喺香港真係唔容易,即使係大人都冇幾多個可以做到.成年人會覺得快樂同人分享咪好蝕底?呢個諗法幾變態,我平時教小朋友會話:「囝囝你玩玩具車,同人哋一齊玩啦,你有幾架,分一架畀人玩啦!」但現實啲人會話,又唔見你有幾架車就畀架人哋揸?其實呢個世界唔存在缺乏,你好唔代表我唔好.
小朋友本身冇大人呢種觀念,我哋為人父母都唔應該灌輸呢種錯誤思想畀仔女.想像吓,小朋友本身冇戶口,冇名錶,咩都冇,但佢哋幾開心呀!就算有時唔開心,但轉個頭就冇事,咁先真係活在當下.係啲家長逼佢哋入名校,讀精英班!
教育制度好荒謬
自從改變咗想法,呢幾年最大得着係做人開心咗好多,唔需要活在其他人眼光下,於是連幫囝囝搵學校都淨係搵咗一間,依家諗番,如果當時報唔到就真係死喇,我冇話要指定囝囝入咩名校,只係覺得呢間適合,讀唔到先諗啦!結果又畀佢一次考到.
根本現今教育制度好荒謬,佢要行精英制,個個爭住入大學,逼你做人上人.其實大多數書本上嘅知識你都用唔到,邊個會去計小數點之後三個位?你自己出去買嘢會唔會咁計?行出街會唔會指住地下問,你知唔知呢種石叫花崗岩?
人人天生完美
依家香港好多人生活喺恐懼中,好少人真正可以享受生活,大家從小被訓練到幾日唔做嘢就好似好罪過咁.但我唔係咁諗,覺得每個人天生都係完美,唔需要刻意做太多事去證明自己.但喺香港,人要做好多嘢先變得比較舒服,個個都要踩住人哋膊頭上,要去到所謂人上人先稱為有出息.就係社會結構出咗問題,例如選邊個做特首根本冇用,問題出在制度上.基於呢種制度下,大家永遠都唔會滿意目前嘅特首,大家鍾意過去式.講到尾,其實每個人都想生活得自在,人生本來應該就係咁.大家唔好再甘心做奴隸,可惜好多人呢頭講完,嗰頭又去炒樓炒其他嘢.(全文完)
後記:想到甚麼?
提起張繼聰,想到甚麼?「謝安琪老公」,被雜誌形容「不事生產靠老婆養的廢人」,還是「由頭藍到落腳自稱來自2013的怪人」?經歷種種後,張繼聰依然開朗健談,由音樂講到社會及政治,天南地北無所不談,最重要是他已放開以往的包袱,尋找到真正的快樂.


text:
我番嚟喇! 民島之旅話咁快就完了.今次玩得好開心, 影咗好多相, 所以要分好多篇先可以寫完.上星期三起程時居然落大雨, 又遇着朝早上班繁忙時段, call 唔到的士, 幾驚趕唔切check-in. 最後我當機立斷, 叫Daddy開車去將車泊喺Tenah Merah Ferry Terminal, 另外叫姐姐將後備車匙交俾好友們, 再拜託好友們去ferry terminal攞車. 感謝主, 雖然過程有點驚險, 但主為我們開路, 居然highway暢通無阻, 我哋都順利準時check-in, 我哋的車亦安全地被駕返屋企樓下停車場.因為之前領教過Bintan那邊的出入境廳的擠迫和混亂, 今次又冇姐姐同行幫手, 想舒服啲, 就upgrade 了坐emerald class, 即商務位. 大人加多S$21一程, 小朋友S$13一程, 唔算貴, 但方便好多.信用咭款的那張就是boarding pass 了, 上船時要好似搭地鐡咁將呢張咭拍喺部機度, 之後就會收番, 所以想留念的, 記得上船前先影低.
過了immigration後, 就可以入emerald lounge, 好少人, 好舒服, 有冷熱飲品供應, 仲有乾淨廁所.
可以睇電視, 又可以免費上網. 囝囝們打機, Daddy睇報紙, 我就做最討厭的事 - 填入境卡, 填四張, 寫到手軟.
室外還有個小遊樂場, 可惜外面仍下雨, 唔玩得.
Emerald class 係最後先上船的, 而且還有buggy服務, 有專人開車送我哋去到上船地方, 唔駛自己行, 因為都幾遠吓架. 船上有劃位的, 坐位都好濶, 椅背可以傾斜的, 還有免費冷熱飲品. 如果你的護照需要落地簽証 (特區護照免簽証, 但BNO就要), Emerald Class 會有專人在船上幫你辦, 過境時就唔需要去排長龍攞簽証, 所以我覺得俾多啲啲upgrade 去Emerald class係值得的.
今次短短四十五分鐘船程, 感覺特別耐, 因為落雨關係, 好大浪, 隻船勁拋, 坐到我頭暈暈, 幾乎想嘔, 但兩個囝囝仲鬼咁龍精虎猛.終於到喇, 揾到Club Med個櫃台, 就可以check-in了, 行李交給工作人員, 我哋就可以兩手fing fing 上車.
十五分鐘車程就到了, GO 們(即Club Med的員工)列隊歡迎, 簡短介紹後就由GO帶我哋去房.
今次住Deluxe Seaview, 房間算幾寛敞. 我哋的是兩間相連房, 一間是King bed, 另一間是twin bed. 兩個囝囝夜晚都要同我瞓, 所以三個人瞓張大床, Daddy就獨瞓一間房.
房裏面有書枱, 但上面沒燈, 也沒枱燈, 應該唔打算會有人嚟呢度做嘢啩. 仲有房裏面沒有lan, 但有wifi, 去reception攞戶口同密碼就可以用. 每間房都提供兩樽水, 但飲完後唔會再俾新既. 其實响呢度根本唔會有口渴的機會, 所有飲品都免費任飲, 駛乜留喺房飲樽裝水? 我哋都只係開咗兩樽水咋.
門口旁有大衣櫃, 另一邊是廁所和浴室.
Club Med 是法國品牌, 房間設計都跟歐洲大陸式, 廁所和浴室是分開的.
廁所旁邊有風筒和兩個袋.
兩個袋係乜呢? 就係叫人執房同唔好打擾既牌嘞, 好得意.
浴室好大, 都好乾淨.
浴室用品一應俱全.
房裏面有個mini bar, 但食完飲完後係唔會再添加的. Club Med裏面係全包的, 任食任飲任玩. 全日都有食物供應, 又邊會喺房食杯麵飲汽水吖? 我哋完全冇掂過個mini bar.
噢, 我哋啲行李呢? 响碼頭交低後都未見過喎. 唔怕, 等一陣就有人送到嚟門口嘞.坐一陣就去餐廳食午餐, 自助式的, 不過我剛暈完船浪, 未有胃口, 食咗少少亦冇心機影相.食完之後都仲落緊雨, 囝囝哋係咁嗌要去泳池都唔去得. 好彩, 落雨室內都有嘢玩, 大家去打乒乓, 哥哥第一次玩, 要先學開波.
細佬只有執波的份, 怕佢執波時撞到頭或者俾隔籬枱的人打到, 所以快快拉佢去玩其他嘢. 細佬好鐘意玩呢樣, 佢叫呢樣做"dropping coin"喎. 我哋玩緊時, 有職員嚟問要唔要飲嘢, 我叫咗杯有酒的China Blue, 都唔錯.
之後又一齊玩carrom, 好似康樂棋咁, 但用手指去彈既, 以前預科時成日玩的, 十幾年冇玩了, 連點用手指彈都唔記得了.
二十張相了, 下篇再續.